
Cynthia Harrod-Eagles 
(Emma Woodhouse) 


PE ARIPILE IUBIRII 
Titlu original: ON WINGS OF LOVE 
Traducător: Mihnea Columbeanu 


O luptă a voinţelor, cu sacrificii personale şi 
romantism dulce-amărui... 

Nimic nu e mai drag inimii lui Kestrel 
Richards decât perechea de ereti care au venit sã- 
şi dureze cuibul în iubitele ei mlaştini din Suffolk. 
Prin urmare, când siguranţa lor e ameninţată de 
sosirea  orăşeanului Stuart King, Kestrel e 
pregătită să lupte fără a precupeţi niciun efort. 

Dar conflictul care urmează îi face să se 
confrunte îndeaproape, iar acum Kestrel ajunge 
într-o situaţie imposibilă. Dacă salvează păsările, 
riscă să-l piardă pe Stuart - iar o asemenea 
perspectivă devine din ce in ce mai 
insuportabilă... 


Capitolul 1 


Comitatul Suffolk este verde - cel mai verde 
ţinut din Anglia. E verde chiar şi iarna, când 
copacii nu-şi mai aduc contribuţia la paleta 
generală de culori. Dar verdeaţa înseamnă 
umezeală, iar umezeala înseamnă ploaie. În 
general, locuitorilor din Wesslingham nu le 
displăcea ploaia, ba chiar dimpotrivă. După cum 
spunea doamna Partridge de la Bell, ploaia vine de 
la Dumnezeu. Însă ce-i prea mult, oricât de bun ar 
fi, strică, iar acum ploua aproape neîntrerupt de 
trei luni. Oamenii începeau să bombăne. 

Kestrel Richards nu li se alăturase. De când se 
întorsese ultima oară acasă din Lowestoft, unde 
nu mai era nevoie de serviciile ei, era absolut 
fericită şi putea fi văzută adesea mergând pe 
strada principală a satului, cu capul gol prin 
ploaie, fluierând ca o mierlă. 

Kestrel locuia împreună cu tatăl ei văduv într- 
o căsuţă de la marginea Mlaştinii Wessle. Casa se 
numea Coats Cottage, dar domnul Richards, care 
era un suffolkez get-beget, spunea că numele nu 
avea nicio legătură cu îmbrăcămintea, fiind doar 
pronunția locală a cuvântului coots! - păsări care 


1 Coats = vestoane, mantouri; coots = lişiţe (n.tr.) 


populau mlaştinile în număr mare. Aşa se explica 
de ce pe tăblia de la intersecţia cu strada 
principală scria cu litere şchioape şi şterse: „Spre 
mlaştină şi Casa Lişiţelor”. 

Păsările de tot felul erau viaţa domnului 
Richards. Ornitolog reputat, deşi oficial pensionar, 
continua să scrie articole pentru ziarele din Estul 
Angliei şi revistele locale şi, din când în când, 
vorbea la emisiunea radiofonică despre natură „În 
aer liber”. Scrisese multe cărţi, inclusiv cea mai 
celebră lucrare a lui despre speciile pe cale de 
dispariţie, „Nepreţuitele numărate”, care primise 
premiul Societăţii de Conservare a Naturii. 

Deşi iubea toată păsările, specialitatea lui era 
familia uliului şi cea a şoimului - motiv pentru 
care, desigur, o botezase astfel pe Kestrel?. Era 
singura lui fiică şi o adora. O crescuse aproape 
fără niciun ajutor, căci mama ei murise când fetiţa 
avea abia patru ani, astfel încât era inevitabil, 
poate, ca fata să-i fi moştenit iubirea pentru 
păsări. Fusese uimit când, la absolvirea şcolii, 
Kestrel insistase să urmeze un curs de secretariat, 
pe care îl terminase cu brio şi se angajase la o 
firmă. 

— De ce Dumnezeu vrei să te închizi într-un 


2 Kestrel = vânturel, şoim mic (n.tr.) 


birou, cât e ziua de lungă, când ai la dispoziţie tot 
comitatul Suffolk ca să hoinăreşti? întrebase 
domnul Richards, pe tonul lui blajin. 

— Nu vreau să fac meseria asta, tată, 
răspunsese cu fermitate Kestrel, dar trebuie să-mi 
câştig existenţa într-un fel sau altul. 

— Nu înţeleg de ce, replicase el, arătând în 
jur. Aici avem tot ce vrem. Casa, grădina, 
zarzavaturile noastre, iar drepturile mele de autor 
ne ajung pentru tot ceea ce nu putem cultiva sau 
vâna. 

— Nu ne vor ajunge o veşnicie. Şi-n plus, sunt 
fată. Îmi doresc şi eu unele dintre lucrurile pe 
care le au alte fete, cum ar fi haine şi încălţăminte 
de calitate, iar pe astea nu ni le putem permite din 
drepturile tale de autor. 

— Mă rog, dacă aşa spui trebuie să te cred, 
deşi nu văd de ce vrei haine elegante, că tot n-ai 
unde să le porţi. 

— Tocmai asta e, răspunsese abătută Kestrel. 
Mă simt destul de bine în blugi şi cizme de 
cauciuc, însă măcar din când în când aş vrea să 
arăt şi eu mai drăguță. 

— Pentru mine eşti întotdeauna foarte 
frumoasă, replicase cu deplină  îndreptăţire 
domnul Richards. 


Dar Kestrel nu se lăsase, se angajase şi 
muncise pe brânci, ba uneori chiar se simţise bine. 
Îi plăcea compania celorlalte fete şi nimic nu o 
încânta mai mult decât să cutreiere magazinele în 
pauza de masă, dar ştia că nu acesta era viitorul 
ei. O irita faptul de a sta închisă în casă toată ziua, 
iar neştiinţa celorlalte fete despre viaţa în 
sălbăticie şi natură în general i se părea la fel de 
ciudată pe cât îi găseau ele ignoranţa cu privire la 
starurile pop şi emisiunile de televiziune. 

Aşa că nici măcar nu se prefăcuse că regreta 
când fusese concediată. De cum ajunsese acasă, 
după ultima zi de muncă, îşi lepădase hainele de 
oraş, luase pe ea pulovărul, blugii şi cizmele şi 
ieşise la o hoinăreală prelungită prin bălți şi 
păduri. 

Tatăl ei fusese încântat. 

— Nu te grăbi să-ţi găseşti altă slujbă, îi 
spusese el. N-avem o nevoie chiar atât de urgentă 
de bani. Vine primăvara şi vom avea destulă 
mâncare din grădină, iar vicarul ştii cât de 
generos e cu ouăle de la găinile lui. 

— Nici n-am de gând să mă grăbesc, îi 
promisese Kestrel. Cred totuşi că va trebui să-mi 
găsesc alt post, dar nu mai devreme de o lună, 
două... Banii de la desfacerea contractului îmi 


ajung, şi mai pot munci ocazional şi prin sat. Mă 
bucur atât de mult că m-am întors acasă! 

— Bine, bine, atunci mă poţi însoţi în micile 
mele excursii. În perioada asta a anului sunt 
atâtea de văzut - iar dacă simţi nevoia de a exersa 
în continuare la maşina de scris, poţi să 
dactilografiezi însemnările mele. Mie degetele mi 
se îngreunează pe zi ce trece... 

— Sigur c-am să ţi le scriu, tată, râsese 
Kestrel. N-o fac eu întotdeauna? 

Unul dintre primele lucruri pe care le avusese 
de făcut fusese să aprovizioneze cămara, căci în 
timp ce lucrase, neputând face cumpărături decât 
în weekend, tatăl ei consumase o bună parte din 
proviziile adunate cu atâta trudă, fără a se gândi 
să cumpere altele în locul lor. Aşa că, a doua zi 
dimineaţa, Kestrel îşi luase coşul şi poşeta, 
pornind spre satul aflat la opt sute de metri 
distanţă. 

În prima parte, mersese pe drumul îngust, 
mărginit de tufişuri înalte, care nu ducea decât la 
casa lor. La colţul dintre acest drum şi uliţa 
satului se afla o casă mică de cărămidă numită, 
din timpuri imemoriale, Dodman's, ceea ce făcea 
ca locului să i se spună Colţul lui Dodman. În casă 
locuia un bătrân trecut de nouăzeci de ani, pe care 


Kestrel îl numise întotdeauna în sinea ei „domnul 
Dodman”, deşi adevăratul lui nume era Ambrose. 
În dialectul local, dodman însemna „melc”, iar 
bătrânul se mişca într-adevăr foarte încet. 

Când Kestrel trecu pe drum, Ambrose se afla 
în grădină şi o salută vesel: 

— 'Neaţa, donşoară Kestrel! 

Modul lui de a rotunji vocalele făcea ca 
numele să sune gen Castrol, dar Kestrel era 
obişnuită cu asta. Puţini dintre localnici îi 
pronunţau corect numele. Majoritatea spuneau 
„Kesterl”, iar tovarăşii de joacă din copilărie o 
numiseră „Kester”. 

— Bună ziua, domnule Ambrose. Frumoasă zi, 
nu-i aşa? 

Îi văzu mâna apropiindu-se instinctiv de 
buzunar, pentru ca apoi să se îndepărteze, fără 
tragere de inimă. În fiecare dimineaţă din 
copilăria ei, când trecuse prin dreptul casei lui 
Dodman, bătrânul venise la poartă cu un biscuit, 
un măr sau o prună pentru ea. Obiceiul murea 
greu, deşi acum nu mai avea ce să-i dăruiască. 

— Frumoasă, nici vorbă, slavă Domnului, 
răspunse el cu pioşenie, înainte de a adăuga: 
numai că nu ne-ar strica şi puţină uscăciune. Cum 
e viaţa pe baltă? Cam umedă, hai? Încă nu v-a 


intrat apa-n casă? 

— Încă nu, zâmbi Kestrel. Raţelor le place la 
nebunie. 

— Zău că da, dădu din cap Ambrose. Păsările 
nu se supără dacă plouă un piculeţ. Va să zică, te- 
ai întors acasă, hai? L.-ajuţi şi pe taică-tău olecuţă- 
n loc să mai dai mereu fuga la oraş? 

— Doar pentru un timp. Deşi trebuie să spun 
că e plăcut să n-am de călătorit în fiecare zi. 
Pentru mine e ca o vacanţă. Până la urmă, însă, 
tot va trebui să-mi găsesc o slujbă. 

Ambrose clătină din cap. 

— De când mă ştiu n-am mai văzut aşa ceva, 
spuse el cu tristeţe, fete tinere ca matale să 
lucreze cât e ziulica de lungă. Pe vremea mea nu 
se făcea. 

Kestrel se abţinu să precizeze că, pe vremea 
lui, majoritatea tinerelor fete erau angajate şi 
munceau mult mai mult şi mai greu decât lucrase 
ea vreodată. 

Terminându-şi ideea, Ambrose îi zâmbi vesel şi 
ştirb. 

— Nu peste mult vor începe să vină oaspeţii de 
vară. Atuncea o să fie destul de lucru pentru 
matale. Nu vei avea nevoie să baţi iară drumu' 
pân-la oraş. 


— S-ar putea, îi dădu dreptate Kestrel, bine 
dispusă. 

Porni spre sat, dar gândul la vizitatorii estivali 
continua s-o urmărească. În Wesslingham nu 
existau prea multe atracţii pentru turişti şi, pe 
lângă drumeţii în trecere, care înnoptau la Bell, 
localnicii vedeau foarte puţini străini. La câteva 
mile de sat, însă, existau câteva cabane de 
vacanţă, închiriate de unele familii pentru câte o 
săptămână, două, vara. Aceşti sezonişti asigurau 
necesara clientelă pentru magazinele şi cârciumile 
din sat, plus noi şi binevenite subiecte de 
conversaţie. 

Lui Kestrel îi plăcea să vadă chipuri noi în 
scurtul sezon estival, căci satul Wesslingham, 
oricât de frumos era, cam ducea lipsă de tineret - 
şi mai ales tineret necăsătorit... 

După ce-şi termină cumpărăturile şi 
conversațiile cu toţi localnicii care ţineau morţiş 
să spună cât se bucurau că „Miss Castrol” se 
întorsese („Sună de parc-aş fi o Miss Univers a 
Garajelor!” îşi spuse ea), Kestrel intră în 
magazinul de artizanat al satului să bea o cafea. 

Salonul de cafenea din magazin nu se 
deschidea decât vara, când veneau turiştii, dar 
Kestrel era prietenă cu proprietăreasa. Aceasta de 


numea Theodora Bielecki, dar la cererea ei toată 
lumea îi spunea Theo. Picta, modela oale, sculpta 
în lemn, confecţiona jucării din cârpe, broda şi 
lucra bijuterii de aramă şi email. Toate acestea se 
vindeau în magazinul ei. 

În plus, mai era şi expertă în istoria antică şi 
modernă a satului Wesslingham, se distingea ca 
enoriaşă de nădejde şi ducea o viaţă dublă 
satisfăcător de misterioasă, implicând deplasări 
până la Norwich - ba chiar, cum se zvonea pe 
şoptite la poştă, şi până la Londra! Kestrel nu ştia 
din ce-şi câştiga existenţa Theo - cu excepţia 
magazinului, care se vedea clar că nu i-ar fi fost 
de ajuns - dar n-o întrebase niciodată, 
considerând că, dacă dorea să-i spună, Theo ar fi 
făcut-o din proprie iniţiativă. 

Bucuroasă s-o vadă, Theo o întâmpină cu 
cuvintele: 

— Că bine-ai mai picat! Acuş dă cafeaua-n 
clocot! la un loc. Tocmai brodam o pernă de 
rugăciune, îi explică ea, arătând un obiect de 
catifea violetă cu fire aurii pe care îl lăsase jos la 
apariţia lui Kestrel. Vicarul mi le-a arătat pe unele 
dintre cele vechi, victoriene, din sacristie - le-au 
cam mâncat moliile - aşa că m-am gândit să-mi 
încerc mâna. 


— E foarte frumoasă, Theo, zău aşa. Va fi 
încântat. 

— A, păi nu m-am gândit să i-o dau lui... nu m- 
aşteptam să iasă destul de bine... Chiar crezi că i- 
ar plăcea? întrebă Theo, clipind din ochi nesigură. 

— Sigur că da. Alea de piele sunt criminale - 
atât de tari...! 

— Păi trebuie să fie tari, cred - penitenţă, 
canon, mortificarea cărnii, una alta... În fine, am 
auzit că te-ai întors. Că bine-a mai picat şi asta. N- 
aveai tu nicio treabă să-ţi trăieşti viaţa ofilindu-te 
într-un birou închis. 

Kestrel râse. 

— Ce ciudat, toată lumea pare convinsă că aş 
avea un destin mult mai măreț! Ştii, omul mai 
trebuie şi să-şi câştige existenţa, vrând-nevrând. 

— Viaţa e prea scurtă ca să te iroseşti făcând 
ce nu-ţi place, declară Theo cu convingere. Uită-te 
la mine, de pildă... 

Kestrel aşteptă cu răsuflarea tăiată, dar Theo 
schimbă subiectul. 

— Şi, oricum, ce-ai de gând să faci de-acum 
încolo? 

— Pentru moment nimic, doar să-l ajut pe tata 
şi să-mi trag puţin respiraţia. Mai am de cheltuit 
lichidarea, abia pe urmă o să-mi fac griji cu banii. 


— Hmmm... Cam greu... Ce păcat că nu ştii şi 
tu să scrii, ca taică-tău. Totuşi, într-o bună zi ai să 
te măriţi, şi-atunci n-ai să-ţi mai faci griji cu slujba 
- o să te ţină bărbatu-tău. 

— De unde ştii c-o să mă ţină? întrebă Kestrel 
amuzată. 

— Păi, altfel de ce să te mai măriţi? replică 
Theo cu nevinovăție, iar Kestrel nu-şi putu da 
seama dacă glumea sau vorbea serios. Totuşi, 
răspunse: 

— Ei, nu cred c-am să mă mărit vreodată. În 
fond, n-am găsit niciun bărbat care să-mi convină. 
În Wesslingham, singurul burlac e bătrânul domn 
Ambrose, care să tot aibă nouăzeci şi trei de ani. 

— Înţeleg... murmură Theo, cu un licăr în ochi. 
Lasă, nu contează, acuş vin sezoniştii... 

— Săracii de ei, nici nu ştiu ce-i aşteaptă, 
zâmbi Kestrel. 

— Ce vrei să spui? 

— De când am venit acasă, toată lumea numai 
sezonişti îmi promite, ba pentru una, ba pentru 
alta. Nici nu-nţeleg cum ne descurcăm în restul 
anului. 

În sfârşit, îşi termină cafeaua şi se ridică. 

— O iei spre casă? întrebă Theo. 

— Încă nu. Mai trebuie să vorbesc cu o femeie, 


în legătură cu un iepure, spuse Kestrel pe un ton 
misterios. 

— A, cu Laura de la bibliotecă. Ei, transmite-i 
salutările mele. Şi când mai vii în sat, treci şi pe- 
aici. 

— Îşi promit, zâmbi Kestrel, ieşind în ploaia 
care începuse din nou. 

Biblioteca din Wesslingham era o clădire 
foarte impozantă pentru un sat atât de mic, 
întrucât servea încă patru cătune, plus caravana 
cu cărţi. Se afla într-o frumoasă casă din cărămizi 
roşii şi albe, în stil georgian, imediat după Bell. 
Ani de zile, după război, fusese neglijată, până 
când pe rafturi nu mai rămăseseră decât volume 
vechi de Ruby M. Ayres şi Clarence E. Mulford. Iar 
atunci sosise Laura. 

Laura Holmes era „străină” - ceea ce însemna 
că nu se născuse în Suffolk, ba nici măcar în Estul 
Angliei - iar apariţia ei ca bibliotecară la 
Wesslingham adusese cu sine un val de energie şi 
elan. Se angajase în lupte viguroase cu autorităţile 
locale, obținuse dublarea bugetului, aruncase 
aproape toate  vechiturile şi începuse să 
reconstruiască. După aproape zece ani, biblioteca 
devenise un centru al vieţii comunitare săteşti la 
fel de important ca biserica sau poşta. 


Kestrel îşi aminti de clădirea dărăpănată şi 
întunecoasă din copilăria ei, când intră în holul 
luminos, zugrăvit proaspăt, plin cu flori de 
primăvară în jardiniere, iar de-acolo în biblioteca 
propriu-zisă, cu cărţile ei noi şi îngrijite, pe rafturi 
bine luminate. Laura tocmai aranja specialităţile 
săptămânii pe căruciorul de lângă uşă. Cârmuia 
gusturile literare din Wesslingham cu blândeţea 
unui despot luminat, iar recomandările ei erau de 
obicei citite. 

— Bună, Laura, ce mai faci? o salută Kestrel, 
fără a se osteni să şoptească, întrucât în bibliotecă 
nu mai era nimeni pe moment. 

— A, ocupată ca de obicei, răspunse Laura, 
îndreptându-se doar atât cât să-i arunce o privire 
peste umăr. Deşi uneori mă întreb dacă merită. 
Doamna Dorrit tocmai mi-a adus înapoi „Jane 
Eyre” şi mi-a spus că nu-i la fel de bună ca filmul 
de la televizor. 

Kestrel râse. 

— la-o aşa, propuse ea. Acum zece ani, nimeni 
din sat nu ştia că pe lângă film mai există şi o 
carte. 

— S-ar putea să ai dreptate. Oricum, ce pot 
face pentru tine? Vrei ceva de citit în autobuz? 
Sau ai trecut să întreb de câte ori a fost cerută 


cartea tatălui tău săptămâna asta? 

— Niciuna, nici alta. Mă întrebam dacă n-ai 
puteau să-mi dai un iepure pentru ceai. 

Laura locuia într-o vilişoară, pe malul altui 
braţ al bălților, cam la opt sute de metri distanţă 
de Coats Cottage, în linie dreaptă. Deşi casa ei era 
mică, avea o grădină enormă, întinsă până în 
stufăriş, iar Laura îşi suplimenta câştigurile 
cultivând cantităţi enorme de legume şi crescând 
iepuri pentru vânzare. Kestrel se sfia întotdeauna 
să-i ceară câte un iepure, căci Laura părea foarte 
ataşată de ei şi, probabil, cam plângea când 
vindea câte unul pentru tocăniţă. 

— Mă tem că pe moment n-am niciunul - 
niciun iepure de-al meu, vreau să zic, răspunse ea, 
iar lui Kestrel i se păru că în ochii negri ai 
bibliotecarei, după lentilele fumurii ale 
ochelarilor, se citea uşurarea. Dar am un iepure 
sălbatic pe care-l poţi lua, dacă te interesează. 
Cred c-ar trebui să stea la fiert toată noaptea. 

— De ce-a murit? întrebă Kestrel prudentă, iar 
Laura zâmbi pe neaşteptate. 

— De leziuni fatale, spuse ea. L-a adus Larch. 
Nu ştiu dacă l-a omorât în momentul atacului, sau 
în drum spre mine, dar la sosire era decedat deja, 
cum se spune în spitale. 


Larch era motanul siamez al Laurei, un animal 
enorm şi masiv, vânător feroce. 

— Mda, bine, am să-l iau, dacă Larch n-are 
nicio obiecţie. 

— A, n-ar vrea să-l mănânce. A trebuit să-l 
învăţ să nu-mi omoare iepurii, desigur, şi încă nu e 
sigur prin ce se deosebesc de cei sălbatici. Când 
mi l-a adus era foarte neliniştit - se tot scuza că-l 
stricase... 

— Bietul Larch... comentă Kestrel. N-ai putea 
să le pui iepurilor tăi clopoței, sau ceva, ca să-i 
deosebească? 

— Ar fi o idee - uite că la asta nu m-am gândit, 
remarcă Laura, gânditoare. Deşi, dacă nu te 
superi, nu vor mai prea fi iepuri sălbatici care să-l 
încurce, acum când a venit uliul. 

— Uliul? întrebă Kestrel, dintr-o dată atentă. 
Care uliu? 

— A, l-am văzut de vreo două ori, zbura peste 
stufăriş - la vânătoare, în zorii zilei, când ieşisem 
să culeg ciuperci. Ieri, de fapt - ţinea în gheare 
ceva ca un pui de iepure, deşi cred c-ar fi putut să 
fie şi un şobolan. 

— Interesant... Trebuie să aflu dacă l-a văzut 
şi tata. Cam pe unde l-ai văzut? 

— Ieri? Era deasupra trestiilor dintre casa 


voastră şi a mea. Un uliu cu penaj cam roşiatic. 

Kestrel clătină din cap. 

— Nu-mi dau seama ce-ar putea să fie. Îl voi 
întreba pe tata, el trebuie să ştie neapărat. Ei, îţi 
mulţumesc, Laura. Cum rămâne cu iepurele? 

— Poţi să-l iei în drum spre casă, dacă vrei. E 
agăţat în hambar. Ştii unde-i cheia, nu-i aşa? 

— Toată lumea ştie unde ţii cheia, râse 
Kestrel. Nici nu mai înţeleg de ce nu-l laşi 
descuiat. 

— Obicei vechi, răspunse Laura cam înţepată. 
Nu se ştie niciodată cine poate trece pe drum. 

— Şi cât vrei pentru el? mai întrebă Kestrel, 
deschizându-şi poşeta. 

— A, nimic. Larch nu mi-a cerut bani. Poţi să-i 
păstrezi resturile de la şuncă, dacă vrei să-i 
plăteşti lui. 

— Aşa voi face, trec să ţi le las. 

— Într-o pungă de hârtie, preferabil, preciză 
Laura, serioasă. 

— Mi-ai tăiat tot cheful! Ei, salut! 

— Salut. Şi spune-i tatălui tău că, dacă vrea să 
i se vândă cărţile despre păsări, trebuie să 
strecoare cumva în poveste şi un rechin, sau o 
prăbuşire de avion. Au astea o căutare, ceva de 
speriat. 


Râzând, Kestrel mai făcu un semn de rămas- 
bun şi ieşi. 


Capitolul 2 


Iepurele era atât de mic şi slab, încât Kestrel 
conchise că avea nevoie de ajutor ca să se poată 
transforma în tocăniţă şi, în loc să scurteze 
drumul spre casă prin mlaştini, reveni în sat 
pentru a cumpăra o bucată de şuncă. 

Ajungând la Colţul lui Dodman, văzu lângă 
zidul casei motocicleta vicarului, care tocmai ieşea 
din casă, însoţit de bătrânul domn Ambrose. 

— A, uite-o! exclamă domnul Ambrose, zărind- 
o pe Kestrel. Vorbeşti de drac... scuze, părinte 
vicar. 

— Bună ziua, domnule Truman, îl salută 
Kestrel. 

— Bună, Kestrel, draga mea. Tocmai eram în 
drum spre Coats Cottage. 

— Aveaţi treabă cu mine, sau cu tata? 

— Cu amândoi, draga mea, desigur. Vrei să te 
iau în şa? 

Kestrel privi cu îndoială motocicleta. 

— În locul dumneavoastră, eu aş împinge-o de 
ghidon. Drumul nostru nu-i prea grozav, după 
atâta ploaie. 

— Da, desigur, fiind atât de jos... Mă întreb 
dacă se va usca vremea în curând. 


— La radio s-au anunţat şi alte ploi, spuse 
Kestrel. 

Domnul Ambrose, care se uitase de la unul la 
altul, se retrase cu un comentariu dispreţuitor: 

— Pff, nu-i nimica de capul ălor buletine 
meteo! Mai demult, când o aflam de la păsări, 
păianjeni şi alte lighioane, aveam parte de o 
vreme mult mai frumoasă. 

Vicarul îl privi pe bătrân cum îşi târşâia paşii 
pe cărare, apoi se întoarse spre Kestrel, cu o 
expresie destul de îngrijorată. 

— Dumneata ce părere ai, o întrebă el încet, 
oare chiar crede că vremea e cauzată de 
prognoze? Căci dacă aşa crede, atunci zău că ar 
trebui să... un detaliu de-o importanţă atât de 
fundamentală... 

— Cred că glumea, răspunse Kestrel cu 
convingere. Mergem? Putem bea un ceai, tata mă 
aşteaptă cu ibricul pe foc. 

— Da, desigur, uite cum te-ai udat! Ce neatent 
sunt! Am auzit că ai renunţat la slujba din oraş - ia 
spune-mi, acum ce te gândeşti să faci? 

Îşi luă motocicleta de ghidon şi, unul lângă 
altul, porniră pe drumeagul îngust. 

Coats Cottage arăta îmbietor în lumina 
mohorâtă a zilei ploioase, cu fumul ieşind pe coşul 


înalt, amintind de ceai şi pâine prăjită, dar vicarul 
se opri totuşi înainte de a intra, privind cu 
încântare spre mlaştini. 

— Ce frumos se vede de-aici biserica! comentă 
el. 

Kestrel se opri alături, uitându-se peste 
întinderea de ape şi păpurişuri, spre turla pătrată 
a bisericii. 

— Ştii, urmă vicarul, întotdeauna când vin aici 
îmi doresc să pot picta. Un peisaj atât de simplu şi 
grăitor... 

Tocmai se lansa într-un comentariu plastic 
prelungit, uitând de ploaia care i se strecura sub 
guler, când domnul Richards deschise uşa casei, 
strigându-i: 

— Intraţi, părinte vicar? Am pus apa la fiert. 

În antreu, Kestrel îşi scoase cizmele şi 
hanoracul, adăugându-le peste maldărul de haine 
şi încălțări pline de noroi îngrămădite permanent 
la intrare. Un moment, se întrebă cum ar fi fost să 
locuiască tot timpul în oraş, unde nici chiar pe 
vreme urâtă nu te murdăreai aşa. Apoi îşi alungă 
gândul şi, scuturându-şi părul ud, îl urmă pe vicar 
în cabinetul tatălui ei, unde ardea permanent 
focul, pentru a feri cărţile de umezeală. 

Dintre toate camerele din casă, aceea îi plăcea 


cel mai mult lui Kestrel. Doi pereţi erau acoperiţi 
cu cărţi de la podea până-n tavan, iar ceilalţi doi, 
zugrăviți în alb, erau decoraţi cu unele dintre cele 
mai reuşite desene ornitologice ale tatălui ei, 
presate cu grijă între geamuri de către Kestrel 
însăşi, în copilărie. În şemineul înalt şi boltit, de 
cărămidă, ardea un foc mare de cărbuni şi 
buşteni, a cărui lumină veselă scălda mobila veche 
dar bine lustruită. Singura fereastră dădea spre 
mlaştină, iar canapeaua din faţa ei fusese locul 
favorit al lui Kestrel, când era mică. După moartea 
mamei, când se simţea singură şi dorea compania 
tatălui ei, acesta o aşeza la fereastră, cu câte una 
din cărţile lui ilustrate, iar Kestrel stătea cuminte 
privind pozele zburătoarelor, în timp ce el lucra la 
birou. Probabil că atunci se îndrăgostise de păsări. 

— Poftiţi, domnule Truman, luaţi loc, luaţi loc, 
îl invită tatăl ei. Mă duc să fac un ceai. 

— Nu, tată, stai liniştit, îl fac eu. Oricum 
trebuie să-mi despachetez cumpărăturile, spuse 
Kestrel. Sunt sigură că aveţi multe de discutat. 

Vicarul era un observator avid al păsărilor şi 
venea adesea să-l consulte pe tatăl ei. lar acest 
lucru îi aminti de „uliul” Laurei. 

— A, şi am ceva să-ţi spun - dar mai întâi voi 
aduce ceaiul. 


— Şi eu am să-ţi spun ceva, dar voi aştepta 
până aduci ceaiul, Kestrel, răspunse domnul 
Truman. Sunt sigur că te va interesa. 

Kestrel dădu din cap şi se duse la bucătărie, 
întrebându-se dacă nu cumva şi vicarul avea 
aceeaşi veste. Când însă reveni cu ceaiul, acesta 
vorbea despre materialul de altar pe care-l 
brodase Theo. 

— E într-adevăr nespus de frumos. Nişte flori 
atât de fermecătoare, şi aşa de delicat lucrate. 
Desigur, nu-l putem folosi decât după Postul Mare, 
cum i-am şi explicat, dar atunci îl vom lua 
negreşit. L-ai văzut, Kestrel? 

— Da, eram de faţă când vi l-a dat, săptămâna 
trecută, după repetiţia corului. 

— Sigur că da, ce prostii întreb! 

Kestrel se aşeză, începând să toarne ceaiul. 
Ridică privirea pentru a întreba: 

— Ce veste aveţi pentru noi, domnule 
Truman? 

— A, da, vestea. Ei bine, ştii, s-ar putea să fie 
foarte interesant. E vorba de ceva ce-am văzut 
ieri, când mergeam spre biserică pentru liturghia 
de dimineaţă. Desigur, rareori mai vine cineva la 
liturghie, când  dimineţile sunt atât de 
întunecoase, dar eu o slujesc totuşi. Cred că era 


mult mai bine pe vremuri, când orele slujbelor se 
stabileau după cum răsărea soarele, astfel încât... 

— Da, desigur, dar ce anume aţi văzut? îl 
întrerupse domnul Richards, căci vicarul avea 
obiceiul să divagheze, când vorbea despre biserica 
lui. 

— Vă rog să mă scuzati... Ce-am văzut? Păi la 
început, ştiţi, am crezut că era un câine, un câine 
brun, fugind cât îl ţineau picioarele prin stufăriş, 
ştiţi cum fug câinii când au mirosit ceva. Şi apoi s- 
a apropiat şi am văzut că de fapt era o pasăre. 

Îi privi, captându-le atenţia, ca un adevărat 
povestitor. 

— Zbura la mică înălţime peste lăstari, bătând 
din aripi foarte repede, iar din când în când scotea 
nişte ţipete ascuţite, extrem de interesante - nu le 
pot imita... 

— Cum arăta? întrebă domnul Richards atent, 
aproape încordat. 

— Era ca un mic uliu, de culoare brun-roşcată, 
iar cel mai bătător la ochi lucru era că avea coadă 
cenuşie şi aripile înspicate cu gri. 

Kestrel îşi auzi tatăl expirând prelung, 
şuierător. Se întoarse spre el. 

— Şi vestea adusă de mine e cam aceeaşi, 
tată. Laura de la bibliotecă mi-a spus că ieri 


dimineaţa a văzut o pasăre ciudată, vânând peste 
stufăriş. Arăta ca un uliu roşcovan. l-am spus că te 
voi întreba ce-ar putea să fie. 

— Când am ajuns acasă, continuă vicarul, cu 
uşoară emoție, m-am uitat direct în atlasul cu 
păsări, şi singurul pe care l-am găsit să arate cât 
de cât asemănător era... eretele de baltă. 

— Un erete de baltă, repetă domnul Richards, 
încet, aproape reverenţios. 

— N-am auzit niciodată de aşa ceva, spuse 
Kestrel. 

Tatăl ei o privi tăios. 

— La drept vorbind, m-aş şi mira să fi auzit. E 
o pasăre rară, ba chiar foarte rară. De fapt, în 
zilele noastre nu se mai întâlneşte decât în 
Minsmere. Cândva era foarte răspândită în Anglia, 
dar e sensibilă la zgomote şi la tulburările din 
jurul locurilor unde-şi face cuibul, iar acum mai 
există doar foarte puţine locuri destul de 
îndepărtate de civilizaţie ca s-o atragă. Şi nu 
numai atât, dar populaţia ereţilor de baltă a fost 
drastic redusă de pesticide şi erbicide. 

Se uită de la Kestrel la domnul Truman şi 
înapoi. 

— Ar fi foarte interesant - foarte interesant 
într-adevăr - dacă am găsi unul în bălțile noastre. 


— Credeţi că ar fi posibil? întrebă domnul 
Truman. 

Domnul Richards se ridică de la birou şi 
scoase o carte din raft. Kestrel o recunoscu după 
mărime şi culoare - era opera lui, „Nepreţuitele 
numărate”. 

— Sigur că ar fi posibil, răspunse el. 

Se aşeză, întorcând cu grijă paginile, apoi i-o 
oferi vicarului, deschisă într-un anumit loc. 

— Kestrel, dă-mi-l pe Brown de pe raftul de 
sus, orugă el. 

Kestrel luă atlasul familiar şi i-l dădu tatălui 
său, care căută din nou, pentru ca de data asta să 
i-l înmâneze ei. 

— Cele mai mari speranţe, spuse el, le am 
fiindcă eretele e foarte aparte - nicio altă pasăre 
nu poate fi confundată cu el. Coada cenuşie şi 
petele de pe aripi sunt unice. 

Între timp, Kestrel începuse să studieze 
imaginea pe care i-o arătase tatăl ei, o planşă 
color cât pagina, reprezentând un frumos uliu 
brun cu cap şi piept gri, ai cărui ochi galbeni o 
priveau feroce din imagine. Citi textul şi află că 
era o femelă. 

— Ce minunat arată, spuse ea, privindu-şi 
tatăl. O, sper că este într-adevăr un erete de baltă. 


Ar fi o descoperire extraordinară! 

— Cred că meritul descoperirii ar trebui să-i 
revină domnului Truman, spuse politicos domnul 
Richards. 

— O, în niciun caz, domnule, în niciun caz. 
Dacă este ceea ce sper eu că este, nu vreau să-mi 
însuşesc niciun merit. Fără prezenţa 
dumneavoastră aici, în sat, nu m-aş fi priceput 
niciodată la mai mult decât să presar firimituri 
pentru prigorii. Şi-n plus, dumneavoastră vă va 
reveni rolul de a o identifica, ceea ce sunt sigur că 
va însemna să zăceţi mult timp în iarba umedă. 
Faptul că eu am văzut pasărea n-a fost decât o 
simplă întâmplare. 

— La fel ca în cazul Laurei, adăugă Kestrel. 
Cred că, dacă e ceea ce credem, motivul e acela 
că Wessle Marsh este atât de neluată în seamă. La 
urma urmei, pe lângă noi şi biserică, numai casa 
Laurei mai are vedere spre mlaştină. Ceea ce e 
foarte bine, dacă eretele este atât de sensibil la 
zgomote pe cât spui. 

— Nu cred, răspunse cu severitate tatăl ei, ar 
trebui să renunţi la orice speranţă că s-ar înmulţi 
aici. Aşa ceva nu s-a mai întâmplat de... nu mai 
ştiu exact de cât timp, dar să tot fie vreo 
cincisprezece ani. În ţara asta, nu s-au mai 


împerecheat decât în foarte puţine locuri, extrem 
de izolate. Nu, nu poate fi decât o pasăre răzleaţă, 
care s-a oprit să vâneze aici pentru câteva zile. 

— În acest caz, interveni vicarul, n-ar strica să 
încercaţi s-o vedeţi cât de curând posibil. Poate 
pleca oricând. S-ar putea chiar să fi plecat, îşi 
dădu el seama, cu dezamăgire. 

— Laura spunea că l-a văzut de vreo două ori, 
deci trebuie să se afle aici de câteva zile, îşi aminti 
Kestrel. A spus că ieri l-a văzut cu un pui de 
iepure în gheare - sau poate un şobolan... 

— Nu cred că era iepure, ar fi o pradă prea 
mare, comentă vicarul, fără convingere, privindu-l 
întrebător pe domnul Richards. 

— Mă rog, Laura poartă într-adevăr ochelari 
fumurii, murmură Kestrel. 

Tatăl ei o privi pătrunzător, apoi izbucni în 
râs. 

— Kestrel, draga mea, cât de neştiinţific poţi 
gândi! exclamă el. 

Kestrel îi zâmbi, văzând cât de emoţionat şi 
încântat era. În fond, nu era numai ornitolog, ci şi 
specialist în ulii şi şoimi. Dacă acela era într- 
adevăr un erete de baltă, ar fi fost cel mai bun 
lucru care i se putea întâmpla domnului Richards. 

— Deci, mergem diseară să-l căutăm? întrebă 


ea. 

— Desigur, la apusul soarelui. 

— Aş dori să pot veni şi eu cu dumneavoastră, 
dar am se slujit o vecernie în Southwick, spuse 
domnul Truman. Oricum, sunt sigur că mă veţi 
anunţa care a fost rezultatul, nu-i aşa? 

Părea nehotărât, ca şi cum cei doi ar fi păstrat 
secretul numai pentru ei. 

— Sigur că da! îl încredinţă Kestrel. Mâine 
dimineaţa voi veni la liturghie şi-am să vă spun 
dacă am văzut ceva. 

— Mâine e duminică? întrebă vag surprins 
domnul Richards. Ei, atunci s-ar putea să vin şi eu, 
dacă este într-adevăr ceva de spus. 

Vicarul clipi din ochi mirat, apoi zâmbi cu 
satisfacţie. 

— Aşadar, trebuie să aştept vestea cea bună 
cu nerăbdare îndoită, spuse el, cu un licăr în ochi. 
Trebuie să fi trecut cel puţin doi ani de când am 
avut plăcerea să vă văd la biserică. 

— Ei, spuse domnul Richards, e tot ce pot 
face, după ce aţi avut generozitatea de a veni să- 
mi aduceţi o asemenea veste. 

Cei doi îşi zâmbiră, înţelegându-şi perfect 
sentimentele. 


Capitolul 3 


Spre seară ploaia încetă, părând să se anunţe 
un asfinţit senin. 

— Mă bucur foarte mult, îi spuse Kestrel 
tatălui ei, în timp ce-şi luau canadienele. Nu mă 
deranjează ploaia, dar dacă sunt nori groşi se 
întunecă înainte de apusul soarelui şi nu mai 
putem vedea nimic. 

— Ce-i aia „nimic”? replică domnul Richards, 
dojenitor. Vremea rea pentru o vietate e bună 
pentru alta. 

Kestrel zâmbi cu răbdare. Uneori, tatăl ei le 
lua pe toate într-un sens prea literal. 

— Oricum, continuă ea, dacă mi se udă des 
părul, va creşte şi mai repede şi va trebui să mă 
tund. 

leşiră în lumina aurie a după-amiezii, păşind 
prin noroiul din curte, iar Kestrel îşi spuse în 
treacăt că acela nu era modul ideal al multora de 
a-şi petrece seara de sâmbătă. Apoi, însă, emoția 
posibilităţii unei întâlniri cu eretele de baltă îi 
alungă din minte orice alt gând. 

Desigur, tatăl ei avusese dreptate - erau 
destule de văzut. În acea perioadă din zi iepurii 
ieşeau să mănânce, micii vânători de noapte 


începeau să se trezească, păsări de tot felul îşi 
ţineau consfătuirile de seară. Grauri şi ciori-de- 
câmp făceau tărăboi în copacii ocupați de stolurile 
lor. Nimeni nu era sigur ce scop aveau acele 
întruniri - Kestrel avea propria ei părere, dar era 
„neştiinţifică”, aşa că nu i-o spusese niciodată 
tatălui ei. 

Îi aruncă o privire în timp ce mergea în faţa ei, 
observând din nou ce mişcări mlădioase avea, 
acolo, în elementul lui. Ochii săi ageri şi atenţi 
erau singurii care se mişcau sprinten - restul 
trupului părea să-i lunece printre ierburile înalte 
fără să le atingă. Desigur, Kestrel n-avea idee cum 
arăta ea însăşi, dar la un moment dat, privind-o, 
domnul Richards îşi spuse că arăta ca o mică 
sălbăticiune, un fel de felină furişându-se prin 
lăstăriş. 

Când ajunseră la pâlcurile de trestii de lângă 
casa Laurei se opriră, domnul Richards indicând 
că zona aceea era ideală pentru pândă. Se 
instalară în cele mai uscate locuri pe care le 
putură găsi. Domnul Richards îşi scoase binoclul şi 
îl puse alături, la îndemână, după care amândoi 
rămaseră nemişcaţi. 

Nu peste mult, sălbăticiunile începură să se 
deprindă cu prezenţa lor acolo, iar viaţa din jur 


reveni la normal. Kestrel văzu un şoarece-de-câmp 
care alerga în salturi repezi, oprindu-se la doar 
câteva palme de ea pentru a o privi, cu mustăţile 
tresărindu-i, înainte de a fugi mai departe. Un 
bâtlan vânăt trecu cu paşi ţanţoşi prin apă, la mică 
distanţă, şi se opri cu un picior ridicat pentru a se 
scărpina pe piept cu ciocul lui lung, ca o spadă. 
Soarele apunea, iar lumina lui aurie scălda 
pasărea într-o aureolă. Kestrel se întrebă cum 
arătau mlaştinile din Camargue la ora aceea a zilei 
şi ce efect avea acel halou aurit învăluind un stol 
de flamingo trandafirii. 

Apoi, îşi dădu seama că nu era singură. 
Întorcând abia perceptibil capul, cobori privirea, 
pentru a vedea doi ochi albaştri şi strălucitori care 
o fixau din desiş. Fu cât pe ce să tresară, dar se 
stăpâni la timp, când îşi dădu seama că nu era 
decât motanul Laurei, Larch. „La naiba,” îşi spuse 
ea, „o să strice totul! Dacă a ieşit la vânătoare, va 
speria toate păsările din zonă. Mai bine am merge 
mai departe - de-aici n-o să vedem nimic.” 

În continuarea ochilor lui Larch se prelinse 
trupul său felin, încet, foarte încet, până ajunse 
lângă ea, ghemuit, fără să-şi mişte decât, de două 
ori, scurt, vârful nervos al cozii. Kestrel îl privi cu 
o expresie amenințătoare, iar botul motanului se 


căscă larg, într-un mieunat mut. Ochii lui Kestrel 
se îndreptară spre bâtlan, ca să vadă dacă se 
speriase, iar când reveniră în acelaşi loc Larch 
dispăruse, la fel de neauzit pe cât îşi făcuse 
apariţia. 

Kestrel aruncă o privire spre tatăl ei, 
întrebându-se dacă era cazul să-i spună că aveau 
un rival în apropiere, dar în acel moment ochii lui 
se abătură o clipă spre ea, iar Kestrel îşi dădu 
seama că tot trupul domnului Richards se 
încordase ca al unui setter, îndreptat într-o 
anumită direcţie. Imediat după aceea, văzu şi ea. 

O pasăre, plutind la mică înălţime deasupra 
trestiilor, cam la o sută de metri distanţă. 
Parcurgea pe toată lungimea câte un braţ de 
trestii, iar la capăt se înclina pe-o aripă ca să se 
întoarcă, moment în care Kestrel îi văzu sclipirea 
cenuşie strălucitoare pe penele cafenii. Pasărea 
urcă pe un curent de aer, înapoindu-se pe acelaşi 
drum, cu inconfundabilul său zbor de uliu, după 
care plană din nou până deasupra stufărişului. 

Kestrel se uită din nou la tatăl ei, aşteptând o 
eventuală confirmare că acela era eretele, dar 
ochii domnului Richards stăteau aţintiţi asupra 
păsării cu o asemenea intensitate încât Kestrel îşi 
dădu seama că uitase complet de prezenţa ei. Privi 


din nou. 

Acum, sistemul de zbor se schimbase. Pasărea 
urca, descriind spirale largi pentru a lua înălţime, 
până la vreo şaptezeci de metri, după care păru să 
cadă ca un bolovan. Mâna lui Kestrel se repezi la 
gură - nu auzise niciun zgomot, dar se putea trage 
cu arma, din direcţia opusă vântului, fără ca 
detunătura să se audă. Neliniştea ei însă nu dură 
decât o fracțiune de secundă, căci în cădere 
pasărea făcu o tumbă, prinse din nou o pală de 
vânt şi-şi reluă ascensiunea, pentru a face aceeaşi 
figură. 

În următoarele câteva minute, pasărea îşi 
încântă spectatorii ascunşi cu o uluitoare 
demonstraţie de  acrobaţii aeriene, plonjând, 
răsucindu-se,  rostogolindu-se, făcând salturi 
mortale şi lansând, după fiecare număr, acela 
„Kuii-a!” ascuţit care-şi răspândea ecoul peste 
mlaştini. Erau nişte imagini şi sunete pe care 
Kestrel n-avea să le poată uita niciodată şi le 
urmărea cu sufletul la gură, uitând de orice 
altceva, până când, într-un târziu, cu un ultim 
țipăt lugubru, pasărea zbură în altă direcţie, 
făcându-se nevăzută. 

Atunci, treptat, Kestrel îşi reveni, dându-şi 
seama că era foarte înfrigurată şi înţepenită, după 


ce stătuse atâta vreme în aceeaşi poziţie, 
ghemuită cu picioarele şi posteriorul în iarba udă. 
Totuşi, în virtutea disciplinei de-o viaţă, aşteptă 
prima mişcare a tatălui ei înainte de a se îndrepta, 
prudentă,  întinzându-şi rând pe rând toate 
membrele, cu gemete uşoare. 

Domnul Richards se întoarse spre ea, cu 
chipul radios. În ochi îi strălucea lumina unei 
bucurii fără egal, iar Kestrel ştiu că nu mai era 
nevoie să întrebe dacă pasărea era într-adevăr un 
erete. 

— A fost superb, tată, spuse ea. Absolut 
superb. 

— Ştii ce-am văzut adineaori? o întrebă el. 

Kestrel aşteptă continuarea. 

— Acele acrobaţii sunt ritualul de împerechere 
al eretelui de baltă. 

Privi peste umăr, ca şi cum s-ar fi aşteptat ca 
pasărea să fie încă acolo. 

— Trebuie să fie o pereche. 

— Serios? 

Domnul Richards părea vag amuzat. 

— Draga mea, eretele nu prea face de unul 
singur ritualul de împerechere. 

Cu un zâmbet răutăcios, Kestrel răspunse: 

— Poate că era o repetiţie. 


Tatăl ei trecu peste aceste cuvinte. 

— Întrebarea este: se vor împerechea aici? Ar 
fi... absolut minunat să se împerecheze şi să-şi 
dureze cuibul aici - dar cred că ar însemna să 
nădăjduim prea mult. Oricum, sper desigur să-i 
supraveghem îndeaproape. 

— Mai bine am merge să ne uscăm, spuse 
Kestrel luându-l de braţ cu afecţiune, şi să 
mâncăm ceva de cină. Îmi dau seama că de-acum 
încolo îţi vei petrece o mare parte din timp aici, 
culcat în iarba udă, aşa că n-ar strica să-ţi dau de 
mâncare cât mai pot. 

Se întoarseră şi porniră spre casă. După ce 
făcură câțiva paşi, Larch apăru din nou, 
potrivindu-şi pasul după al lor ca un câine. Avea în 
bot un animal care părea a fi un şoarece - mort, 
observă Kestrel mulţumită. 

— Bună, Larch, îl salută ea. 

Motanul nu ridică privirea, ci doar mârâi 
ameninţător, deşi rezonanţa avertismentului era 
cam înăbuşită de prada care-i astupa gura. 

— L-ai văzut adineaori, tată? întrebă Kestrel. A 
trecut pe lângă mine chiar înainte de a apărea 
eretele. Mă temeam să nu sperie tot ce mişcă, dar 
a fost foarte tăcut. 

Tatăl ei îi zâmbi. 


— Şi pe lângă mine a trecut, spuse el. Tot 
timpul a stat la câţiva paşi de mine, nemişcat ca o 
statuie. Am impresia că şi el urmărea spectacolul. 
Un caracter foarte rar - îl salut! 

Drumul spre casă trecea pe lângă vila Laurei 
şi, când se apropiară, în continuare însoţiţi de 
motan, o văzură pe Laura în fundul grădinii, 
săpând o nouă parcelă pe care s-o cultive cu 
legume. Larch coti spre ea, chemând-o cu glas 
sonor, iar Laura ridică privirea spre ei şi le făcu cu 
mâna. 

— Tocmai am văzut din nou pasărea aia, îi 
anunţă ea, imediat ce ajunseră destul de aproape 
ca s-o audă. Se aplecă să primească ofranda 
motanului, o examină scurt şi i-o înapoie. 

— Şi noi am văzut-o, răspunse Kestrel. Ne-am 
uitat cum a dat un spectacol al Baronului Roşu - 
absolut incredibil. Şi motanul tău a fost acolo, tata 
a spus că şi el urmărea reprezentaţia. 

— Am spus cât de rar este să găseşti o pisică 
amatoare de spectacole ale păsărilor, declară 
solemn domnul Richards. 

Laura râse, rezemându-se în cazma. 

— Ştie când n-are nicio şansă, spuse ea. Odată 
a încercat să-şi facă de cap cu o lebădă şi n-a uitat 
niciodată. De-atunci, are un respect sănătos la 


adresa tuturor păsărilor mai mari decât vrăbiile. 

— Mă bucur să aud, răspunse domnul 
Richards. 

— Tata crede că s-ar putea ca pasărea să se 
împerecheze în curând, adăugă Kestrel. Şi este 
într-adevăr o pasăre foarte rară, aşa că ar fi 
îngrozitor dacă s-ar împerechea, pentru ca pe 
urmă s-o mănânce Larch. 

— Voi sta eu de vorbă cu el, le promise Laura. 
Oricum, mă bucur foarte mult pentru voi. Din 
curiozitate, cum se numeşte? 

— Erete de baltă, răspunse Kestrel. 

Laura dădu din cap. 

— Am să-l caut în atlas, luni dimineaţa. Poate 
fac o friză pentru salonul copiilor de la bibliotecă. 

— O, nu, spuse Kestrel alarmată, te rog, nu 
face asta. De fapt, dacă nu te superi, am prefera 
să nu spui nimănui - e o pasăre foarte sperioasă şi 
s-ar putea să fugă. 

— Mă rog, bine, dacă aşa credeţi, atunci n-am 
să spun nimic. Îmi pare rău că nu le putem 
împărtăşi şi altora emoția, dar cred că voi ştiţi mai 
bine, spuse Laura, reîncepând să sape. Du-te să-l 
ajungi pe tatăl tău din urmă - pare să-şi dorească 
un ceai mai mult decât orice. 

„Vai de mine,” îşi spuse Kestrel, „am jignit-o.” 


Ezită un moment, apoi, ridicând din umeri în sinea 
ei, îi făcu cu mâna şi porni după domnul Richards. 
„O să-i treacă, mai mult ca sigur. Luni dimineaţa 
voi merge pe la bibliotecă şi-o să stăm la o şuetă.” 

Kestrel avusese de gând să se scoale cu 
noaptea-n cap, ca să se ducă şi să se mai uite la 
pasăre, dar când se trezi constată că abia mai 
avea timp să ajungă la biserică. Deşi drumul prin 
mlaştini nu era lung, pe uscat avea mult de mers 
şi trebuia s-o ia pe-acolo ca să nu se murdărească, 
întrucât făcea parte din cor şi o vedea lumea. 
Totuşi, îşi luă cu ea blugii şi o pereche de adidaşi, 
într-o sacoşă, pentru ca după ce-şi făcea datoria să 
treacă măcar la întoarcere prin mlaştină, cu 
speranţa de a-l mai revedea o dată pe rarul 
vizitator. 

Ploua din nou, cu stropi mărunți şi deşi, 
pătrunzători. Kestrel, însă, era prea bucuroasă ca 
să-i pese, şi trecu pe la Colţul lui Dodman cântând. 
Cânta imnurile ei favorite, care nu se prea 
potriveau în acea perioadă a anului, dar 
întotdeauna o plictisiseră imnurile religioase din 
Postul Paştilor. În schimb, prefera marşurile 
militare, ca „Pentru toţi sfinţii” şi „A fi pelerin”, 
care aveau un ritm foarte stimulativ pentru mersul 
pe jos. 


Străbătu strada mare a satului, prin faţa 
Poştei, pe lângă Bell şi magazinul lui Theo, prin 
dreptul bibliotecii şi al restaurantului „Câinele şi 
răţoiul”, cântând dar cu gândul tot timpul la 
pasărea cea ciudată. Dacă ar fi ştiut că, la un 
moment dat, marşul ei fusese privit cu mult 
interes, poate că n-ar fi cântat atât de tare şi 
necontrolat - dar nici prin minte nu-i trecea. 

După slujbă, trecu pe la vicar ca să-i dea 
vestea cea bună, iar acesta îi strânse mâna şi o 
felicită cu atâta însufleţire încât doamna Dorrit fu 
cât pe ce să cadă, tot întinzându-se să audă despre 
ce era vorba, cu capul stându-i evident numai la 
nunţi. 

— Cred că tatăl dumitale va scrie un articol 
despre pasăre pentru revista parohiei, nu-i aşa? 
spuse domnul Truman. Poate şi o emisiune la 
radio...? 

— Poate, mai târziu, răspunse Kestrel. 
Deocamdată, însă, cred că e destul de mulţumit 
doar s-o privească. Cred că şi acum e pe-acolo, pe 
undeva. 

Amintindu-şi ce discutaseră în ajun, adăugă: 

— Se pare că veţi mai avea de aşteptat încă 
vreo doi ani înainte de a-l vedea din nou la 
biserică. 


Domnul Truman zâmbi binevoitor. 

— Cel puţin ştiu că îi aduce Domnului prinosul 
de recunoştinţă, chiar dacă nu vine la biserică în 
acest scop. Bine, atunci, mă anunţaţi şi pe mine 
dacă se mai întâmplă ceva? 

— Desigur, răspunse Kestrel. Chiar acum mă 
duc să-mi iau jeanşii pe mine şi voi merge spre 
casă pe-acolo. 

— Ai şi cizmele la dumneata? Nu. Sper să nu 
răceşti, de la umezeală... 

— N-ar fi prima oară când mă ud anul ăsta, 
râse Kestrel. Dacă ploaia nu încetează curând, va 
trebui să ne facem cu toţii câte-o arcă. 

Ajungând la marginea mlaştinii, în partea din 
spatele bisericii, care era separată de drum printr- 
un gard, Kestrel îşi suflecă blugii până la genunchi 
şi se strecură printre stinghiile gardului. De cum 
puse piciorul pe pământ, nimeri într-o gropiţă 
plină cu apă şi noroi, iar o pietricică i se rostogoli 
în pantof şi se propti sub talpă. Fu cât pe ce să 
înjure, îşi aminti că era duminică şi se aşeză lângă 
gard, pe cea mai uscată porţiune de pământ, ca să 
se descalţe. 

După ce scutură pietricica din adidas, tocmai 
se pregătea să şi-l pună la loc în picior, când o 
pasăre se apropie în zbor, oprindu-se pe un stâlp 


al gardului. Ridicând privirea, Kestrel văzu, la 
doar câţiva paşi de ea, un erete. 

Încremeni, deşi inima îi bătea cu repeziciune. 
Pasărea întoarse capul, în alertă, cu ochii aurii 
holbaţi pe faţa palidă, iar Kestrel îşi dădu seama 
imediat că era o femelă - dovada, dacă mai aveau 
nevoie de vreo dovadă, că într-adevăr era vorba de 
o pereche! Pasărea ţinea în cioc un smoc de 
vegetaţie uscată - iarbă şi buruieni amestecate cu 
pământ, materialul natural din care îşi fac 
cuiburile păsările de baltă. 

Îşi luă zborul, iar Kestrel, grăbindu-se 
nebuneşte, îşi trase la nimereală pantoful, fără a 
scăpa pasărea din ochi, încercând să vadă încotro 
se îndrepta. Se ridică în picioare şi, pe cât putea 
de discret, începu s-o urmărească. 

Urmărirea păsării fu lungă şi înceată, căci 
trebuia să aibă grijă să n-o sperie. Femela de erete 
zbura încoace şi-ncolo, adunând ierburi uscate şi 
ducându-le la cuib; de fiecare dată se oprea 
undeva pe drum, la fel cum poposise şi pe stâlpul 
gardului, uitându-se să vadă dacă n-o pândea 
vreun pericol. Kestrel nu ştia cum de n-o văzuse 
cu acea ocazie, dar rosti în gând o rugăciune de 
mulţumire. 

În cele din urmă, peste vreo jumătate de oră, 


Kestrel reuşi să ia urma păsării până la un pâlc 
mare de trestii de lângă o limbă de pământ. 
Lăsându-se pe vine după un butoi de păcură, văzu 
în sfârşit pasărea adăugând ultimul transport 
peste o grămadă mare de tulpini care urma să-i fie 
cuibul. 

„Stai numai s-audă tata!” îşi spuse ea. 
„Eretele îşi face cuib! Asta o să intre în istorie!” 

Privi mult timp şi, în cele din urmă, răbdarea îi 
fu răsplătită de o apariţie a ambelor păsări, când 
masculul veni şi el la viitorul cuib cu un mic şarpe 
de apă în cioc, semn că avusese succes la 
vânătoare. Probabil acest lucru îi aminti femelei 
că-i era foame, căci un moment mai târziu îşi luă 
zborul împreună cu bărbătuşul şi, în curând, 
începu să li se audă strigătul ascuţit de vânătoare. 

Şi lui Kestrel îi era foame. Se uită la ceas şi 
văzu că era trecut de ora prânzului, aşa că, 
îndreptându-se, porni peste fâşia de pământ, spre 
casă. Trecu printr-o poartă improvizată, pe sub o 
firmă mare pe care nu se deranjase niciodată s-o 
citească. Totuşi, acum se întrebă dintr-o dată ce 
era porţiunea aceea de pământ lângă care îşi 
aleseseră cei doi ereţi loc de cuib şi, ridicând 
privirea, văzu cu groază denumirea celei mai mari 
antreprize de construcţii din regiune. 


„O nouă construcţie importantă a firmei 
COSSEY”, scria pe tăblie. 


Capitolul 4 


— Nu ştiu, răţuşco, spuse Joe Lambert, 
proprietarul de la „Câinele şi răţoiul”, uitându-se 
la Kestrel pe deasupra paharului pe care-l ştergea; 
avea doar un metru şi cincizeci înălţime şi, fiind 
destul de îndesat, dădea imprrsia unei forme 
perfect circulare. Dacă vrei să ştii de Cossey's, ar 
tre'i să te duci la alde Bell - fiul lor, Bill, lucrează 
la Cossey's, nu-aşa, Phil? 

— Hmm? murmură Phil, barmanul, ridicând 
ochii dinspre halba pe care o umplea. 

— Bill Partridge lucrează la Cossey's. 

— Hăt-colo, la Southwick, din câte-am auzit. 
De ce nu-l întrebi pe el? 

Joe se întoarse spre Kestrel, vesel. 

— N-aş recomanda la nimenea să se ducă la 
Bell, dac-ar fi mai aproape d-aicea. Ce-ţi pofteşte 
inima? Fac eu cinste, că tot nu te văd prea des pe 
la noi. 

— Nu mă face să mă simt vinovată, Joe. Ştii că 
în fiecare zi mă scol prea devreme ca să pot 
întârzia noaptea prin sat. 

— E, atunci astă seară faci o excepţie, nu-aşa? 
la zi, ce iei? 

— Ei, o jumătate cu tine beau cu plăcere, 


mulţumesc foarte mult. 

Kestrel venise în sat numai cu intenţia de a 
afla tot ce putea despre şantierul de construcţii - 
care era planul şi pentru când. Părea o ironie 
inutilă a sorții că ereţii aleseseră tocmai acel loc 
pentru a-şi clădi cuibul. La prânz, se dusese 
grăbită acasă să-i spună tatălui ei totul şi, după 
ce-şi petrecuse toată după-amiaza la pândă, 
domnul Richards îi confirmase observaţiile - 
păsările îşi făceau cuib, dar orice activitate pe 
şantier urma să le zădărnicească eforturile iar în 
anul următor n-aveau să se mai înapoieze acolo. 

Înainte de a-şi fi obţinut locul de muncă din 
Lowestoft, Kestrel frecventase cu regularitate 
„Câinele şi răţoiul”. Vara, restaurantul avea 
muzică live în weekenduri: un interpret de cântece 
populare cu o chitară, sau un pianist şi un 
baterist, orice se găsea, iar uneori Kestrel ajutase 
Chiar şi cu servitul la bar. Prin urmare, părea locul 
cel mai potrivit pentru a culege informaţii şi se 
înființase prompt. 

În timp ce Joe îi punea în faţă halba de-o 
jumătate, atenţia îi fu atrasă de un bărbat ce 
stătea în cealaltă parte a barului. 

— Auzi, Kestrel, te-ar tenta o partidă de 
săgeți? 


Întorcând capul, Kestrel îl văzu pe Tim 
O'Connor, cu o săgeată în mână. Era clar că 
venise prea devreme pentru a se întrece cu 
partenerii lui obişnuiţi de joc. Îşi luă halba şi se 
apropie de el. 

— Bună, Tim. Bine, primesc, dar n-am mai 
jucat de mult, aşa că-s cam neantrenată. 

— Nicio grijă, n-am să râd, îi promise Tim, 
părând să uite că, în urmă cu câţiva ani, când juca 
săgeți cu regularitate, Kestrel îl învinsese la 
fiecare partidă. Fuseseră colegi de şcoală în sat. 
Tim trăise toată viaţa la Wesslingham, la fel ca ea, 
iar mătuşa lui, Miss O'Connor, era foarte activă în 
Institutul Femeilor. Kestrel nu-l simpatizase 
niciodată prea mult, de pe vremea când, Tim 
având zece ani, îl surprinsese furând ouă din 
cuiburile păsărilor. Tim dispreţuia profund toate 
formele de viaţă zburătoare, motiv care era de 
ajuns ca să nu fie niciodată buni prieteni. 

Începură partida, iar Kestrel aruncă prima 
săgeată, în timp ce Tim stătea rezemat de masă, 
căutând să lege o conversaţie. 

— Văd că încă nu te-ai măritat, spuse el, după 
ce-şi scobise un timp creierii fără să gaseasca un 
subiect mai acătării. Cam pe când să ne-aşteptă 
şi noi la o invitaţie la nuntă, mm? 


Era genul de întrebare pe care Kestrel trebuia 
s-o pareze cu politeţe când i-o puneau persoanele 
vârstnice din sat, întrucât acestea considerau că 
se cade ca orice femeie trecute de optsprezece ani 
să fie măritată, dar nu vedea de ce-ar fi trebuit să 
procedeze la fel şi cu Tim. 

— Nu-i un comentariu prea potrivit din partea 
ta, Tim, nu crezi? Dacă stau să mă gândesc că eşti 
singurul din clasa noastră care-a reuşit să scape 
de juvăţ... 

Tim păru cam stânjenit. 

— Juvăţ? Vorbeşti cam urât despre măritiş. 

— Şi tu cum l-ai numi? În trecut, cam aşa 
spuneai şi tu. 

— A, dar când e vorba de însurătoare e 
altceva, replică el, făcând un pas înainte să arunce 
săgeata. 

Kestrel zâmbi cu milă. 

— Bietul Tim - ce vederi de modă veche! 
Gândeşti ca pe vremea bunicii. 

Tim aruncă aiurea, iar săgeata nimeri sârma, 
cu un zăngănit, şi ricoşă la picioarele lui. 

— Ce vrei să zici? întrebă el pe un ton 
defensiv, luând săgeata ca să i-o dea lui Kestrel. 

— N-ai auzit niciodată de egalitatea între 
femei şi bărbaţi? întrebă ea cu bunăvoință, 


aruncând. 

Tim pufni. 

— N-ai s-o prea găseşti prin partea locului. Şi 
oricum, se grăbi el să schimbe subiectul, de ce 
întrebi despre Cossey? Ce te interesează, aşa, 
dintr-o dată? 

Îi veni o idee şi se lumină la faţă. 

— Te gândeai să te angajezi la ei, ca zidăriţă, 
poate? 

— N-ar fi exclus, răspunse ea cu indiferenţă. 
Mi-ar plăcea să mânuiesc şpaclul şi mistria. 

Ştia că Tim avea să profite de ocazie pentru a 
începe o discuţie despre deosebirile fizice dintre 
bărbaţi şi femei, ceea ce-i convenea de minune, 
căci nu voia ca el să-i descopere interesul faţă de 
şantierul de construcţii. Era genul de om care, 
dacă afla despre ereţi, s-ar fi dus acolo ca să 
arunce cu pietre în ei. Nu din răutate, ci numai ca 
să vadă dacă erau într-adevăr sperioşi. 

Termină partida şi, scuzându-se sub pretextul 
că a doua zi trebuia să se trezească de dimineaţă, 
plecă de la „Câinele şi răţoiul”, pentru a se duce la 
Bell, în speranţa de a-l vedea pe Bill Partridge. 

— Nu, scumpo, astă-seară e plecat. Şi-a găsit o 
cuconiţă tinerică prin Kessingland, băiatu' mamii, 
spuse amabilă doamna Partridge. Se văd tot 


mereu, de-aproape două luni în şir, adăugă ea cu 
mândrie. 

Kestrel îi citi în ochi inevitabila întrebare care 
urma, dar nu reuşi s-o oprească. 

— Şi tu când ai de gând să ne-aduci acasă un 
tinerel de treabă, dar? Toți ne ziceam că ai cu 
siguranţă pe cineva, în Lowestoft. Ţin minte că 
doamna Dorrit zicea acu' câtva timp că pentru tine 
numai un băiat de la oraş ar fi destul de bun - deşi 
oricine-ar putea zice la fel, de vreme ce-n 
Wesslingham nu mai e niciun băiat bun de- 
nsurătoare, doar dacă nu-l pui la socoteală pe Tim 
O'Connor, iar ăla-i aşa un lasă-mă-să-te-las că nici 
celei mai rele duşmance a fiică-mii nu i-aş dori să 
se mărite cu el - o, scuză-mă un minuţel, 
scumpo... 

Noroc că tocmai în acel moment o chemase un 
client de la bar, iar când reveni îşi uitase vorba. 

— la s-auzim, ce voiai să-l întrebi pe Bill? 
Poate-mi dai să-i transmit un mesaj? 

— Mă rog, nu neapărat, răspunse Kestrel. Mă 
gândeam doar că, lucrând pentru Cossey, s-ar 
putea să ştie ceva despre locul de şantier din 
capătul satului - dincolo de Trei Copaci, mai 
încoace de calea ferată. 

— Domnul să te aibă-n pază, păi sigur că ştie! 


El însuşi o să lucreze acolo, mâine! Zece locuințe- 
n stil georgian, asta o să se construiască. Au 
proiectu' pe hârtie de-o bună bucată de vreme, da' 
cu cât a tot plouat pân-acu' n-au apucat să-nceapă. 
A fost pe-aici un domn... = o, uite înc-un client, 
scuză-mă, scumpo... 

La întoarcere, doamna Partridge uitase din 
nou despre ce vorbiseră şi spuse doar atât: 

— Mai bine treci tu pe-aici mâine şi stai de 
vorbă cu Bill. O să-ţi spună el tot ce vrei să ştii, nu 
mă-ndoiesc. 

— Da, aşa voi face. Vă mulţumesc, doamnă 
Partridge, spuse Kestrel şi se întoarse să plece, 
cam îngrijorată. 

Totuşi, dacă ploaia ţinuse lucrările în loc atâta 
timp, existau şanse ca situaţia să mai dureze. N- 
avea niciun rost să-şi facă griji pe moment, cel 
puţin până nu afla ce şi cum, îşi spuse ea - ceea 
ce, totuşi, nu reuşea să-i alunge temerile. 

Luni dimineaţa, Kestrel se duse la şantier, 
trecând prin sat, căci tatăl ei avea scrisori de pus 
la poştă. Deşi era destul de devreme, oficiul poştal 
se aglomerase deja, iar Kestrel fu nevoită să stea 
la o coadă din care făcea parte, văzu ea cu inima 
strânsă, şi doamna Dorrit, campioana olimpică 
sătească la pălăvrăgit-de-cursă-lungă. Celelalte 


persoane de la coadă nu se grăbeau, aşa că n- 
aveau niciun motiv de nemulţumire, şi-n plus 
principala calitate a doamnei Dorrit era aceea că 
întotdeauna bârfea destul de tare ca s-o audă 
toată lumea. 

— Un tânăr aşa de drăguţ, zice doamna 
Partridge - îmbrăcat dichisit, meşter la vorbă, ştii 
soiu’... Şi-o creştere aşa de-aleasă - da’ e şi 
normal, nu? Doar vine din Norwich... adăugă ea, 
cu o privire în jur, dând din cap pentru a accentua 
importanţa acestui amănunt. 

— Şi cât stă? întrebă doamna Baldergammon, 
soţia dirigintelui. 

— N-a zis. A stat la Crown, în Southwick, aşa 
că trebuie să fie un om cu dare de mână... 

— Nu şi dacă-i aici cu treburi, o întrerupse 
domnul Baldergammon. Dac-a venit cu treburi, 
plăteşte firma, aşa că poate să stea unde pofteşte. 

Doamna Dorrit nu se lăsă. 

— Ei, dacă lucrează pentru o firmă la care-i dă 
mâna să-l ţie cu casă şi masă la Crown, înseamnă 
că-i plăteşte şi leafă bună, deci tot om cu dare de 
mână se cheamă că e. 

Domnul Baldergammon n-o mai contrazise, 
mai mult fiindcă tocmai îi număra pensia domnului 
Ambrose. 


— Oricum, continuă doamna Dorrit, văzând că 
nimeni nu-i mai punea la îndoială vorbele, acum s- 
a mutat la Bell, fiindu-i mai la-ndemână, înţelegeţi. 
Aşa de drăguţ - şi arătos şi toate - şi nu face 
niciun deranj, zice doamna Partridge - ca un 
membru de familie, zice. Numai că - şi din voce îi 
răzbătu o tristeţe iremediabilă - cred că-i însurat, 
la anii pe care-i are... 

Spunând aceasta, întoarse capul direct spre 
Kestrel, care avu grijă să rămână cu privirea în 
gol, refuzând să muşte nada. „Ce nesuferit,” îşi 
spuse ea, „să vină aici cu manierele lui alese şi 
accentul elevat, numai pentru ca doamna Dorrit să 
mă poată pisa şi mai mult!” Orice străin care 
punea piciorul în sat era evaluat spontan după 
scara de valori Kestrel, chestie care cam începea 
s-o plictisească. „Oare cât mai am de aşteptat 
până să mă lase şi pe mine-n pace, ca pe Theo şi 
Laura?” se întrebă ea. Dar, în fond, nu era tocmai 
acelaşi lucru, de vreme ce niciuna dintre ele nu se 
născuse în Wesslingham. 

Văzând că la ghişeul domnului Baldergammon 
tocmai îi venea rândul domnului Barrow, Kestrel 
se aşeză la cealaltă coadă. Domnul Barrow şi 
dirigintele poştei cultivau amândoi dovlecei, iar 
discuţiile lor despre meritele comparate ale 


propriilor monştri vegetali se puteau prelungi câte 
o oră şi mai bine. Kestrel îşi cumpără atât de 
expeditiv timbrele de la doamna Baldergammon, 
încât nevasta dirigintelui abia avu timp să se 
întrebe cu nostalgie de ce venise străinul în 
Wesslingham tocmai în acea perioadă a anului - şi 
să fie asigurată că Kestrel habar n-avea (şi, după 
cum reieşea din tonul ei, puţin îi păsa). Apoi ieşi în 
sfârşit, pornind cu pas vioi pe strada principală, 
spre Southwick. 

Când ajunse la terenul viran, descoperi că 
acolo începuseră deja să se întâmple unele lucruri. 
Fusese adus un transport de cărămizi, descărcate 
chiar lângă intrarea în curte, iar Bill Partridge, 
singur pe şantier, le stivuia migălos într-o parte. 
Ochii lui Kestrel se repeziră către mlaştină. Spre 
marea ei uşurare, văzu o străfulgerare maronie 
scurtă, când unul dintre ereţi îşi luă zborul. Va să 
zică, erau încă acolo! 

— Ura, Kestrel, o salută amical Bill, 
întrerupându-se din lucru, când o văzu apropiindu- 
se. Am auzit că te-ai întors - că nu mai lucrezi, 
adică. O ţigară? 

Kestrel clătină din cap, aşteptându-l să-şi 
aprindă una înainte de a-l întreba: 

— Bill, ce se întâmplă? Ce-s toate astea? 


adăugă, arătând cu o mână în jur. 

— Ale lui Cossey, răspunse el scurt. Zece vile 
orăşeneşti. Au cumpărat locu-n septembrie trecut, 
cică, da' mai cu vremea asta urâtă, mai cu una, 
mai cu alta... în fine, n-au putut să facă nimic. 
Oricum, acum că vine primăvara, au să se-apuce 
de treabă. 

În câteva cuvinte, vorbind insistent, Kestrel îi 
explică despre păsări. 

— Am observat-o pe una azi-dimineaţă, când 
am venit aici, confirmă el amiabil. Nu i-am prea 
dat atenţie - o pasăre-i doar o pasăre, şi-asta nu 
era decât tot o pasăre, la urma urmei. 

Cu pasiune, Kestrel îi explică de ce eretele de 
baltă nu era doar o simplă pasăre. 

— La cel mai mic zgomot sau deranj de orice 
fel vor pleca şi n-au să-şi mai facă niciodată cuibul 
aici. Din cauza stresului, anul ăsta nu-şi vor mai 
face niciun cuib, iar la noi nu se vor mai întoarce. 
S-ar putea ca asta să fie unica şansă de a ajuta 
specia să se instaleze la loc în habitatul ei natural. 
Nu-ţi dai seama cât e de important? 

Bill Partridge îi privi faţa agitată, mijindu-şi 
ochii căprui, prin fumul ţigării. 

— Îmi dau seama că pentru tine e important, 
nici vorbă, spuse el înţelegător, şi n-am nimic 


împotrivă să le las în pace. Înţelegi, în dimineaţa 
asta eu nu fac decât să stivuiesc cărămizile şi pot 
să stau numai în partea de-aici, fără să m-apropii - 
da’ n-o să folosească la nimic. În cursul săptămânii 
va veni betoniera, şi-atunci să vezi gălăgie! 

— Săptămâna asta...? întrebă Kestrel, 
copleşită. 

— Nu ştiai că agentul a şi venit? Tocmai de la 
Norwich, ca să se-asigure că treaba merge bine. O 
să ne zorească pe toţi, nici vorbă. Trăsese la 
Crown, da' când i-am spus despre bucătăria 
mamei şi toate celelalte, s-a răzgândit şi a venit la 
noi. Stă în camera cea mare din faţă, deasupra 
garajului - aia pe care-am zugrăvit-o chiar după 
Crăciun, iar mama i-a pus perdele noi, făcute din 
materialul cumpărat de la talciocul din St. Patrick, 
preciză el, cu pasiunea pentru detalii mărunte pe 
care o moştenise de la doamna Partridge. 

Deci, asta făcea străinul, îşi spuse 
nemulțumită Kestrel. Ei bine, trebuia ajutat să-şi 
înţeleagă greşeala - nimic, nimic n-avea să-i 
împiedice pe ereţi să se împerecheze, chiar şi 
dacă pentru asta Kestrel s-ar fi aruncat ea însăşi 
în betonieră ca s-o oprească. Prin minte îi treceau 
tot felul de planuri nebuneşti, în timp ce se 
întorcea spre mlaştină, căutând ereţii din priviri. 


Ploaia începu din nou. 

— Oricum, se pare că şi El e de partea ta, 
comentă Bill, ridicând privirea; îşi stinse ţigara şi 
se întoarse. Ei, eu mai stivuiesc vreo câteva şi-am 
s-o-ntind. Pare să se-anunţe o ploaie cu găleata, 
aşa că azi n-o să se facă mare lucru. 

— Vei ţine mine... să nu te-apropii, da, Bill? 
întrebă Kestrel, trezindu-se din reverie. 

— Cu mine să nu-ţi faci griji, Kestrel - n-o să le 
fac nimic la păsările tale. Da' eu-s numai unul. De 
ceilalţi nu pot să zic nimica. 

— Îţi mulţumesc oricum, Bill, spuse Kestrel şi, 
vârându-şi mâinile în buzunare, plecă posomorâtă. 

Pe drum, se opri să se împace cu Laura, dar 
constată că bibliotecara o iertase deja pentru 
iritarea momentană din ajun, invitând-o acum la 
masă. Kestrel acceptă cu bucurie, fără să se 
supere deloc când constată că era un prânz de 
lucru, constând din pâine cu brânză şi ceai, luate 
în grădină, în timp ce terminau săpatul pe care-l 
începuse Laura în ajun. 

— Ce-ţi mai fac păsările? îşi aminti Laura să 
întrebe. 

Kestrel îi explică situaţia cu şantierul. 

— Foarte rău. Vai de mine! Mă rog, sper de 
dragul tău ca ploaia să continue, deşi o să ne 


strice recolta de cartofi, ca să nu mai pomenesc de 
ceapă. 

— Se pare că pe fermieri nimic nu-i 
mulţumeşte, răspunse Kestrel, săpând cu 
înverşunare ca să-şi descarce enervarea cauzată 
de şantier. Anul trecut, când a fost secetă, 
spuneau că va fi recoltă slabă de cartofi, iar acum 
dau vina pe ploaie. 

— Cartofii sunt plante sensibile. Nu le place să 
fie deranjaţi la vremea facerii cuibului, replică 
Laura, iar când Kestrel ridică spre ea o privire 
încruntată făcu un pas înapoi, cu un gest defensiv. 
Hai, nu-mi sări la beregată. Glumeam şi eu, 
atâta... 

— Ilartă-mă, se scuză Kestrel, cam ruşinată. 
Dar e un lucru prea important ca să glumim pe 
seama lui. 

— Kestrel, copila mea, nimic nu e prea 
important pentru o glumă. Aşa se nasc fanaticii. 
Şi, apropo, adăugă Laura, serioasă, dacă te vei 
îndrăgosti vreodată, ai grijă să te mai şi înfurii pe 
respectivul din când în când - ai un aer foarte 
impresionant. 

La asta Kestrel fu nevoită să râdă, reluându-şi 
săpatul cu mai multă energie şi plăcere. 

Când pauza de masă a Laurei se încheie, 


Kestrel o însoţi la bibliotecă şi rămase acolo un 
timp, răsfoind nişte cărţi, până când, văzând că 
ploaia se mai potolise, se hotări să se întoarcă 
acasă prin mlaştini şi stufăriş, ca să vadă dacă 
ereţii mai erau acolo. 

Se apropie de locul cuibului prin partea 
şantierului de construcţii şi, când ajunse la poartă, 
văzu că, deşi Bill plecase acasă, în curte era totuşi 
cineva. 

Era un bărbat înalt, îmbrăcat cu un 
impermeabil elegant, tipic orăşenesc, şi cizme 
Wellington care fie erau noi, fie fuseseră curăţite 
de la ultima folosire, căci nu aveau nici urmă de 
noroi pe ele. Prin urmare, Kestrel nu avu nevoie 
să-i vadă teodolitul din mână pentru a şti că în faţa 
ei se afla tocmai duşmanul, agentul din Norwich. 

În clipa când îl văzu, începu să-i clocotească 
sângele în vene. Cu buzele strânse şi nările 
dilatate, intră în curte, gata de luptă. 


Capitolul 5 


Stuart King nu se omorâse niciodată după 
lucrarea din Wesslingham. Nici nu s-ar fi pus 
problema s-o refuze - era un profesionist priceput 
şi câştiga bine, dar încă nu ajunsese atât de 
independent încât să poată spune da sau nu în 
legătură cu vreun proiect anume. Ştia, însă, că 
treaba era dificilă, iar perspectivele nu-l încântau 
deloc. 

Stuart era un om care admira ordinea, 
disciplina, eficienţa. Se născuse şi crescuse într-un 
oraş - întâmplător, chiar la Norwich - şi admira 
precizia cu care funcționau oraşele, fiecare 
persoană  îndeplinindu-şi rolul pentru ca 
ansamblul să funcţioneze normal. Considera viaţa 
la ţară dezordonată şi extrem de nepractică. 
Suprafeţe mari de teren stăteau nefolosite şi 
nefolosibile. Oamenii lucrau la ore anormale şi 
niciodată nu-i puteai găsi când aveai nevoie de ei. 
Uneltele şi maşinăriile erau lăsate la întâmplare, 
până rugineau sau se pierdeau. 

Desigur, unele dintre produse erau utile şi 
plăcute. Vacile transformau iarba în lapte - dar 
într-un mod atât de lent şi păgubos, păscând la 
nimereală pe pajişti imense şi lăsându-şi bălegarul 


în locuri de unde nu putea fi recoltat şi folosit. Nu, 
viaţa rustică rămânea un mister pentru Stuart, 
care prefera ca aşa să şi rămână. 

Şi-apoi, mai era şi proiectul propriu-zis - 
acesta avea să creeze dificultăţi. Munca de 
construcţii avea un anumit ritm natural şi, o dată 
ce-l pierdeai, toate începeau să se deregleze. 
Lucrarea întârziase deja cu şase luni, ceea ce era 
un semn foarte rău. Desigur, prezenţa lui acolo 
avea anumite compensaţii - găsise o gazdă foarte 
amabilă şi mămoasă, în persoana doamnei 
Partridge de la Bell, avea o cameră confortabilă, 
iar mesele, pe care le lua în bucătăria din spate, 
cu familia, erau delicioase şi îndestulătoare. 
Stuart era un om destul de închis în sine şi timid, 
în viaţa personală (unul dintre motivele pentru 
care, la douăzeci şi şapte de ani, era încă 
necăsătorit), şi se bucura că găsise o locuinţă 
unde oamenii se purtau frumos cu el. 

Dar, pe lângă toate problemele la care se 
aşteptase, niciun moment nu-şi închipuise că încă 
din prima zi pe şantier avea să fie atacat de 
Harpia din Borneo. Aceasta fu prima lui impresie 
când o văzu pe Kestrel apropiindu-se, şi ar putea fi 
iertat pentru că făcu un pas înapoi, înainte de a se 
stăpâni şi a afişa o expresie politicoasă. 


A doua impresie fu că acea Harpie cu hainele 
ude, răvăşite şi pline de noroi era extrem de 
frumoasă, în genul feroce, cu ochi albaştri 
scăpărători şi păr castaniu buclat, încurcat de 
vânt şi îmbrobonat de ploaie. Oricum, se părea că 
printre ţelurile ei nu se număra şi acela de a 
obţine admiraţia, căci când se opri în faţa lui, 
privindu-l crunt, Stuart nu reuşi decât să întrebe, 
cu glas cam pierit: 

— Căutaţi pe cineva...? 

În auzul lui Kestrel, glasul suna slab şi 
plictisit, în acel stil blazat al persoanelor prea 
sofisticate pentru a-şi pierde vremea cu localnicii. 

— Dumneata eşti agentul? întrebă ea, pe un 
ton bătăios. 

— Ăă... da. Am această onoare, răspunse 
prudent Stuart. 

— Ei bine, aici nu puteţi construi. 

— De ce nu? replică el în modul cel mai firesc, 
încă înainte de a se întreba cu ce drept îi spunea 
Kestrel aşa ceva. 

— Nu puteţi, şi gata. E inadmisibil. 

— Aha... făcu Stuart, începând să se 
lămurească. 

Nu era o persoană cu autoritate oficială, ci 
mai degrabă un fel de protestatară. Ţara părea să 


forfotească de ele - în majoritate, femei care n- 
aveau altceva mai bun de făcut, pornite să 
împiedice oamenii să-şi vadă de treburi, din tot 
felul de motive tâmpite. 

— Şi aţi dori să-mi spuneţi şi mie de ce? 
întrebă el, ca să-i facă hatârul. 

— Acolo, începu Kestrel cu pasiune, arătând 
spre mlaştini cu un deget tremurător, acolo, chiar 
la marginea acestui teren, o pereche de ereţi de 
baltă au început să-şi construiască un cuib. 

— A, păsări...! o întrerupse el, lămurit. 

Pentru Kestrel, tonul lui emana atâta dispreţ, 
încât o făcu să se burzuluiască pe loc. 

— Da, păsări! Desigur, dumneata n-ai cum să 
ştii nimic despre păsări, dar partea asta din 
Suffolk este un mediu natural de împerechere 
pentru o mulţime de specii rare. E una dintre 
puţinele zone din Anglia care n-au fost cotropite 
de industriaşi şi speculanţi porniţi să construiască 
locuinţe la ţară numai pentru a-şi căptuşi ei 
buzunarele. lar din acest motiv avem aici păsări 
rare, dintre care unele au ajuns să nu-şi mai 
dureze cuiburile nicăieri în Anglia. 

— Şi din câte presupun, acele... zi-le pe 
nume... fac parte dintre ele, spuse Stuart, încă 
politicos, în pofida supoziţiilor ei jignitoare la 


adresa lui. 

— Acele „zi-le pe nume” sunt doi ereţi de 
baltă, o pasăre foarte rară şi foarte frumoasă, din 
familia uliului. Cândva, erau răspândite prin 
partea locului, dar au fost intoxicate cu chimicale 
şi alungate de proliferarea industrială, iar acum 
nu mai vin aici decât în vizită. Se împerechează 
doar în una sau două colonii protejate. De 
cincisprezece ani, nicio pereche nu s-a mai 
reprodus aici, în Wessle Marsh. 

— Mă rog, acum, că şi-au făcut cuibul, m-aş fi 
aşteptat să fii fericită. 

— Tocmai asta-i problema, replică exasperată 
Kestrel. Ţi-am spus că le-au alungat dezvoltările 
industriale. Sunt foarte sensibile la zgomotele şi 
tulburările de orice fel, în perioada de 
reproducere. Orice încercare de a construi aici le- 
ar alunga. Anul ăsta nu şi-ar mai face cuib deloc, 
iar aici nu s-ar mai înapoia niciodată. 

— Scuză-mă, dar cu cine am plăcerea...? se 
interesă Stuart, ca să câştige timp. 

— Sunt Kestrel Richards, iar tatăl meu este 
Graham Richards, ornitologul. 

Era clar că acest nume nu-i spunea nimic. 

— Aha... Credeam că oi fi vreo oficialitate din 
partea unei societăţi de conservare a mediului, 


sau aşa ceva... 

— Ei bine, nu sunt, dar nu văd ce importanţă 
are asta. 

— A, niciuna, niciuna... desigur... 

Când era nervos, glasul lui Stuart suna mai 
plictisit ca oricând, iar Kestrel nu avea nici ea 
timp să se calmeze. 

— Şi locuieşti în Wesslingham? 

— Acolo, răspunse ea repezit, arătând cu 
degetul. În Coats Cottage, la marginea mlaştinii. 
Şi-acum, ce-ai de gând să faci? 

— În legătură cu ce? 

— În legătură cu şantierul, desigur. Ţi-am 
explicat de ce nu poţi construi aici. 

Tonul ei începea să-l cam înfurie pe Stuart. 

— Nu-mi propun să fac nimic altceva decât 
lucrul pentru care am venit - şi anume, să iau 
toate măsurile necesare pentru ca acest proiect de 
construcţii să continue, cu toată viteza posibilă. Îţi 
înţeleg sentimentele faţă de păsări... 

— Nu e vorba numai de mine! strigă Kestrel, 
înnebunită de neghiobia lui. E problema tuturor 
oamenilor din sat, a întregii ţări! Orice faptă care 
periclitează împerecherea a doi ereţi de baltă ar fi 
o crimă la adresa posterităţii! 

— Frumoase cuvinte, comentă iritat Stuart, 


dar eu n-am auzit niciodată de pasărea asta şi mă 
îndoiesc că a mai auzit altcineva, în afara unui 
număr neînsemnat de maniaci ai păsărilor... 

— „Maniaci ai păsărilor”! repetă Kestrel, 
aproape amuţită de mânie. 

— ... şi nu-i văd pe şefii mei înduplecându-se 
din consideraţie faţă de o pasăre căreia, din 
moment ce nimeni n-a auzit de ea, nimeni nu-i va 
simţi lipsa. 

Stăteau faţă în faţă, Kestrel înroşită de furie, 
Stuart înalt, ferm şi rece ca gheaţa. Ajunseseră 
într-un impas evident şi, după câteva momente, 
Kestrel se răsuci pe călcâie şi porni prin ploaie, 
lăsându-l pe Stuart - deşi n-avea de unde să ştie - 
destul de zguduit. 

— Draga mea, eşti într-un hal fără de hal, 
observă blajin domnul Richards, când Kestrel intră 
în casă trântind uşa după ea. 

Întâmplător, Graham Richards tocmai trecea 
prin antreu şi îi observă nu prea îngrijorat 
înfăţişarea răvăşită, Kestrel fiind obişnuită să 
umble prin ploaie şi noroi. Dar nu putea să-i 
ignore petele roşii de pe obraji şi nici pielea albită 
de furie din jurul nărilor. 

— Ce s-a întâmplat? Vino în cabinetul meu - 
eşti mai udă decât de obicei, cred... 


— Ooooof, porcul ăla  încrezut, măcelar 
îngâmfat şi ignorant... 

— Kestrel,  calmează-te! interveni domnul 
Richards. Mă alarmezi de-a binelea! 

— N-am încotro, tată - sunt aşa de furioasă că- 
mi vine să scuip! 

— Se şi vede, observă tatăl ei, râzând. Cel 
care te-a supărat ar avea de ce să tremure de 
frică. Arăţi ca o sălbatică - foarte periculoasă... 

— Serios? 

Kestrel se opri, gândindu-se la aspectul 
îngrijit, aproape elegant, al adversarului. Se privi, 
îşi văzu blugii  înnoroiaţi, cizmele enorme 
împovărate cu pământ, hanoracul rupt - nu era 
tocmai culmea eleganţei feminine. Se uită în 
oglinda mică şi pătată de pe perete, lângă cuier, 
şi-şi observă părul ud şi încâlcit, din care ieşeau 
fire de iarbă uscată, faţa nefardată, cu o dâră de 
noroi pe un obraz - cum o fi ajuns acolo? = iar pe 
chip îi apărură din nou bujorii, deşi din cu totul alt 
motiv. 

„Ce şi-o fi spus despre mine?” se întrebă ea. 
„Arăt de vreo paisprezece ani, ca fetele alea 
înnebunite după cai, care se tot învârtesc prin 
jurul grajdurilor. În niciun caz nu i-am putut face o 
impresie prea bună. Nici nu mă mir că nu m-a luat 


în serios. Sunt o adevărată arătare!” 

Mai spăşită, îşi scoase cizmele şi hanoracul şi- 
şi urmă tatăl în cabinet, unde se opri în faţa 
focului, pentru a-şi usca blugii la spate - 
întotdeauna partea cea mai udă, din cauza 
obiceiului ei de a se aşeza în iarbă, pe orice 
vreme, ca să observe păsările. 

— Ar trebui să-mi iau nişte pantaloni din-ăâia 
de plastic, cum li se pun bebeluşilor, comentă ea. 

Domnul Richards zâmbi, bucuros că-i revenise 
simţul umorului. 

— Lasă-mă numai să pun ibricul pe foc, şi-apoi 
ai să-mi poţi spune ce s-a întâmplat. 

După ce se întoarse de la bucătărie, o ascultă 
pe Kestrel cum îi povestea, calmă, întâlnirea cu 
agentul. 

— Iar concluzia e că vor începe construcţiile 
imediat ce încetează ploaia. Of, tată, trebuie să 
facem ceva! 

— Mă rog, Kestrel, nu prea văd ce-am putea 
face. Omul are tot dreptul să construiască unde 
vrea, atâta vreme cât planurile îi sunt aprobate. 

— Dar, tată...! 

— Da, draga mea, ştiu, dar ce altceva putem 
face? Cred că am putea încerca să-l rugăm 
politicos, sublinie el, cu o licărire în ochi, dar nu 


mă aştept să avem vreo şansă. Oricum, ai spus că 
nu vor începe până nu trece ploaia, iar până 
atunci pare să mai fie destulă vreme. Eu aş 
aştepta să văd ce se mai întâmplă. Chiar dacă 
ploaia se opreşte, mare lucru nu vor putea face 
până nu se usucă pământul. lar pământul din 
partea locului nu e prea permeabil, aşa că va 
trebui să sape fundaţii adânci, ceea ce nu se poate 
începe decât după ce solul va fi mult mai uscat. 

— Bine, tată, dar cum de ştii atâtea despre 
construcţii? întrebă Kestrel, surprinsă. 

— De ce n-aş şti despre construcţii? replică el, 
cu un zâmbet. Credeai că nu-s decât un pasionat 
al păsărilor, bătrân şi maniacal? 

Aceste cuvinte semănau atât de mult cu ale 
agentului - „maniaci ai păsărilor” - încât Kestrel 
se înduioşă şi-şi aruncă braţele pe după gâtul 
tatălui ei, cuprinzându-l ocrotitor. 

— O, tată, eşti aşa de scump! 

Domnul Richards o bătu afectuos pe umăr, 
surprins şi încântat de efuziunea ei sentimentală. 

— Sigur că sunt, draga mea, de ani de zile ţi-o 
tot spun. 

Kestrel râse, îi dădu drumul, trăgându-şi 
nasul, şi zâmbi. 

— Hai să bem un ceai, propuse ea. 


Capitolul 6 


Oricine care se bazează pe vremea din Anglia 
ca să facă ceva e condamnat să aibă o dezamăgire. 
A doua zi, trezindu-se în zori, Kestrel stătu un 
moment nedumerită, întrebându-se ce anume era 
atât de ieşit din comun încât îi stricase somnul. 
Apoi, îşi dădu seama: soarele strălucea prin 
fereastra dormitorului. 

Gemu sonor, se dădu jos din pat şi se duse să 
privească printre perdele. Soarele, răsărit de 
puţină vreme, se afla la mică înălţime deasupra 
bălților, luminând toate suprafeţele ude şi urcând 
încet spre bolta fără nori, care părea hotărâtă să 
rămână astfel. 

— Ca să vezi! murmură ea, de una singură. Ce 
perversitate...! 

Dar era o dimineaţă minunată, din toate 
punctele de vedere cu excepţia celui al protejării 
ereţilor, iar Kestrel nu devenise atât de insensibilă 
încât să nu se poată da jos din pat. Se spălă şi se 
îmbrăcă în grabă, apoi cobori la parter. Ascultă un 
moment, conchise că tatăl ei dormea încă, apoi luă 
un Coş şi ieşi pe uşa laterală, ducându-se la cules 
de ciuperci. 

Nu se aştepta să găsească multe, nefiind o 


regiune prea rodnică în ciuperci, dar era o scuză 
valabilă pentru a ieşi din casă atât de devreme, 
înainte de a se trezi şi alţii pentru a strica 
frumuseţea zilei. Se duse până în dreptul casei lui 
Dodman, de unde, părăsind drumul, care descria 
un ocol spre sat, sări peste un zid până pe câmpia 
din partea cealaltă şi porni de-a lungul tufişurilor, 
tăind-o pe scurtătura curbei şi găsind două-trei 
ciuperci albe care să-i răsplătească osteneala. 

Porni haihui pe câmpii, fără să se îndepărteze 
de sat dar evitând şi să se apropie prea mult, iar 
în cele din urmă, simțind că i se făcuse foame şi că 
picioarele încălţate în adidaşi i se umeziseră de 
rouă, reveni pe drum, cu gândul de a se îndrepta 
spre casă. leşi în drum trecând prin grădina 
domnişoarei O'Connor, astfel încât intră în sat 
lângă Bell. 

Ultimul om pe care se aştepta să-l întâlnească 
la ora aceea matinală ea şi ultimul pe care dorea 
să-l vadă, dar tocmai se pregătea să iasă din 
grădină pe poartă când observă o siluetă înaltă, în 
impermeabil, care se apropia. Kestrel se retrase la 
umbra  arbuştilor înainte de a fi văzută, 
întrebându-se imediat de ce o făcuse - orice 
încercare de a-l evita era ridicolă. Dar, de vreme 
ce tot o făcuse, rămase pe loc, privindu-l. Se vedea 


clar că revenea la hotel, după ce-şi făcuse 
plimbarea de dimineaţă. Nu s-ar fi aşteptat să fie 
genul care se trezeşte cu noaptea-n cap. 

Fusese poate pe şantier? Nu, venea din 
direcţia opusă. Trecu prin dreptul ascunzătorii ei 
fără s-o observe, iar Kestrel îi putu vedea bine 
profilul - destul de chipeş, fu ea nevoită să 
recunoască. Avea chipul serios, aproape trist. 
Kestrel îşi spuse că arăta atât de nepotrivit, cu 
impremeabilul lui nou şi curat pe uliţa satului - 
nepotrivit şi, poate, cam însingurat...? Se reculese. 
De ce să-i pară râu pentru el? Probabil că, dacă 
afla, agentul ar fi luat-o ca pe o gravă insultă. 

Când fu sigură că n-avea cum s-o mai vadă, 
Kestrel ieşi din ascunziş, pornind spre casă. 
Dimineaţa începea să fie populată. Îl întâlni pe 
poştaş, care se întorcea de la Coats Cottage, iar 
când ajunse la Colţul lui Dodman îl văzu în 
grădină pe bătrânul domn Ambrose, care 
adulmeca văzduhul ca un terrier bătrân şi sur. 

— A, 'neaţa, Miss Castrol, o salută el, făcându- 
i cu ochiul, complice. Ai fost după ciuperci, văz. la 
zi, te-ntâlnişi cu tinerelu-acela? 

— Care tinerel? întrebă Kestrel, iritată. 

— A, i-un tinerel pe cinste, continuă bătrânul, 
neluând în seamă întrebarea lui Kestrel, cum era 


şi de aşteptat. Arată elegant cum se cuvine, ca tot 
omu' înstărit. Şi-i chipeş, adăugă el, meditativ, 
dacă e s-o pui şi pe asta la socoteală. Da' la aşa 
ceva te pricepi tu mai bine ca un bătrân ca mine, 
hai? 

— Ei, nu-l prea cunosc, spuse Kestrel pe un 
ton distant, şi n-am vorbit cu el decât o dată. 

Voia să dea impresia că, dacă mai vorbea 
vreodată cu el, asta n-avea să se întâmple prea 
curând, dar domnul Ambrose îi adresă un zâmbet 
ştirb, înțelegând taman invers. 

— Ei, lasă, n-o pune la inimă, spuse el. O să 
stea încă mult timp aicea, aşa c-o să ai ocazia. 

— Acum trebuie să plec, mă aşteaptă tata cu 
micul dejun, spuse ea, grăbită să scape. 

După micul dejun, tatăl ei porni spre locul 
cuibului. 

— Am să-mi clădesc o ascunzătoare de 
cealaltă parte a şantierului, spuse el. Dacă vreau 
să observ păsările cum se cade, trebuie ca măcar 
să pot sta pe loc uscat. Nu mai sunt tânăr ca 
odinioară... îi spuse el lui Kestrel. 

— Bine, eu am să spăl rufele şi fac puţină 
ordine, răspunse ea, apoi vin şi eu. 

— 'Ţi-aş fi recunoscător dacă ai trece prin sat, 
ca să-mi cumperi şi mie un ghem de sfoară verde. 


Mi-a mai rămas doar cam o jumătate de iard. 

— Bine, tată, spuse Kestrel cu resemnare, căci 
sperase ca în acea zi să evite satul. Atunci, ne 
vedem mai încolo. 

Când intră în sat, soarele strălucea puternic şi 
încă mai bătea o briză slabă, răcoroasă. În toate 
grădinile erau întinse la uscat rufele de lunea, 
fâlfâind cu plesnete umede şi lucind în soare, iar 
pe boschetele din curţi erau întinse batiste, pe 
alocuri atât de multe încât se părea că ninsese. 
Nori cumulus albi şi mari apăruseră pe cerul de 
un albastru închis, iar Kestrel privi în sus, sperând 
să vadă vreun semn de ploaie, dar nu erau acel 
gen de nori. 

Domnul Barrow se afla în magazinul de scule 
şi articole diverse, cumpărând araci pentru 
mazăre. La vederea lui Kestrel, ochii i se luminară. 

— 'Neaţa, Kestrel - uite-adineaori l-am văzut 
pe tânărul acela trecând! o anunţă el voios. 

Kestrel zâmbi plictisită. 

— Nu zău? replică ea, fără interes. Ce credeţi, 
oare o să mai plouă? 

Stratagema avu succes, căci domnul Barrow, 
la fel ca toţi sătenii, se credea expert în 
meteorologie. 

— Nu, spuse el, cred c-o să rămână destul de 


frumos o vreme. Era şi timpul, altfel toate 
legumele mi-ar fi putrezit în pământ. În perioada 
asta a anului e o umezeală cumplită - praf o făcea 
cartofii şi ceapa, să vezi de n-o fi aşa. Totuşi, acum 
cred că o vreme s-a pus pe timp frumos. 

— Bate şi-un vânt bun ca să le usuce, adăugă 
Jim  Cosser, proprietarul magazinului. Toate 
rufele-astea întinse afară - de-o săptămână, două, 
n-am mai văzut aşa privelişte. Mai vrei ceva, 
Arnie? întrebă el, văzând-o pe Kestrel că-şi cam 
pierdea răbdarea. 

— Nu, asta-i tot, Jim. Ne mai vedem - pa, 
Kestrel. Transmite-i salutări de la mine tânărului 
tău. 

Şi ieşi chicotind, în culmea încântării. 

După atâtea comentarii, Kestrel era pregătită 
să-l vadă pe tânăr la locul de construcţie, dar 
acesta nu se zărea nicăieri. Totuşi, pe şantier era 
destulă activitate, căci în afară de Bill Partridge se 
mai aflau acolo doi tineri şi un bărbat între două 
vârste, cu şapcă - se vedea clar că erau oamenii 
firmei Cossey, căci nu făceau parte dintre săteni. 
Întindeau o pasarelă de scânduri peste pământul 
umed, iar o grămadă de scânduri descărcate 
recent îşi aşteptau stivuirea. În timp ce Kestrel 
ocolea şantierul pe margine, unde pământul era 


mai uscat, Bill o văzu şi se apropie să-i vorbească. 

Avea o expresie de scuză. 

— Îmi pare rău, spuse el. Azi-dimineaţă a fost 
aici domnul King şi a spus să-i dăm bice. Pare să 
fie un om foarte energic. 

— Ăsta-i agentul, nu-i aşa? Nu ştiam cum îl 
cheamă. 

— Stuart King, spuse Bill. Ăştilalţi-s doi 
muncitori şi maistrul de la Cossey - oameni din 
Lowestoft. După ce-a plecat am vorbit cu maistrul, 
da' parc-aş fi vorbit c-un turc. A zis că domnul 
King i-ar pune pielea pe băț dacă s-ar încurca 
pentru nu-ş' ce pasăre. Mă scuzaţi, da’ a zis foarte 
clar. 

Kestrel cobori privirea. 

— “Ţi-ai dat toată silinţa, Bill. Cred că maistrul 
trebuie să facă ceea ce i se spune. Nu, după King 
ăsta trebuie să mă ţin. 

— Poate c-o să plouă din nou, spuse Bill, după 
o scurtă tăcere. 

Ridicând privirea spre cer, Kestrel clătină din 
cap. 

— Poate... Nu-mi rămâne decât să sper. L-ai 
văzut pe tatăl meu? 

— L-am zărit acu’ câtva timp, da’ de-atunci nu 
m-am mai uitat. Şefu' ne ţine din scurt - uite, şi- 


acuma se uită la mine. Trebuie să mă duc. 

— Da, du-te, nu vreau să ai neplăceri. Îţi 
mulţumesc că ai încercat, Bill. 

Bill făcu un gest vag cu mâna şi plecă 
plescăind prin noroi. Pământul era încă fleaşcă, 
observă Kestrel, uşurată. Apoi, porni să-şi caute 
tatăl. Acesta lucra la ascunzătoare, cu încetineala 
lui obişnuită, şi luă de la ea sfoara fără niciun 
comentariu. Se mişca atât de tăcut şi uşor, încât 
părea să facă parte din mediul natural, iar viaţa îşi 
urma cursul în jurul lui la fel de netulburat ca şi 
cum ar fi fost un şoarece de câmp. Kestrel fu cam 
surprinsă să-l vadă pe Larch acolo, umblând prin 
desişuri cu cine ştie ce treburi de-ale lui. Motanul 
o salută cu un „prrp” scurt şi o privire 
fulgerătoare din ochii lui de safir. 

— Te deranjează? întrebă Kestrel. 

Domnul Richards privi spre motan şi zâmbi. 
Larch îi zâmbi şi el. 

— A, nu - e de-ai noştri, cred. 

— Mai sunt aici? 

Abia îndrăznise să întrebe, deşi ştia că trebuia 
ca ereţii să fie acolo, altfel tatăl ei n-ar fi continuat 
să-şi construiască atât de calm adăpostul. 

— Da - încă nu par să fie prea tulburaţi, am 
bucuria să spun. Se opresc mai frecvent ca să 


privească în jur - dar până acum ăsta e singurul 
semn de agitaţie. În fond, nu sunt decât trei 
oameni, iar prezenţa lor e intermitentă. 

— Dar dacă activitatea se va intensifica? 

— Activitatea de pe şantier? Da, asta ar avea 
efect. lar dacă aduc şi maşinării... 

Lăsă fraza neterminată. 

— Vor aduce obligatoriu, mai devreme sau mai 
târziu, dacă nu facem ceva, începu Kestrel, însă 
tatăl ei ridică o mână, făcându-i semn să tacă, şi 
ridică binoclul la ochi atât de repede încât Kestrel 
nici nu apucă să distingă mişcarea. Kestrel 
înţepeni şi, coborând privirea, îl văzu pe Larch la 
picioarele ei, la fel de încremenit, privind printr-o 
despărţitură dintre ramurile pe care domnul 
Richards le legase deja. Oare era posibil ca 
motanul să admire într-adevăr mişcările păsărilor? 

În clipa următoare, Kestrel văzu ereţii. 

După ce dispărură, iar cei trei observatori se 
animară din nou, Kestrel întrebă: 

— Ce aduceau? Mai construiesc încă? 

— Se pare că da, spre marea mea bucurie, 
răspunse tatăl ei, iar Kestrel zâmbi uşurată. 

Spre ora prânzului, ereţii se făcură nevăzuţi, 
aşa că domnul Richards se hotări să se ducă acasă 
un timp, ca să mănânce şi să facă unele însemnări, 


pentru a reveni pe înserat. 

— Tu ce-ai să faci? îşi întrebă el fiica. 

— Cred că mă duc să iau masa cu Theo, 
răspunse ea. S-ar putea să aibă unele idei despre 
ce-ar fi de făcut. 

— Da, s-ar putea într-adevăr. Îmi face 
impresia unei tinere cu o minte foarte practică. 

— Şi-i plac păsările, adăugă Kestrel, zâmbind. 

Domnul Richards zâmbi şi el. 

— Ştii, îi spuse, pe un ton tachinător, acum e 
prima oară când zâmbeşti în dimineaţa asta. Ține- 
o tot aşa, s-ar putea să devină un obicei. 

În timp ce-şi croia drum înapoi spre stradă, 
Kestrel văzu că Stuart King revenise pe şantier. 
Stuart King... I se părea ciudat să-i ştie numele. Şi 
i se potrivea - un nume rece, trufaş, sofisticat, 
lipsit de suflet. Când trecu prin apropierea lui, 
King se uită la ea, dar Kestrel preferă să-l ignore. 
Atunci, privirea lui se mută puţin mai în spatele ei, 
şi începu să râdă. Întorcând capul, Kestrel văzu că 
Larch o urma, fidel ca un câine. Motanul se opri în 
acelaşi timp cu ea, adresându-i un mieunat tăcut. 
Era comic, într-adevăr, dar lui Kestrel nu-i plăcea 
ca omul acela să râdă de ea şi, înroşindu-se în 
obraji, înălţă capul şi plecă fără a-l mai învrednici 
cu vreo privire. 


Când ajunse la bibliotecă, Larch continua s-o 
însoţească, iar Kestrel cobori privirea spre el, 
întrebându-se dacă să-l ducă înăuntru, la Laura. 
Dar, în acel moment, ca şi cum s-ar fi înţeles 
dinainte, uşa se deschise şi Laura ieşi. 

— A, aici erai! constată ea. Salut, motane. Pe 
unde mi-ai umblat? 

— Iarăşi a privit păsările, dacă-ţi vine să crezi. 
Ştii, chiar cred că le urmăreşte cu interes. S-a 
învârtit un timp pe lângă ascunzişul lui tata, dar 
când ereţii au revenit şi-a ales un loc de unde-i 
vedea cât mai bine şi a stat neclintit până au 
plecat. 

Laura râse. 

— Nimic din tot ce-mi spune lumea despre 
siamezul meu nu mă mai surprinde. Ăştia sunt mai 
umani decât oamenii. Acum încotro te duceai? 

— S-o tapez pe Theo de ceva de mâncare. 

— l-auzi! Şi eu la fel. Să sperăm că şi-a făcut 
cumpărăturile. A, apropo, azi-dimineaţă a venit la 
bibliotecă tânărul tău. 

Kestrel se întunecă la faţă. 

— Dacă te referi la clientul de la Bell, ţi-aş fi 
recunoscătoare dacă nu l-ai numi „tânărul meu”. 

— Hopppaaa! exclamă Laura, cu o mutră 
comică. Pardon, scuzaţi. De ce aşa de sălbatică, 


frumoasă fecioară? 

— Oriunde merg în sat, oamenii-mi tot spun 
unde se duce şi ce face - de parcă pe mine numai 
asta m-ar interesa! se plânse Kestrel. Ştiu că ori 
de câte ori se apropie un bărbat necăsătorit la mai 
puţin de zece mile de Wesslingham toată lumea 
aşteaptă cu respiraţia tăiată să vadă dacă se va 
însura cu mine, dar am cam început să mă satur. 
Şi, având în vedere cine e acest specimen anume, 
găsesc că e o adevărată lipsă de tact. 

— Consideră că n-am spus nimic, replică 
Laura, deşi pe buze îi rămăsese o urmă de zâmbet 
care lui Kestrel nu-i plăcea deloc. 

Theo se bucură să le vadă, ca de obicei, şi nu 
ezită să le ofere ceva de mâncare. 

— Numai să nu vă supăraţi că e doar supă şi 
brânză. 

— Mie îmi convine, spuse Kestrel, aşezându- 
se, cu privirea în jur după pisică. Larch unde-i? 

— A plecat acasă, răspunse Laura. S-a 
despărţit de noi în dreptul aleii. 

— A, apropo, spuse Theo, tânărul tău a fost azi 
pe-aici, Kestrel. Şi-a manifestat interesul, într-un 
mod care vădea inteligenţă, faţă de unele dintre 
acuarelele mele. Cred că are gusturi destul de 
rafinate... 


În acest moment, Laura, care urmărise norii 
de furtună ce se adunau pe faţa lui Kestrel, o 
întrerupse. 

— Nu-i place să amintim de el, Theo, şi mai 
alea la modul ăsta. Era să-mi ia beregata, numai 
fiindcă i-am spus că azi-dimineaţă a trecut pe la 
bibliotecă. 

— A, chiar aşa? Şi de ce-a venit la bibliotecă? 
întrebă Theo. 

— Ca să ia lecţii de pian, tâmpito, răspunse 
binevoitoare Laura. De ce credeai? M-a întrebat 
dacă se poate înscrie, aşa că l-am trecut ca 
membru temporar şi a împrumutat două cărţi. 

Privi în gol, cu tristeţe. 

— Mi-a făcut impresia unui tip singuratic. A 
spus că voia ceva de citit seara, când e singur. M-a 
cam atins la coarda sensibilă. 

— Mă rog, ca străin nu prea are ce să facă în 
Wesslingham, comentă Theo cu înţelegere. Mai 
ales necunoscând pe nimeni - şi nu cred că vrea 
să stea la taclale în fiecare seară cu alde 
Partridge. 

— Mm... Sunt oameni drăguţi, dar nu-s cea 
mai interesantă companie. Şi probabil că, după ce 
lucrează toată ziua cu Bill, se jenează să-şi 
petreacă timpul liber cu el. Cred că se închide în 


camera lui şi citeşte. Foarte trist, zu aşa... 

— E căsătorit? întrebă Theo. 

— După cum zice doamna D., nu este, deşi nu 
ştiu câtă încredere putem avea. Nu pare căsătorit. 

Kestrel, care suportase totul în tăcere, izbucni 
enervată: 

— De unde Dumnezeu puteţi şti dacă un ome 
căsătorit sau nu, doar uitându-vă la el? 

— A, nu ştiu... Îți dai seama şi gata... răspunse 
Laura cu o lucire primejdioasă în ochi. Kestrel ştia 
la ce se gândea. 

— Ce cărţi a cerut? întrebă ea, în pofida 
propriei voințe. 

— O Patricia Highsmith şi un P. G. 
Wodehouse, răspunse Laura. 

— Hmm, murmură Theo meditativ. Mister 
pretenţios şi comedie. Nu prea revelator. Dar nici 
nu-i poţi reproşa gusturile, Kestrel. 

— Of, ia mai taci! exclamă Kestrel, izbucnind 
în râs. Bine, mă interesează - dar nu în sensul 
acela. Vreau doar să ştiu cum e, ca să găsesc cea 
mai sigură cale de a-l ataca. 

— În problema asta cu păsările, vrei să zici? 
întrebă Theo. 

— Cred că umbli după cai verzi pe pereţi, 
spuse Laura cu convingere. Nu văd cum ar putea 


interesele unei păsări să precumpănească faţă de 
ale unei întregi firme de construcţii. Şi cred că 
primăria le-a aprobat proiectul, aşa că nu văd ce 
şanse ai avea. 

— Crezi că e doar o pasăre oarecare, nu-i aşa? 
întrebă Kestrel. 

Laura ridică din umeri. 

— Nu poţi opri progresul în loc, Kestrel. Şi 
gândeşte-te la toţi oamenii fără case din ţara asta. 
Măcar ăştia construiesc locuinţe, nu instituţii sau 
şosele. 

— Dar de ce tocmai aici? interveni şi Theo în 
discuţie. Şi pentru cine? Localnicii fără adăpost nu 
vor locui în casele astea. Sunt locuinţe la ţară 
pentru cei bogaţi - reşedinţe în stil georgian, nu 
aşa se numesc? Noi n-avem nevoie de case şi nicio 
familie de muncitori n-ar putea locui în ele, chiar 
dacă ar avea preţuri rezonabile. Pe-aici nu există 
muncitori. Oamenii trebuie să locuiască în 
apropierea locului de muncă. 

— Şi uită-te la casele alea noi pe care le-au 
construit lângă Oulton Broad - sunt încă goale, 
deşi au fost terminate acum un an, aminti Kestrel. 

Laura ridică mâinile. 

— Bine, recunosc. Dar rămân cu convingerea 
că-ţi baţi gura de pomană. Oricum n-o să te 


asculte. 

— Asta-i foarte adevărat, răspunse Kestrel, 
posomorâtă. Mă crede o vagaboandă care se 
tăvăleşte prin noroaie - o maniacă a păsărilor, 
parcă aşa m-a numit... 

Theo râse. 

— Încearcă să nu amesteci râca personală cu 
zelul cruciadei tale, spuse ea. 

Kestrel îi scoase limba - un gest nu tocmai 
elegant, dar convingător. 

— Ce-aţi zice să mâncăm? puse Laura capăt 
discuţiei. La unu fără un sfert eu trebuie să mă 
apuc de treabă. 


Capitolul 7 


Când ajunse înapoi acasă, după prânz, Kestrel 
constată că tatăl ei se închisese în cabinet cu 
însemnările lui, aşa că se hotări să-şi ocupe după- 
amiaza cu spălatul. Nu murdăreau prea multe 
rufe, dar întrucât Kestrel detesta această muncă, 
iar domnul Richards rareori îşi amintea că mai 
existau şi treburi gospodăreşti, hainele nespălate 
se adunau întotdeauna până când niciunul dintre 
ei nu mai avea ce îmbrăca. 

Când termină, constatând că mai avea timp, 
profită de ocazie ca să facă o baie. Se dezbrăcă 
gânditoare, după care începu să se studieze în 
oglinda băii. 

Păr des şi sănătos, ondulat atrăgător, cu o 
culoare frumoasă, dar arătând cam ca un caier de 
câlţi. Faţa... o cunoştea de prea mult timp ca s-o 
poată considera altceva decât faţa ei, o fizionomie 
destul de plăcută, dar cam prea puţin sofisticată. 
Avea sprâncenele dese şi închise la culoare, 
diferite de acele linii subţiri şi arcuite, abia 
vizibile, ale modelelor; nasul îi era destul de drept, 
însă şi destul de pistruiat, cu vârful puţin arcuit în 
vânt; gura, o idee cam prea largă; pielea bronzată 
şi obrajii rumeni o făceau să arate ca o ţărâncuţă 


în toată regula - fetele de la oraş erau palide ca 
ivoriul. 

Stuart King găsea viaţa în Wesslingham mai 
puţin problematică decât se aşteptase. Singurul 
necaz era că toţi voiau să-l împerecheze cu 
Sălbatica din Borneo. Ceea ce-l deranja - şi nu 
puţin. Lăsând la o parte faptul că femeia era 
vizibil pornită să-l urască până la prăsele, nu 
părea să aibă mai mult de şaptesprezece ani. Dacă 
era singura fată nemăritată din sat, Stuart le 
înţelegea fixaţia, dar faptul că era atât de tânără 
făcea ca îngrijorarea lor să devină cam deplasată. 

Noroc că ştia cum s-o evite - cel puţin seara. 
Un bătrânel îi spusese că duminică seara 
Sălbatica din Borneo fusese la „Câinele şi 
Răţoiul”, deci probabil acolo îşi consuma cidrul, 
sau ce-or fi băut localnicii. Prin urmare, nu trebuia 
decât să stea acasă şi avea să fie în siguranţă. 

După ce-şi  petrecu toată după-amiaza 
gândindu-se la Stuart King, Kestrel conchise că 
totul era o pierdere de vreme dacă nu mai făcea 
măcar o încercare de a-l convinge, aşa că, după 
ceai, îi spuse tatălui ei că se ducea la Bell să bea 
ceva şi urcă la etaj să se schimbe. Nu voia să pară 
că se îmbrăcase anume elegant, dar nici să arate 
ca şi cum, în loc de-a-şi fi ales hainele, căzuse 


direct în ele la nimereală. 

După ce stătu pe gânduri mai mult decât 
merita ocazia, alese o fustă din piele de căprioară 
care, deşi veche, fusese cândva elegantă, şi un 
pulovăr galben ca penele de canar. Îşi strânse 
părul ca pe vremea când lucra în oraş, cu partea 
din faţă adunată într-un coc şi cea de la ceafă 
lăsată pe spate. Îi stătea destul de bine şi o făcea 
să arate mai în vârstă. 

Principala problemă era încălţămintea. Pe 
drumeag era încă noroi, deci singurele potrivite ar 
fi fost cizmele Wellington - dar acestea ar fi stricat 
efectul fustei. Cugetă un timp şi tocmai era gata 
să-l dea dracului pe Stuart King şi să meargă 
oricum cu cizmele, când îşi aminti de bicicleta 
tatălui ei. Zâmbind încântată că  rezolvase 
problema, se încălţă cu o pereche de pantofi de 
golf bine lustruiţi. 

— Iar ţinuta asta, îşi spuse ea, privindu-se în 
oglindă, e bună chiar şi pentru domnul Stuart 
mare-sculă King, chiar şi dac-ar fi tocmai de la 
Londra. 

Tatăl ei cobori şaua bicicletei la înălţimea 
potrivită, spunându-i că mai târziu era posibil să 
vină şi el în sat. 

— O, da, tată, ar fi minunat. De luni de zile n- 


am mai băut un păhărel împreună. 

— Ei, vom vedea. Totuşi, nu vom avea 
probleme cu transportul, la întoarcere? 

— A, nu, poţi să mă iei pe bară - sau pot eu să 
merg pe jos. Dacă la întoarcere mă murdăresc 
puţin de noroi, nu va fi nicio problemă. 

Pe neaşteptate, tatăl ei îi zâmbi. 

— Unul dintre lucrurile care-mi plac cel mai 
mult la tine, Kestrel, este completa ta 
desconsideraţie faţă de vanităţile femeieşti. 

„Numai de-ai şti”, spuse Kestrel în sinea ei, 
vinovată, sărutându-l de rămas bun. 

Începu să pedaleze fericită, fredonând un 
cântec, cu gândul la nimic anume. Obişnuită cu 
liniştea de pe drumurile din partea locului, la 
Colţul lui Dodman coti pe uliţa satului fără să se 
asigure. În clipa următoare se auzi un claxon, 
urmat de un scrâşnet de frâne. Kestrel întoarse 
capul, alarmată, trăgând brusc de ghidon ca să 
evite maşina, se clătină nebuneşte un moment şi 
căzu în şanţ. 

Era un şanţ plin de noroi. Kestrel căzu într-o 
parte, cu bicicleta deasupra. De pe lanţul 
neprotejat al acesteia, picioarele expuse i se 
mânjiră cu ulei. Maşina - un Capri galben-muştar 
- se opri la câţiva metri distanţă şi, un moment, pe 


uliţă nu se mai auzi decât sfârâitul tot mai scăzut 
al roții din spate a bicicletei, care se învârtea în 
gol, încetinind. 

— Ai păţit ceva? se auzi un glas, iar Kestrel, 
ridicând privirea din cuibul ei de noroi, văzu capul 
îngrijit impecabil al lui Stuart King profilându-se 
pe cer. 

— Dumneata! strigă ea exasperată, începând, 
spre propria ei surprindere, să plângă. Sigur că 
am păţit! se tângui. Sunt plină de noroi şi ulei. 
Praf mi s-au făcut hainele! Nu graţie dumitale mai 
sunt în viaţă! 

Stuart King se dăduse jos din maşină cu 
genunchii  tremurându-i, gata să-şi prezinte 
scuzele, împăciuitor, înţelegător sau îndatoritor, 
după cum dicta situaţia, dar această izbucnire din 
partea persoanei pe care se felicita c-o evitase era 
prea mult. Totuşi, îşi păstră calmul şi spuse numai 
atât: 

— N-a fost vina mea, să ştii. Ai ieşit de pe 
drum cu viteză şi fără să te asiguri. 

— N-ai niciun drept să circuli aşa de repede pe 
o stradă ca asta! replică ea, revoltată. Putea să-ţi 
iasă în cale orice - vaci, copii, orice... 

— Şi când colo, ai apărut dumneata, răspunse 
el, încercând să facă haz. 


— Şi cine te-aşteptai să apară de pe drumul 
casei noastre? 

Lacrimile începeau să-i fie alungate de furie. 
Stuart spuse: 

— Oricum, termină cu plânsul. Nici nu trebuia 
să circuli cu o bicicletă ca asta - e prea mare 
pentru dumneata. 

— Nu vorbi cu mine ca şi cum aş fi un copil! 
strigă Kestrel. Şi ia chestia asta de pe mine! 

Stuart fu cât pe ce să zâmbească, căci Kestrel, 
aşa cum stătea aşezată în şanţ, cu părul revărsat 
pe umeri şi faţa mânjită de noroi şi lacrimi, nu 
părea mai mare de treisprezece ani. El însă ştia că 
tinerele fete nu suportau referirile la vârsta lor şi, 
cu tact, redeveni serios, ridicând bicicleta pe 
drum. 

— Nu s-a întâmplat nimic, constată el, după 
ce-i examină spiţele. Cred că tatăl dumitale va fi 
mulţumit - sau o fi a fratelui...? 

— Nu s-a întâmplat nimic - ştii că-mi placi? Şi 
hainele mele? Şi ciorapii, ferfeniţă s-au făcut! mai 
descoperi ea. Cum poţi fi aşa de neatent? Hai, nu 
mai sta şi te uita la mine - ajută-mă, ce, nu poţi? 

— Totul a fost numai din vina dumitale, spuse 
el, întinzându-i mâna. N-am circulat deloc prea 
repede şi chiar dacă ai trăit aici toată viaţa tot 


trebuie să fii atentă când ieşi de pe un drum 
lăturalnic pe unul principal. Nici dumneata nu 
ştiai ce-ţi poate ieşi în cale. 

— la mai taci din gură! i-o reteză ea nervoasă, 
negăsind altă replică mai inteligentă. 

Se ridicase pe jumătate şi, în acel moment, 
spre groaza ei, mâna lui Stuart alunecă, lăsând-o 
să cadă la loc în noroi, cu un plescăit sonor. îl 
privi cu uimire. 

— Intenţionat ai făcut-o! spuse, uimită de 
comportamentul lui. 

— Ai meritat. Nu văd de ce te-aş ajuta, dacă 
vorbeşti mârlăneşte cu mine. 

Un moment, se uitară unul la altul în tăcere, 
apoi Kestrel începu să plângă din nou. De data 
asta nu mai erau lacrimi de enervare, ci de 
umilinţă că planul i se compromisese atât de 
jalnic, iar Stuart King o privi şi mai îngrijorat, 
regretându-şi imediat impulsul de moment. 

— Ascultă, îmi pare rău - a fost o nesimţire din 
partea mea, spuse el pe dată. Numai că... of, 
haide, nu plânge... Îmi pare foarte rău. Cred că 
noroiul se va peria uşor, după ce se usucă. Stai, 
lasă-mă să te ajut... 

Şi întinse din nou mâna spre ea. Kestrel o 
întinse şi ea, fără să se uite, iar Stuart, când se 


aplecă s-o apuce, avu surpriza ca degetele ei să-l 
înhaţe de încheietură şi, dintr-o smucitură bruscă, 
se pomeni tras în şanţ lângă ea. 

— Nemaipomenit...! exclamă el, privindu-i faţa 
brăzdată de lacrimi. Te-ai prefăcut, numai, că 
plângeai. 

— Nu mă prefăceam, sughiţă Kestrel, nesigură 
dacă de râs sau de plâns, dar ai meritat-o. N-ar 
trebui să mai umbli aşa cu nasul pe sus. 

— În viaţa mea n-am întâlnit o puştoaică mai 
prost-crescută... 

— Tare mi-ar mai plăcea să-ţi frec mutra asta 
îngâmfată în noroi! îl întrerupse Kestrel, cu furie. 
Cum îţi permiţi să-mi vorbeşti aşa? Nu-s un copil 
şi credeam că, după ce m-ai aruncat în şanţ, în 
primul rând ar fi trebuit să ai bunul simţ de a mă 
ajuta fără să mă iei de sus. Dar aşa sunteţi voi, 
ăştia de la oraş, vă credeţi cei mai grozavi. 
Probabil te vei oferi să-mi plăteşti curățirea 
hainelor, convins că aşa te-ai achitat de toate. 

— Voiam să-ţi ofer o compensație pentru 
curăţire, de fapt, începu el, dar se întrerupse la 
vederea expresiei ei satisfăcute. Deci, asta-i 
părerea dumitale despre mine...? întrebă, pe un 
ton meditativ. 

— Da, şi nu e nevoie să-mi spui ce părere ai 


despre mine, fiindcă asta s-a observat clar, din 
prima clipă când m-ai văzut, replică tăios Kestrel. 

Lui Stuart i se păru că în cuvintele ei se 
distingea o anumită ciudă şi, un moment, îi studie 
faţa, în căutarea unor indicii, până o văzu 
începând să roşească. Kestrel întoarse capul şi 
ridică mâna la obraz, căutând petele de noroi. 

— De fiecare dată când mă vezi, sunt plină de 
noroi, spuse ea, gata s-o podidească din noi 
lacrimile de frustrare. 

Chiar în acel moment, Stuart îşi spunea cât de 
superb ar fi arătat îmbrăcată elegant, iar dacă l-ar 
fi privit în ochi atunci l-ar fi putut face să se simtă 
foarte vulnerabil. Se întâmplă însă ca un 
cotcodăcit ascuţit, de undeva de sus, să le distragă 
atenţia, şi când ridicară capetele îl văzură pe 
domnul Ambrose cocoşat de râs, plesnindu-se cu 
palmele peste coapse la vederea lor aşezaţi în 
noroi. 

— O, grozavă privelişte pentru ochii amărâţi! 
chicoti el. Ce ruşine sā te vadă omul plină de 
noroi, Miss Castrol, cu hainele tale drăguţe numai 
tinā, da’ zău c-arăţi nemaipomenit, zău că da, şi 
domnul din Norwich tot aşa. Am să ţin minte asta 
câte zile oi avea, pe cinstea mea! 

Clătină din cap, ştergându-şi o lacrimă de la 


colţul ochiului, şi traversă uliţa cu paşi târşiţi, 
pentru a-şi ocupa postul de observaţie preferat, în 
poartă. 

Spăşit, Stuart se ridică din noroi şi o ajută şi 
pe Kestrel să iasă, de astă dată fără niciun alt 
incident. Se uitară unul la altul, serioşi. 

— Îţi dai seama că până mâine va şti tot satul, 
şi nici măcar aşa cum a fost de fapt, spuse Kestrel. 

Stuart dădu din cap, rozându-şi buza. 

— Ascultă, îmi pare rău pentru haine - şi 
pulovărul ăsta are o culoare aşa drăguță... Aşa 
vrea să te pot despăgubi cu ceva... 

— Lasă, nu contează, începu Kestrel, dar 
imediat se răzgândi, continuând: problema cu 
hainele, dar poţi face ceva pentru mine, ca să te 
achiţi. Poţi opri munca pe şantier. 

Chipul lui Stuart, pe care se citise înţelegerea, 
se întunecă, în timp ce răspundea cu răceală: 

— Acum mă tem că ai dat-o în bară. Ştii bine 
că aşa ceva nu se poate. 

— Ba nu ştiu deloc, începu ea, cu aprindere, 
însă Stuart o întrerupse: 

— Nu vreau să vorbim despre asta, mai ales 
acum şi aici, când eşti în halul ăsta. Dacă e totul în 
regulă, cred că ar trebui să te duci acasă şi să faci 
o baie sau ceva... Dacă-mi trimiţi nota de plată de 


la curăţătorie, am s-o achit, bineînţeles. 

— Un adevărat gentleman! se răsti Kestrel, 
după care îşi muşcă buza. Nu voise să fie 
grosolană, dar ceva din tonul lui o enervase şi 
observă imediat că-l jignise. Înainte de a apuca să- 
şi prezinte scuzele, Stuart se răsuci pe călcâie şi 
plecă spre maşină, fără o vorbă. 


Capitolul 8 


Domnul Richards fu înţelegător, dar nu într- 
atâta încât să nu-şi dea seama că vina fusese în 
primul rând a ei. 

— Cred că toţi ne-am cam blazat în legătură 
cu circulaţia rutieră, spuse el, dar cu asta n-am 
rezolvat nimic. Mă bucur numai că nimeni n-a fost 
rănit. 

— Numai amorul meu propriu, replică 
amărâtă Kestrel. 

Din nou acasă, cu blugii ei comozi pe ea, 
începea să vadă partea comică a lucrurilor. 

— Şi, în plus, orice şansă am fi avut să-l 
atragem de partea noastră acum a zburat pe 
fereastră. În veci n-o să mă ierte pentru că l-am 
tras după mine. 

— Îmi pare rău că trebuie s-o spun, dar aş fi 
dorit să văd şi eu momentul, comentă domnul 
Richards, cu colţurile gurii arcuite într-un zâmbet. 

— L-a văzut bătrânul domn Ambrose, răspunse 
Kestrel. A traversat uliţa anume ca să-mi spună că 
nu-l va uita până la moarte. Până mâine o să 
vorbească tot satul. 

— Da, mă rog, cu asta n-avem ce face. Îţi va 
întări reputaţia încă puţin şi atâta tot. 


— Care reputaţie? 

— Reputația că ţi-e imposibil să te măriţi, 
spuse domnul Richards, cu un licăr în ochi. 
Nimeni nu s-ar însura cu o fată focoasă ca tine, 
nu-i aşa? 

— Aş vrea să pot fi şi eu la fel de sigură, 
murmură Kestrel posomorâtă. Sigură că asta va fi 
părerea lor, bineînţeles. Am senzaţia că o vor lua 
ca pe un semn ceresc că omul ăsta şi cu mine 
suntem făcuți unul pentru altul, sau altă 
nimicarniţă din-asta, şi se vor strădui şi mai abitir 
să ne combine. 

— Fata mea dragă, ar fi trebuit să te 
obişnuieşti până acum - şi să ştii că toţi o fac 
numai din bunătate sufletească. 

— A, ştiu, dar mă cam oboseşte, nimic mai 
mult. Ce zici, ne punem cizmele şi-o luăm prin 
mlaştini până la „Câinele şi răţoiul”, pentru un 
păhărel? 

Domnul Richards o cuprinse cu un braţ pe 
după umeri, sărutând-o pe creştetul capului. 

— Bună idee, spuse el. Şi în seara asta ai 
arătat foarte drăguţ, înaintea băii de noroi, în caz 
că nimeni nu s-a gândit să-ţi spună. 

— Nu mi-a spus nimeni, dar îţi mulţumesc. 
Cred că de-acum încolo mă voi mărgini la 


înfăţişarea drăguță. Se spune că până şi mândria 
se pleacă în faţa unei căzături. 

— Pentru mine vei fi drăguță întotdeauna. 

Într-o deplină armonie,  porniră prin 
întunericul înserării, peste mlaştina pe care o 
cunoşteau atât de bine; când ajunseră la „Câinele 
şi răţoiul” se lăsase noaptea, iar luminile cârciumii 
străluceau îmbietor prin ferestrele joase. 

Îşi şterseră cizmele de noroi pe bara de fontă 
anume instalată lângă uşă şi intrară în salonul 
cam friguros. De cum păşi înăuntru, Kestrel îl 
auzi, deloc surprinsă, pe Joe Lambert 
întâmpinând-o cu următorul comentariu miezos: 

— Bună, Kestrel! Ei, am auzit şi eu că 
doamnele fac împachetări cu nămol, dar nu ştiam 
că se aplică în partea asta! 

Gestul lui era teribil de comic, iar Kestrel, cu 
toată îndârjirea ei, nu putu să nu se alăture 
râsului general. 

A doua zi, însă, nu mai fu nimic de râs. 
Soarele răsări din nou pe un cer senin, iar Kestrel 
şi tatăl ei porniră încă din zori. Înarmaţi cu 
echipamentele lor obişnuite - binoclul şi caietul - 
se duseră până la ascunzătoare şi-şi ocupară 
postul, pentru a observa ereţii. Aceştia ieşiseră 
amândoi la vânătoare, plutind pe deasupra 


mlaştinilor cu ţipetele lor tânguitoare, pentru ca 
ocazional să dispară în câte-un loc ferit, probabil 
ca să mănânce ce prinseseră. 

Problemele începură pe la şapte şi jumătate, 
când sosiră muncitorii cu un furgon Bedford, la 
scurt timp înaintea unei basculante şi a unei 
betoniere. Kestrel şi tatăl ei schimbară priviri 
neliniştite, dar nu puteau face altceva decât să 
privească. 

— N-aş fi crezut că pământul e destul de uscat 
deja, îi spuse Kestrel domnului Richards, sperând 
în subconştient că opinia lui avea să adeverească 
acest lucru, dar tatăl ei nu făcu decât să ridice din 
umeri. 

— Nu ştiu ce să zic... Poate le-au adus ca să le 
folosească mai târziu... Poate că nu le vor folosi 
azi. 

Din clipa sosirii oamenilor pe şantier, păsările 
începuseră să dea semne de nelinişte. Zburau 
încoace  şi-ncolo prin jurul locului de cuib, 
chemându-se, repezindu-se cu mişcări scurte şi 
nervoase, diferite de graţia calmă dinainte. La 
început, zburară încontinuu înapoi spre cuib, 
oprindu-se în apropiere şi privind în jur cu mişcări 
iuți ale capului, dar treptat se îndepărtară de el, 
evitând tot mai vizibil agitația şi zgomotele de pe 


şantier. 

Femela părea mai dispusă să stea pe loc decât 
masculul, dar când porni primul motor o părăsi şi 
pe ea curajul şi, cu un țipăt alarmat, îşi luă zborul 
spre locul unde o aştepta perechea ei, la o 
oarecare distanţă. Un moment, cele două păsări 
stătură una lângă alta, atente, apoi îşi luară 
zborul, îndepărtându-se spre mare. 

— O, tată! ţipă Kestrel, apoape în lacrimi. Au 
plecat. Of, nesimţiţii, cum pot fi atât de 
zgomotoşi? Aşa-mi mai vine să mă duc acolo şi să 
le stric fierătania! 

— Pentru numele lui Dumnezeu, Kestrel! 
exclamă domnul Richards, alarmat. Nu lăsa să ţi 
se urce la cap reputaţia asta de femeie de acţiune. 
O asemenea faptă e delict penal - poţi avea 
necazuri foarte serioase. Ştiu că nu vorbeşti 
serios, dar nu vreau să te-aud nici măcar spunând- 
0. 

— Ba vorbesc foarte serios! declară ea cu 
aprindere, strângând pumnii. Dacă altă cale nu am 
ca să-i opresc, am s-o fac - le pun zahăr în 
rezervorul de benzină, sau ceva... Păsările sunt 
mai importante decât porcăria aia jegoasă şi 
împuţită care zdrăngăne întruna! 

— Îţi interzic cu desăvârşire să faci una ca 


asta! continuă serios domnul Richards. Şi m-aş 
simţi mult mai liniştit dacă nici nu te-ai mai 
apropia de şantier. 

— De ce? De ce să nu trec, cum fac 
întotdeauna? 

— Fiindcă, fetiţo, dacă se produce vreo 
stricăciune accidentală şi se ştie că ai trecut tu pe- 
aici şi că le purtai pică, s-ar putea să se creadă că 
tu ai făcut-o. 

Kestrel stătu un moment pe gânduri. 

— Vrei să zici că ar fi în stare să-mi facă o 
înscenare? 

Tatăl ei oftă. 

— Nu, nu asta vreau să zic. De ce trebuie să le 
dramatizezi aşa pe toate? Precis e influenţa 
tuturor acelor filme pe care le vezi la televizor. 

— Iubitul meu tătic, îi zâmbi Kestrel 
strângându-l de braţ, ştii bine că nu mă uit 
aproape deloc, decât la emisiunile despre viaţa în 
sălbăticie. Poate că dramatizez, dar n-am încotro. 
Omul ăsta scoate la lumină tot ce am mai rău în 
mine. 

— Of, nu ştiu... arăţi destul de interesant când 
te enervezi, comentă tatăl ei. Ei, şi-acum nu crezi 
că ar fi mai bine să mergem şi să-ncercăm să 
găsim ereţii? 


Kestrel uitase de ei un moment, iar pe faţă îi 
apăru o expresie gravă. 

— Vai de mine, da - ce îngrozitor, cum am 
putut uita de €ei...! 

— Era de aşteptat - eşti tânără, ai pe cap şi 
alte lucruri, nu numai nişte biete păsări. 

— Tată! 

— Te tachinez, fetiţo. Haide, să mergem. Aş 
vrea să ştiu unde sunt. Poate reuşesc să deduc 
ceva din mişcările lor. S-ar putea să se fi speriat 
doar temporar. În orice caz, eu aşa sper. Ar fi o 
tragedie să fi văzut ultima oară perechea noastră 
în curs de reproducere. 

Dimineaţa trecea treptat, dar nicăieri nu se 
zărea nici urmă de ereţi, iar lui Kestrel i se 
spulberau tot mai mult speranţele. Tatăl ei, 
văzând acest lucru, propuse să se despartă pentru 
a acoperi două zone diferite, întâlnindu-se din nou 
la ora mesei, ca să-şi compare constatările. 

— Avem şanse mai mari să le găsim dacă 
acoperim o regiune mai întinsă, spuse el. 

— Desigur, îi dădu dreptate Kestrel. Cine ia 
binoclul? 

— Mai am unul, în rucsac. 

Kestrel îl deschise şi găsi înăuntru micul 
binoclu de rezervă. 


— Dacă le zăreşti, îi spuse domnul Richards, 
stai pe loc şi urmăreşte-le cu atenţie, ca să-mi poţi 
spune cât mai exact ce fac. Şi, nicio grijă - nu cred 
că s-au speriat definitiv. 

— Încă, preciză Kestrel. 

Tatăl ei n-o contrazise. 

Se despărţiră, pornind în direcţii diferite. 
Kestrel observă că norul care plutise la orizont de 
dimineaţă se apropia cu repeziciune dinspre mare, 
iar vântul se înteţea. Sufla de la nord-est, un vânt 
care de obicei aducea ploaie, iar când se hotări să 
se ducă la masă cerul era acoperit complet şi 
începuseră să cadă primii stropi. 

„Poate va ţine în loc lucrările”, îşi spuse ea. 
„Aş dori-o din tot sufletul - şi sper să nu fie prea 
târziu. Mă întreb dacă tata le-o fi găsit... Cred c- 
am să mă întorc pe la şantier, ca să văd dacă-i 
deranjează ploaia.” 

Drumul înapoi era foarte lung şi, când ajunse, 
din cerul plumburiu ploua torențial, iar şantierul 
era într-adevăr pustiu. Speranţele îi mai renăscură 
puţin, şi privi neliniştită norii, până se convinse că 
plafonul nu mai avea nicio spărtură. Atunci se 
îndreptă spre casă şi, în timp ce se apropia de 
biserică, văzu două siluete conversând peste 
gardul curţii - tatăl ei şi vicarul. 


— Trebuie să spun, zise domnul Truman, când 
Kestrel se apropie, că nu credeam să văd ziua 
când mă voi bucura de atâta ploaie, dar iată că s-a 
întâmplat. Când au căzut primii stropi, abia dacă 
mi-a venit să cred. Mă aflam în biserică, sortând 
partiturile pentru repetiţia corului, când am auzit 
ploaia bătând în ferestre. Aşa că mi-am luat 
umbrela şi am pornit spre... tabăra inamică, dacă 
mă pot exprima aşa. 

— Vezi că şi dumnealui o ia în serios la fel ca 
noi, îi spuse domnul Richards lui Kestrel. 

— O, într-adevăr, într-adevăr, răspunse vicarul 
cu sinceritate. Nu pot spera să am altă şansă de a 
vedea o pereche de ereţi făcându-şi cuibul 
aproape în ograda mea. 

— Şi pe şantier ce se întâmpla? întrebă 
Kestrel. 

— A, da... în fine, la vremea când am ajuns 
acolo ploua cu  găleata, iar oamenii se 
adăpostiseră într-o baracă. Probabil aşteptau să 
vadă dacă va înceta, dar după un timp tânărul 
acela - domnul King, nu-i aşa? ~ a venit şi a vorbit 
cu vârstnicul - cred că e maistrul - şi a trimis 
oamenii acasă. 

— Mă rog, trebuie să fi fost evident chiar şi 
pentru el că nu se va opri prea curând, spuse 


Kestrel, pe un ton tâios care nu-i scăpă vicarului. 

— Bietul om, spuse acesta. Îmi pare foarte rău 
pentru el - la urma urmei, e meseria lui şi cred că- 
l frustrează foarte tare că îl ţine în loc un fenomen 
asupra căruia nu are nicio putere. 

— Sper că nu v-aţi simţit constrâns să vă 
rugaţi pentru el ca să aibă vreme frumoasă, 
comentă sec domnul Richards. 

— A, nu, dacă e vorba să aleg între el şi ereti, 
mă tem că n-are nicio şansă. Dar de ce nu intrăm 
în sacristie, la adăpost de ploaie? 

— Ei, eu tocmai mă duceam acasă să mănânc 
ceva, spuse Kestrel privindu-şi tatăl, dar acesta 
dădu din cap spre vicar, spunând: 

— Da, vom intra câteva minute, ca să mai 
stăm puţin de vorbă. Kestrel, tocmai îi spuneam 
domnului Truman despre problema noastră şi ne-a 
sugerat să organizăm o campanie. 

— O campanie? 

— Da, intră şi vom discuta despre ea. 

În sacristie era cald şi uscat şi mirosea a 
mucegai, ca în toate sacristiile vechi. Cei doi 
vizitatori se aşezară pe scaunele tari ale sacristiei, 
în timp ce vicarul se rezema de cufăr, într-o 
poziţie elegantă. 

— Ai văzut păsările, tată? fu prima întrebare a 


lui Kestrel, după ce-şi scoase apa din urechi. 
Ciudat, cum niciodată nu observai că te udaseşi 
până nu intrai în casă. 

— Da, de departe. Nu m-am apropiat foarte 
mult de ele, dar bine că măcar stăteau prin zonă, 
nu se îndreptau spre locuri mai îndepărtate. 

— Unde erau? întrebă neliniştită Kestrel. 

— În apropiere de Colmansfield, unde e balta 
aia cu apă stătătoare. 

— Dar e atât de departe! strigă Kestrel. 

— Nu şi pentru un erete, răspunse tatăl ei. 
Dar tocmai de aceea nu m-am apropiat nici eu. 

— Se vor mai întoarce? 

— Cred că da. Probabil vor reveni diseară, iar 
când au să vadă că e linişte din nou s-ar putea să 
se calmeze. Cel puţin, aşa sper. Dar asta ne 
readuce la vechea problemă - dacă stă ploaia, 
totul se va relua de la început şi nici ele n-au să se 
înapoieze de un număr nedefinit de ori. 

— Nici ploaia n-o s-o ţină la nesfârşit, 
interveni vicarul. De aceea am propus să 
declanşăm o campanie pentru a proteja păsările. 

— O campanie în sat? întrebă Kestrel, fără 
convingere. 

— Iniţial, desigur, va trebui să obţinem 
sprijinul satului. Ideea e să adunăm ajutoare 


suficiente pentru a înainta o propunere la 
următoarea şedinţă a consiliului parohial, care se 
va ţine săptămâna viitoare. Atunci ar trebui să se 
poată exercita presiuni suficient de puternice 
asupra constructorilor pentru a-i ţine în loc până 
ajungem la alte concluzii. 

— Mi se pare cumplit de lent, răspunse 
Kestrel, luând în sinea ei hotărârea ca, dacă era 
absolut necesar, să încerce totuşi să strecoare un 
kilogram de zahăr Tate & Lyle în rezervorul de 
benzină, cel puţin ca măsură temporară. 

— Mi se pare singura cale, spuse vicarul. 
Trebuie să dăm imediat drumul unei campanii şi 
să ţinem o întrunire în sala parohiei, cât de curând 
posibil, ca să supunem la vot. 

— O întrunire? Când? întrebă Kestrel. 

— Duminică, aş zice. Duminică seara, după 
vecernie. 

— Duminică? De ce nu astă-seară? S-ar putea 
ca mâine ploaia să înceteze. 

— Avem nevoie de timp pentru a face 
publicitate întrunirii şi a duce puţină muncă de 
lămurire, draga mea, răspunse domnul Richards. 
Trebuie ca la întrunire să vină cât mai multă lume, 
altfel moţiunea nu va avea nicio greutate. 

— Şi-n plus, adăugă vicarul, vom avea 


asigurată prezenţa tuturor celor de la vecernia de 
duminică. Personal am să-i conduc în sala 
parohială. 

— Numai să n-o şteargă când trec prin faţă pe 
la Bell, comentă Kestrel. 

— Voi avea eu grijă. Şi-acum, mă întreb dacă 
aţi vorbit cu cei de la Societatea Regală pentru 
Protecţia Păsărilor. Ar trebui să ne poată da nişte 
sfaturi. Poate vor trimite pe cineva să ţină o 
cuvântare la întrunire - un vorbitor profesionist e 
mult mai impresionant pentru auditoriul din sat 
decât un localnic cunoscut. 

— Le-am scris imediat ce am identificat 
păsările, răspunse domnul Richards. De fapt, cred 
că răspunsul lor ne şi aşteaptă acasă - am plecat 
înainte de a fi venit poşta, azi-dimineaţă. Dar, 
desigur, voi lua din nou legătura cu ei. Am să le 
telefonez azi după-amiază şi-i voi întreba despre 
un vorbitor. 

— Bun, spuse vicarul. Ei bine, eu voi începe în 
după-amiaza asta puţină campanie la domiciliile 
oamenilor - am pe listă câteva vizite pentru ziua 
de azi şi mai pot strecura câteva, înaintea 
repetiţiei cu corul. Desigur, le voi vorbi şi 
coriştilor - iar voi doi n-ar strica să vă daţi toată 
silinţa ca să răspândiţi vestea, nu-i aşa? 


— Desigur, răspunse domnul Richards. Îi voi 
spune domnului Ambrose, iar răspândirea va fi 
asigurată. 

— lar eu mă duc pe la Theo, adăugă Kestrel, 
pradă unei inspiraţii neaşteptate, ca s-o întreb 
dacă nu ne poate face nişte afişe. Un afiş viu- 
colorat, vizibil, în fereastra poştei, şi unul la 
Cosser's, unul la bibliotecă... ar trebui să fie de 
folos pentru cauza noastră. 

— Bună idee, spuse domnul Truman. Îi poţi 
cere lui Joe Lambert să pună unul şi în barul de la 
„Câinele şi răţoiul”. Nu cred că domnul Partridge 
va dori să afişeze vreunul şi la Bell, întrucât acolo 
locuieşte Liderul Opoziţiei - nu-i putem cere să 
rişte pierderea clientelei. 

„Dar”, îşi spuse Kestrel dintr-o dată, în timp ce 
se îndrepta spre magazinul lui Theo prin ploaia 
torențială, „exact asta sperăm să facă Stuart King 
- să plece.” Un moment, ideea îi dădu o senzaţie 
extrem de neplăcută. 


Capitolul 9 


Strada mare a satului era pustie şi, întrucât 
norii groşi coborâseră până aproape de sol, se 
întunecase ca pe înserat. Ploaia cădea în rafale, 
iar Kestrel, care se strecura pe lângă ziduri, la 
fereală, se repezi în magazinul lui Theo, unde se 
opri să-şi scuture apa din păr şi ochi. 

— Nu ştiu de ce nu-ţi iei o canadiană cu glugă, 
o întâmpină Theo în chip de salut. Sunt sigură că 
părului tău nu-i face deloc bine să se ude 
încontinuu aşa. 

— Nu se udă încontinuu, ci numai când plouă, 
răspunse Kestrel pe un ton rezonabil. Şi-apoi, 
ploaia vine de la Dumnezeu. 

— Nu-mi începe! gemu Theo, venind să-i ia 
hanoracul. Azi-dimineaţă m-am dus la poştă după 
nişte timbre şi a trebuit s-o suport douăzeci de 
minute pe doamna Dorrit cu o predică despre 
ploaie. Pare să aibă un mandat special de la 
Dumnezeu, sau aşa ceva, ca să-i interpreteze 
semnele. Nu ştiu ce va face vicarul, când o să-l 
pună pe liber. După evanghelia ei, ploaia e o 
pedeapsă trimisă satului pentru toate păcatele 
comise anul trecut sub pretextul caniculei - femei 
care se fâţâiau de colo-colo în bikini şi-aşa mai 


departe. 

Kestrel râse. 

— Eu n-am văzut prea multe fâţâieli, decât din 
partea sezoniştilor - iar majoritatea costumelor 
bikini erau purtate de copii sub zece ani. Dar, 
apropo de vicar... 

— Vrei o cafea? 

— Te-am refuzat eu vreodată? 

— Atunci, du-te dincolo şi stai jos. N-o să ne 
deranjeze nimeni, pe ploaia asta. 

— Cu atât mai bine, pentru că voiam să-ți 
vorbesc, spuse Kestrel. 

— A, da, despre vicar! Bine, aşteaptă să pun 
cafeaua pe masă. 

Kestrel se aşeză la una dintre mesele din lemn 
de brad, în fundul magazinului, şi aprinse lampa 
agăţată deasupra acesteia - afară de întunecase 
de-a binelea. Theo aduse o cafetieră plină şi o 
prăjitură apetisantă, cu nucă şi cafea. 

— Încerc o nouă reţetă, spuse ea. Să-mi spui 
cum ţi se pare. 

— După cum arată, e prea bună pentru 
clientela estivală, comentă Kestrel. 

— Ce crudă eşti, replică Theo în timp ce se 
aşeza şi turna cafeaua. Serveşte-te. Şi-acum, ce-i 
cu vicarul? 


Kestrel îi povesti despre incidentul de 
dimineaţa, cu păsările, şi despre campania 
propusă de domnul Truman. 

— Va face propagandă din casă-n casă, iar 
duminică, după vecernie, vom ţine o mare 
întrunire în sala parohială, ca să obţinem sprijinul 
pentru o moţiune care va fi supusă consiliului 
parohial, săptămâna viitoare. Nu mă tem decât că 
va fi prea târziu ca să mai folosească la ceva. Dacă 
ploaia se opreşte, maşinăriile vor porni din nou, 
iar păsările au să plece. 

— Iar consiliile de soiul ăsta sunt foarte încete 
şi greoaie, comentă Theo îngândurată, deşi, 
desigur, o asemenea moţiune ar avea efect. 
Printre membri sunt mulţi iubitori ai păsărilor - 
Colonelul Drake, doamna Humphries şi alţii ca ei. 

Kestrel dădu din cap. 

— Dar am hotărât ca, în ultimă instanţă, să 
încerc un sabotaj. 

Theo ridică o privire tăioasă. 

— Adică, să le găureşti instalaţiile, chestii din- 
astea? 

— Nu, răspunse Kestrel zâmbind. N-am să 
spun mai mult, ca să nu te incriminez. Dar de fapt 
am venit să-ţi obţin ajutorul în problema unor afişe 
- ai putea să ne trânteşti ceva bătător la ochi, ca 


să atragă oamenii la întrunire? 

— Ce limbaj - auzi acolo, să „trântesc”, când e 
vorba de capodoperele mele! Dar, desigur, voi 
încerca să vă ajut. Câte vrei? 

— Cam o jumătate de duzină, dacă ai timp, 
spuse Kestrel. Unul la poştă, desigur, şi unul la 
bibliotecă - Laura o să-l pună într-un loc vizibil... 

— Laura nu-i prea pornită pe problema asta cu 
păsările, să ştii, o preveni Theo. Este o femeie 
extrem de practică şi nu crede în lupta cu morile 
de vânt. 

— Dar nu e nici împotrivă, nu-i aşa? 

— Nu, nu tocmai, dar nici nu se omoară. Pe 
urmă, mai sunt şi legumele ei, desigur. Noii 
locatari din noile case vor fi tot atâţia posibili 
cumpărători. Şi-i pare foarte rău pentru Măria Sa 
Agentul... 

Kestrel nu era sigură cât de serios vorbea 
Theo, dar răspunse în acelaşi spirit: 

— Ei, poţi să-i spui că păsările vor ajuta satul 
să devină celebru, şi-atunci va face avere 
vânzându-le legume turiştilor. Iar în ceea ce-l 
priveşte pe Stuart King... 

— Da? Mă interesează să văd cum vei 
răspunde şi la obiecţia asta. 

— De pildă: dacă va construi în continuare, au 


să-l avanseze pentru că a rezolvat o situaţie 
dificilă şi-l vor trimite pe un şantier de construcţii 
din deşert, pentru arabi, unde va muri de 
insolaţie. Aşa că, dacă nu-l sprijină, îi face o 
favoare. 

— Ingenios, râse Theo. Dar să fim serioase un 
moment, eu totuşi am îndoielile mele în legătură 
cu campania asta - dacă va avea vreun efect, sau 
un efect suficient... 

— Crezi că n-ar trebui s-o facem? 

— A, nu, consider că e bine să mergem 
înainte, dar cred că avem nevoie de presiuni mult 
mai mari pentru a-i convinge pe constructori să 
întrerupă un proiect atât de avansat. 

— Ziarele? propuse Kestrel. 

Theo clătină din cap. 

— Mai mult. Televiziunea. Mai exact, 
emisiunea-magazin de la ora şase, „Panoramic” - 
sau, cel puțin, partea din ea care se ocupă de 
Estul Angliei. 

— Pare tentant, dar cum să facem...? întrebă 
Kestrel. 

— Întâmplător, îl cunosc destul de bine pe 
redactorul emisiunii, Tony Flaxman, cu care am 
lucrat acum câțiva ani la o emisiune 
asemănătoare... 


— Ai lucrat la B.B.C.?! exclamă Kestrel 
surprinsă. 

— Mai lucrez şi acum, din când în când, 
răspunse Theo cu modestia cuvenită. 

Pe faţa lui Kestrel se ivi un zâmbet serafic. 

— Deci, asta faci tu cu ocazia călătoriilor ălora 
misterioase în oraş! Ştiam eu că e ceva interesant, 
dar nici prin minte nu-mi trecea ce anume. Mai 
degrabă te-aş fi considerat agent secret. 

— Hai că vorbeşti prostii, zâmbi Theo. Să nu 
ne abatem de la subiect. Ideea e că sunt sigură că 
l-aş putea convinge pe Tony să realizeze un 
material despre ereţi, la rubrica despre Estul 
Angliei. lar unul dintre cercetătorii lui ar putea să 
afle cine sunt oamenii de la baza antreprizei şi, 
eventual, să exercite unele presiuni asupra lor. 

— Cu siguranţă, emisiunea i-ar impresiona pe 
oamenii din partea asta a lumii, spuse Kestrel cu 
însufleţire. Practic toată lumea se uită la 
„Panoramic”, datorită ştirilor agricole, şi tot ce se 
spune acolo e literă de evanghelie. 

Stătu un moment pe gânduri. 

— Dar când s-ar putea face? Dacă mai întârzie 
mult, nu va folosi la nimic. Cred că emisiunea asta 
se pregăteşte cu săptămâni de zile în avans. 

Theo râse. 


— Nu e cazul, pentru emisiunile de genul ăsta. 
Trebuie să aibă posibilitatea de a introduce ştiri 
proaspete până în ultimul moment, altfel ar fi o 
emisiune sălcie ca mâncarea sleită. Nu, nicio grijă 
- viteza face tot farmecul. Voi merge să vorbesc cu 
el mâine dimineaţă şi sunt destul de sigură că-l 
pot convinge s-o bage imediat - vineri seara, să 
zicem. Vineri e cel mai bine, pentru că au şi 
studiourile locale extinse, şi cea mai mare 
audienţă la public. 

— Vineri! Ar fi extraordinar! exclamă Kestrel, 
însufleţită. Voi avea grijă ca şi la întrunirea de 
duminică să vină toată lumea şi-i vom arăta 
domnului Stuart King că nu-i de glumă cu noi... 

Se întrerupse brusc, căci în acel moment uşa 
magazinului se deschise, cu un clinchet vesel al 
clopoţelului chinezesc pe care Theo îl agăţase 
deasupra, şi intră tocmai subiectul conversaţiei. 
Se opri în prag, parcă nefiind sigur că nimerise 
bine, iar Theo se ridică imediat şi porni spre el. 

— Bună ziua! Ce pot face pentru 
dumneavoastră? întrebă ea binevoitoare. 

Stuart arăta destul de jalnic, cu părul ud lipit 
de cap, şiroind de apă pe guler. Impermeabilul lui 
alb şi elegant nu mai era tocmai imaculat, având 
pete de noroi în jurul fundului, şi nici ghetele 


negre nu mai luceau, cu toată gloria dinainte 
stinsă. 

— Nu sunt sigur că mi s-a spus bine, îi 
răspunse el lui Theo. Am întrebat dacă e prin sat 
vreun loc unde aş putea bea o cafea, sau aşa ceva 
- în camera mea e atât de mohorât şi nu-mi place 
s-o deranjez pe doamna Partridge tot timpul - iar 
cei de la poştă mi-au spus că aici ţineţi un fel de 
cafenea, vara... 

— Da, dar numai vara, îi spuse Theo. Ştiţi, 
pentru vizitatori. larna n-ar fi rentabilă. 

— A, înţeleg... murmură el, cu o dezamăgire 
de nedescris. 

Kestrel, care stătea ascunsă după o plantă 
mare de plastic, avu dintr-o dată revelaţia a ceea 
ce însemna să n-ai unde merge şi ce face într-o 
asemenea zi. 

— Dar, întâmplător, continuă Theo repede, 
tocmai am făcut nişte cafea şi mai am şi o 
prăjitură căreia îi încerc reţeta, aşa că sunteţi 
binevenit să poftiţi alături de noi. 

— Ce să spun, mulţumesc nespus, sunteţi 
foarte amabilă... începu încântat Stuart şi, făcând 
un pas spre masa cu lampa aprinsă, văzu cine era 
cealaltă persoană. 

Se opri brusc. 


— A... făcu el. 

— Asta voiam şi eu să zic, replică Theo. Cred 
că o cunoaşteţi pe domnişoara Kestrel Richards, 
fiica ilustrului nostru ornitolog local. 

— Ne-am cunoscut... murmură el, încurcat. 

Kestrel încerca să pară indiferentă. 

— Nu vă descurajaţi din cauza mea, spuse ea. 
E o zi infernală ca să umblaţi pe străzi. 

— Sunteţi foarte amabilă, dar nu vreau să 
deranjez, răspunse ferm Stuart. 

— Nu, nu, nu ne deranjaţi deloc, insistă Theo. 
Staţi jos, scoateţi-vă trenciul... 

— Nu m-aţi înţeles... Mă tem că domnişoara 
Richards şi cu mine nu suntem... tocmai străini. 
Mă tem că prezenţa mea n-ar fi binevenită, spuse 
el, ţeapăn. 

— Ştiu despre incidentul cu baia-de-noroi, 
replică Theo, şi nu pot spune decât un lucru: 
dovedeşte că în materie de neghiobie amândoi 
sunteţi la fel. Şi-acum, staţi jos. Kestrel poate 
pleca dacă are vreo obiecţie - şi-a băut cafeaua. 

Kestrel râse, iar Stuart o privi surprins, 
constatând cât de schimbată arăta când era 
destinsă, fără să fiarbă de draci. 

— Dacă sunteţi sigură... spuse el, ezitant. 

Kestrel profită de ocazie. 


— Da, vă rog. Aveţi la fel de mult dreptul să 
staţi aici, ca şi mine. Şi, oricum, voiam să mă scuz 
pentru cele întâmplate atunci. Eraţi îmbrăcat cu 
haine de oraş şi nu se cuvenea să fac ce-am făcut. 

— Mă rog, şi mie îmi pare rău, cred că şi 
hainele dumneavoastră s-au făcut praf, spuse el, 
uşurat că avea ocazia să se scuze. 

— Eu am fost de vină - nu m-am uitat pe unde 
mergeam... 

— Şi eu am fost de vină - n-ar fi trebuit să 
conduc atât de repede... 

— Of, pentru numele lui Dumnezeu, mai tăceţi 
din gură, amândoi! îi admonestă binevoitoare 
Theo. Aţi putea-o ţine aşa la nesfârşit. Cum vă 
place cafeaua? 

— Neagră, vă rog, şi fără zahăr. 

Theo zâmbi. 

— Un om cu gust, comentă ea, făcându-i cu 
ochiul lui Kestrel, care-i răspunse cu o privire 
încruntată. 

Apoi, Theo se duse în bucătărie după cafea, iar 
Kestrel şi Stuart se pomeniră dintr-o dată singuri. 
Se lăsă o tăcere penibilă. 

— Urâtă vreme, spuse el, ca să destindă 
atmosfera. 

— Pentru dumneavoastră, răspunse Kestrel. 


Stuart nu pricepu subîinţelesul şi continuă: 

— Da, a trebuit să întrerupem lucrul pe ziua 
de azi. Nu cred că se va opri până seara. 

— Şi păsările mele au fost deranjate, spuse 
Kestrel, străduindu-se să-şi păstreze calmul. Azi- 
dimineaţă le-a alungat zgomotul. 

— Îmi pare rău, murmură el, încurcat. 

— Serios? 

— Da, pentru că-mi dau seama cât sunt de 
importante pentru dumneavoastră, răspunse 
Stuart, încercând să fie obiectiv. Dar n-am ce face. 
Casele trebuie să fie construite - e nevoie de ele. 

— Cine are nevoie de ele? ripostă Kestrel. Nu 
sunt locuințe ale primăriei pentru săracii din 
mahalale, sau pentru cei fără adăpost. Sunt vile 
scumpe pentru oameni bogați. Ce nevoie să fie de 
ele? Cum vor ajuta la rezolvarea crizei de 
locuințe? 

Vocea începea să-i devină tăioasă, ceea ce-l 
irita pe Stuart. 

— Aceasta este o viziune foarte naivă, spuse 
el. Oamenii care cumpără aceste case le vor vinde 
pe cele vechi, mai ieftine. Pe acelea le vor 
cumpăra alţii, care şi le vor vinde pe cele actuale, 
şi mai ieftine. Şi aşa mai departe. Procesul se 
desfăşoară până la capăt, eliberând în cele din 


urmă cele mai ieftine domicilii pentru 
cumpărătorii fără antecedente. Astfel sunt ajutaţi 
cei fără adăpost. Şi nu uita, având în vedere 
costurile manoperei şi ale materialelor din 
momentul de faţă, este aproape imposibil să se 
construiască o casă nouă destul de ieftină pentru 
un cumpărător care nu are nimic de vânzare. 

— Toate bune şi frumoase, dar rămânem cu o 
mulţime de locuinţe asemenea ăstora pe care 
încercaţi să le construiți aici şi care continuă să 
stea goale. Sunt foarte puţine dintre cele ieftine şi 
multe dintre ele se dărâmă. 

Stuart deschise gura să răspundă, apoi se 
răzgândi. 

— N-are niciun rost să continuăm discuţia asta 
când numai unul dintre noi cunoaşte faptele, 
spuse el. 

— Care fapte? Oi fi ştiind dumneata faptele 
privitoare la case, dar despre păsări ce ştii? 

— Foarte puţin, doar atâta cât am nevoie. 
Păsările pur şi simplu nu sunt importante. 

— Deci crezi că omul e singura fiinţă care are 
dreptul să trăiască pe planeta asta? întrebă 
Kestrel cu aprindere, chiar în momentul când 
Theo aducea cafetiera plină. 

— Cafeaua! anunţă ea. Am auzit cumva 


sunetul cristalin al glasurilor ridicate? Nu vă pot 
lăsa un minut singuri fără să vă certaţi? 

— Încercam să nu mă cert, replică Stuart, 
dar... 

— Dar eşti prea gentleman ca să acuzi o 
domnişoară că te-a provocat, încheie Theo în locul 
lui. 

Stuart zâmbi involuntar, privind spre Kestrel. 
Ochii li se întâlniră şi, un moment, Kestrel avu o 
senzaţie stranie de înrudire cu el, ca şi cum s-ar fi 
cunoscut de-o viaţă, ca şi cum ar fi crescut 
împreună, ca şi cum ea şi el... Dar nu dură decât o 
fracțiune de secundă şi oricum nu avea niciun 
sens. 

— Se pare că amândoi suntem de neclintit, 
spuse ea cu voce slabă, îmbujorată de stânjeneală; 
apoi îşi feri privirea, adăugând sfidător: dar n-am 
să mă las învinsă. Nu voi fi învinsă. 

— Sigur că nu vei fi, răspunse Theo, vorbindu-i 
ca unui copil îmbufnat. Şi-acum, să facem pace. 
Mai vrei o cafea, Kestrel? 

— Nu, nu, mai bine plec... să mă ocup de... ştii 
tu ce, spuse Kestrel, ridicându-se brusc şi fără a-l 
privi pe Stuart. Îţi mulţumesc pentru cafea, Theo - 
iar prăjitura a fost delicioasă. Când să trec mâine, 
ca să aflu vestea? întrebă ea, privind-o 


semnificativ, pentru a-i da de înţeles să nu-i 
vorbească lui Stuart despre planurile lor. 

— A, cred că revin până la prânz, răspunse 
Theo. Treci atunci. Dacă nu m-am întors, am să vin 
eu pe la voi, la ora ceaiului. 

— Perfect, ne vedem atunci. Pa. La revedere, 
domnule King, adăugă ea, privindu-l cu prudenţă - 
dar senzaţia aceea ciudată nu-i mai reveni, iar 
chipul lui părea complet neutru. 

— La revedere, fu singurul răspuns. 


Capitolul 10 


Când Kestrel intră în bibliotecă, înăuntru erau 
câteva persoane, dar Laura nu se vedea printre 
acestea. Polly Hoxey, bibliotecara adjunctă, care 
era nepoata doamnei Truman, soţia vicarului, o 
anunţă: 

— Laura s-a dus acasă - a plecat acum vreo 
oră. 

— A... e bolnavă? întrebă Kestrel. 

— Nu, azi a lucrat doar o jumătate de zi. Ca-n 
fiecare miercuri. 

— Am crezut că lunea avea jumătate de 
normă... 

— Nu, lunea se duce la Lowestoft să aleagă 
cărţi. Miercurea îşi ia o jumătate de zi liberă. Doar 
că uneori face schimb şi-şi ia ea sâmbăta, iar eu 
îmi iau miercurea. 

— Mulţumesc. 

Kestrel ieşi din nou, iar Polly Hoxey o privi 
zâmbind cu jumătate de gură, căci cu câtea 
minute în urmă trecuse pe-acolo domnişoara 
O'Connor, ca să-şi reînnoiască abonamentul la A 
Week of Passion şi să-i spună că tânărul din 
Norwich şi Kestrel Richards îşi beau împreună 
cafeaua în magazinul de scule - singuri! Deci nu 


era deloc de mirare că părea să plutească pe 
aripile unui vis. Polly oftă scurt şi reveni la 
„Seniorul Inelelor”, pe care-l citea sub birou de 
şase săptămâni încoace, cu speranţa că avea s-o 
ţină până la Crăciun. 

Printre Cosser's şi lăptărie trecea o cărare 
îngustă şi udă care ducea la drumul din faţa casei 
Laurei. Pe la jumătatea acestuia, Kestrel se întâlni 
cu Larch, care o salută cu un miorlăit pătrunzător 
şi se repezi în faţa ei, cu coada ridicată ca un 
drapel. Când Kestrel ajunse la casa Laurei, 
aceasta o aştepta în uşa din spate. 

— A, tu erai, spuse ea. Larch m-a anunţat că 
venea cineva, dar nu ştiam cine putea fi. Intră, 
adăugă, privind-o cu un ochi critic. Eşti udă- 
leoarcă. De fiecare dată când te văd, pari să fii ca 
murată. 

— Din cauza ploii, răspunse Kestrel, urmând-o 
pe Laura înăuntru. 

— Un ceai? 

— Încă n-ai mâncat? 

— Nu. 

— Atunci, am venit la masă. 

Laura râse. 

— Îmi place cum gândeşti. Bine - sardele pe 
pâine prăjită? O s-o prăjim la foc. 


— Cu condiţia să ai o furculiţă specială, spuse 
Kestrel, amintindu-şi ultima ocazie când prăjise 
pâine la Laura, care rezistase tentaţiei de a înlocui 
focurile de lemne cu gaze sau instalaţii electrice. 
Eu n-am mâini de azbest, ca tine. 

— Ei, întrebă Laura, după ce se instală pe 
covorul din faţa şemineului, cărui fapt îi datorez 
plăcerea acestei vizite? Sau n-ai venit decât la 
masă şi nimic mai mult? 

Kestrel, care nu avea obiceiul s-o ia pe ocolite, 
răspunse: 

— Voiam să aflu cu cine votezi. Începem o 
campanie de protecţie a ereţilor şi vreau să ştiu 
dacă eşti pro sau contra. 

— De ce trebuie neapărat să fiu pro sau 
contra? întrebă Laura. Dragă Kestrel, eşti aşa de 
categorică, precum un soldat roman - „Cine nu e 
cu noi e împotriva noastră!” Eu văd părţi bune şi 
de-o parte, şi de alta. Nu cred că vreau să fiu 
categorisită. 

— Bine, nu-ţi cer să te declari de partea unei 
tabere sau a alteia. Vreau numai să ştiu dacă ai să 
ne ajuţi. Sau, în caz contrar, dacă vei încerca să 
ne opreşti. 

— Ce anume ai vrea să fac? se interesă Laura, 
în ochi cu o licărire amuzată pe care Kestrel nu i-o 


observă. 

— Păi, Theo face nişte afişe pentru întrunirea 
de duminică, în sala parohiei, şi mă întrebam dacă 
ai vrea să pui unul în bibliotecă, la vedere. Practic, 
pe-acolo trece toată lumea - ar fi un loc foarte 
potrivit. 

— Sunt măgulită că după părerea ta biblioteca 
e un punct atât de vital al satului. Dar, lasă-mă să 
mă gândesc... un afiş, zici...? Ştii, s-ar putea să fie 
cam complicat pentru mine, întrucât reprezint un 
loc strategic pentru ambele tabere. 

— Cum adică? întrebă Kestrel cu suspiciune. 

— Ei, Stuart King vine destul de des pe la 
bibliotecă - de două ori pe zi, înţelegi - şi s-ar 
putea ca afişul tău pe perete să nu-l prea încânte. 
Ar fi penibil pentru mine, îţi dai seama... 

Kestrel ridică privirea, gata să protesteze, dar 
zâmbetul abia stăpânit al Laurei îi dădu de înţeles 
că prietena ei o tachina doar. Gândindu-se la 
faptul că Stuart King se ducea la bibliotecă de 
două ori pe zi, întrebă: 

— Şi de ce vine atât de des? Citeşte cu 
acceleratorul? 

Laura se prefăcu jignită. 

— Nu eşti prea delicată cu mine, o mustră ea. 
Vine să mă vadă, desigur. Doar nu vrei să spui că 


nu ţi-a trecut prin minte? Stuart şi cu mine avem 
multe în comun. 

— Îl  numeşti Stuart? întrebă Kestrel, 
încercând să păstreze un ton neutru, cam fără 
succes. Laura o privi cu blândeţe. 

— Domnul să te binecuvânteze, că nu reuşeşti 
deloc să te ascunzi. A început în sfârşit să te 
convingă propaganda din sat? 

— Ce vrei să spui? întrebă în defensivă 
Kestrel. 

— Începe să te intereseze? A, ştiu că te vei 
grăbi să negi din toată inima, aşa că te scutesc de 
deranj şi nu fac decât să te asigur că vine la 
bibliotecă doar ca să stăm de vorbă. E un om 
foarte singur şi nu are pe nimeni cu care să se 
împrietenească. 

— Decât pe tine, spuse Kestrel cu voce mică. 

De ce o deranja? Întrebarea Laurei, care nu 
cerea un răspuns, îi răsuna în minte. Începea s-o 
intereseze Stuart King? Spera că nu. 

— Decât pe mine. Şi pe Theo, cred, din 
moment ce mi-a spus că se duce şi pe la ea. 

— lar asta înseamnă că nu poţi sprijini 
campania? 

— Văd părţi bune în ambele tabere, Kestrel, 
repetă Laura. Înţeleg ce înseamnă păsările pentru 


tine şi tatăl tău şi pot înţelege şi ce înseamnă 
pentru Stuart slujba lui. Dar, pentru că vreau să 
rămân absolut neutră, am să vă expun afişul. 
Oricum, dacă-l face Theo, va fi o operă de artă, 
aşa că măcar voi avea o justificare. Şi îndrăznesc 
să spun c-am să-i pot explica lui Stuart. 

— Of, iar Stuart ăsta...! exclamă Kestrel, cu 
dezgust. 

La ora ceaiului primi o veste bună, căci ereţii 
se întorseseră, iar tatăl ei îi văzuse pe amândoi în 
apropierea cuibului. 

Domnul Richards ascultă cu mult interes 
despre planul lui Theo de a face apel la emisiunea 
„Panoramic”. 

— E exact genul potrivit de emisiune, spuse el. 
Toţi localnicii o urmăresc şi are un stil intim de a 
prezenta ştirile, care-i face pe oameni să se 
implice. 

— Încă nu s-a confirmat, dar Theo e sigură că-l 
poate convinge pe redactor, şi nu cred că ar spune 
asta dacă n-ar fi realmente sigură. 

— Deci acum ştim din ce-şi câştigă Theo 
existenţa? întrebă domnul Richards zâmbind. 

— Nu ştiu dacă e tocmai aşa, spuse încet 
Kestrel. Vreau să zic, e ceva în legătură cu 
televiziunea, dar ce anume face, exact, n-am idee. 


— Întreab-o mâine, sugeră domnul Richards. 
Apropo, azi după-amiază am telefonat la S.R.P.P. 

— A, bun! Şi ce-au spus? 

— S-au arătat foarte interesaţi de campania 
noastră şi au promis că vor trimite pe cineva care 
să ţină o cuvântare, duminică. Îmi vor confirma 
mâine cine vine, printr-o scrisoare. lar când m-am 
întors, sosise deja un răspuns la scrisoarea mea, 
spunând că mâine va veni cineva să vadă păsările. 

— Deci, ţi-a revenit creditul de a le fi reperat, 
comentă Kestrel. Foarte bine, nici nu ştii cât mă 
bucur. 

Repetiţia corului începea la şapte, aşa că, 
după ceai, Kestrel se spălă, se schimbă şi porni 
spre biserică. 

Doamna Dorrit sosise deja şi stătea de vorbă 
cu doamnele Baldergammon şi Farthing, criticând 
sonor aranjamentele florale care în săptămâna 
aceea căzuseră în sarcina doamnei Cosser, o 
femeie umilă şi neştiutoare care tocmai din acest 
motiv aştepta întotdeauna cu groază să-i vină 
rândul la flori. 

— N-are defel simţu' culorii, spunea doamna 
Dorrit, la fel cum făcuse şi data trecută când îi 
venise rândul doamnei Cosser, care reacţionase 
izbucnind în plâns. Toate alburile şi galbinurile 


ăstea laolantă, de te-apucă şi bila, zău dacă nu. 
Alb şi galbin, alb şi galbin, alb şi galbin peste tot, 
da-i oribil aşa ceva! 

În acel moment, o zări pe Kestrel care încerca 
să ajungă în sacristie pe neobservare şi o strigă, 
cu vocea ei bubuitoare. 

— Aaa, Kestrel, aci mi-erai! Ne-a zis vicaru' de 
campania aia pentru păsările lu' mata. Frumos a 
vorbit, nu zic, da' ştiu eu dac-o fi chiar pe-aşa? Îs 
făpturile lu’ Domnu', doamnă Dorrit, zice, da’ io-i 
zic, o fi el vicar, zic, da’ parcă poţi să zici că n-om 
fi şi noi făpturile lu’ Domnu”, şi ce, la noi ne zice 
careva că să nu ne facem noi cuiburile unde ne 
taie capu’, aşa i-am zis. 

Şi dădu din cap spre cele câteva femei din 
jurul ei, care o ascultau potrivit de impresionate. 
Lui Kestrel i se cam prăbuşi moralul. Dacă 
doamna Dorrit se declara împotriva campaniei, 
aşa ceva putea avea efect în sat, mai ales asupra 
femeilor măritate, care tindeau să-i urmeze 
exemplul. Desigur, existau şi destule persoane 
care se pronunţau automat pentru orice lucru 
căruia i se împotrivea ea, dar în ansamblu Kestrel 
ar fi preferat s-o aibă pe doamna Dorrit de partea 
ei. 

— Dar nu credeţi că avem datoria să apărăm 


fiinţele mai mici şi mai slabe decât noi? întrebă ea. 

Apoi, căutând un argument care s-o convingă 
pe doamna Dorrit, adăugă: 

— Şi-n fond, sunt păsările noastre, păsări din 
Wesslingham, de ce să le alunge nişte londonezi? 
Căci nişte londonezi au să se mute în casele 
acelea, să ştiţi. Nu construiesc case pentru 
oamenii din Wesslingham, ci numai pentru străini. 

— Că chiar aşa, confirmă doamna Dorrit, dând 
din cap spre doamna Baldergammon. Nu că 
străinii n-ar fi buni şi ei la ceva, vara... 

— Vara suntem obişnuiţi cu ei, îi dădu 
dreptate doamna Baldergammon. Şi pe urmă, cu- 
nghețăţile şi toate timbrele-n plus pentru cărţi 
poştale şi alte alea, ne vin destul de mulţi... 

— Şi cum ziceam, o întrerupse cu severitate 
doamna Dorrit, străinii-i numa’ buni vara, da’ la ce 
să ne stea aici câtu-i anu' de lung? Cine-i ei să ne 
zică că să n-avem noi paseri la noi pe baltă? Păi ce 
crede ei! 

Kestrel tocmai se întreba dacă să încerce sau 
nu câteva lămuriri suplimentare, când Jim Cosser, 
unul dintre cei mai buni baritoni ai corului, se 
apropie din strana unde stătuse, la fereală. 

— Uşor ţi-i matale să vorbeşti, Jessie Dorrit, 
spuse el încet. Matale nu trebuieşti să faci nimica 


ca să-ţi câştigi egzistența. Trăieşti din pensie şi 
din ce ţi-a lăsat Sid, Dumnezeu să-l ierte, aşa că 
matale ţi-i totuna dacă vin sau nu vin. Da’ eu şi 
Mary trebuim să trăim din vânzări, şi cu cât ne vin 
mai mulţi oameni să cumpere de la noi, cu-atâta-i 
mai bine pentru noi. 

Aruncă o privire spre Kestrel. 

— Acuma sigur, n-am nimica-mpotrivă la 
păsări, mai cu seamă dacă-s aşa de rare cum spui 
matale că-s, şi tare-l mai admir pe tata la matale, 
ştii doar... 

Apoi ochii îi reveniră cu venin spre doamna 
Dorrit, ale cărei comentarii despre aranjamentele 
florale ale soţiei lui se auziseră în toată biserica. 

— Da' unii ar trebui să cugete de două ori 
înainte  să-ncerce să dea afară clienţii din 
prăvăliile la oamenii cinstiţi, mai cu seamă când şi 
ei trăiesc din grăsimea pământului. 

— Şi cine trăieşte din grăsimea pământului, 
mă rog, Jim Cosser, po’ să-mi zici şi mie? se răţoi 
doamna Dorrit, înfuriată. Cine cumpără o haină 
nouă de Paşti, cu guler de blană, când alţii trebui’ 
să se mulţumească cu ce-are de trei ani încoa', şi 
cine cumpără la ocazia de-a ţinut-o vicaru' pentru 
fondu’ de catastrofe, când se-ntinse inundația 
până tomnai hăt în Southwick? 


— Nu-i treaba matale dacă eu îi cumpăr 
nevesti-mii o haină de blană, începu cu aprindere 
Jim Cosser, când vicarul, care tocmai intra din 
sacristie, îi întrerupse cu o tuse delicată. 

— Cred că ar fi bine să ţinem minte că aceasta 
e casa lui Dumnezeu, spuse el, cu subînţeles. 

— Scuze, părinte vicar, bombăni Jim Cosser, 
adresându-i doamnei Dorrit o privire care-ar fi 
împietrit-o până şi pe Gorgonă, însă de pe faţa de 
fier a bătrânei doamne alunecă precum apa de pe 
gâscă. 

Apropiindu-se de locul unde stătea vicarul, 
Kestrel spuse încet: 

— Văd că poziţiile încep deja să se împartă, 
deşi nu sunt sigură dacă din cele mai adecvate 
motive. 

— Da, înţeleg ce vrei să spui, răspunse domnul 
Truman, dat într-un sat aşa ceva e inevitabil. 
Apropo, Theo mi-a spus despre planul vostru de a 
vă duce la televiziune cu un apel şi trebuie să spun 
că găsesc ideea excelentă! Va cuceri jumătate din 
sat şi vom putea obţine şi sprijinul altora din 
regiune. Dacă emisiunea se transmite mâine, vom 
putea face propagandă pentru întrunire şi în 
Southwick, în Lesston şi-n alte sate din 
împrejurimi. 


— Bună idee, răspunse Kestrel cu însufleţire. 
În fond, Wessle Marsh nu e numai a noastră, iar 
eretele e pasărea comitatului Suffolk - a întregului 
comitat Suffolk. 

— Principiul implicat ar trebui să-i preocupe 
pe toţi cei ce trăiesc în Estul Angliei, continuă 
domnul Truman, ambalându-se. Nu văd de ce nu l- 
am invita la întrunirea asta şi pe reprezentantul 
nostru în Parlament. Atunci chiar i-am pune pe 
toţi pe jăratic! 

Kestrel zâmbi. 

— După o zi atât de moleşită, mă bucur că 
găsesc pe cineva care crede în cauza asta cu tot 
atâta convingere ca mine. 

— Cred, continuă vicarul... 

Dar Kestrel nu află ce credea, căci uşa 
bisericii se deschise, pentru a lăsa să intre încă 
cinci bărbaţi din cor. 

— Vai de mine, ia uite cât e ceasul! Cred că ar 
fi bine să începem, ştii, altfel nu terminăm 
repetiţia până încep să bată clopotele, şi nu se 
face. 

Bătu din palme. 

— Ne putem aşeza la locuri, vă rog? Vom 
începe fără celelalte doamne, sunt sigur că sosesc 
şi dumnealor în câteva momente. 


— Tocmai am văzut-o pe doamna Mayhew, 
părinte vicar, îl informă domnul Barrow, ducându- 
se cu copilul să-l lase la Jacksoni. Trebuie să apară 
imediat. 

— Bun, bun, vom începe cu imnul chetei, de 
acord? Coborâţi pe versurile alternative şi pe 
ultimul vers, mai spuse vicarul, ridicând bagheta. 

Zorii zilei de joi se iviră mai noroşi şi mohorâţi 
decât ar fi îndrăznit Kestrel să spere. Mai bine zis, 
nu ploua, dar cerul era acoperit şi plumburiu, 
întinzându-se deasupra unei lumi verzi şi umede 
cu copaci  semi-înfrunziţi ce tremurau sub 
ameninţarea ploii iminente. Kestrel se uita de la 
fereastra dormitorului peste întinderea de un 
verde-cenuşiu ciudat a mlaştinilor, observând 
activităţile matinale ale păsărilor de baltă. Vorba 
aceea - vreme bună pentru rațe! 

La micul dejun, tatăl ei îi aminti că în 
dimineaţa aceea venea omul de la S.R.P.P. Pentru 
a vedea ereţii. 

— Am să-l duc direct acolo, apoi cred că-l invit 
să ia masa la noi, spuse el. Avem ceva de 
mâncare? 

— Nimic - altfel ai fi observat! răspunse veselă 
Kestrel, după ce muşcă din pâinea prăjită. 

Era tipic pentru tată ei să invite pe cineva la 
masă, gândindu-se abia după aceea la mâncare. 

— Dar pot da o raită prin magazine în 
dimineaţa asta, dacă vrei, continuă ea. N-ar strica 
şi puţină curăţenie prin casă, dacă tot vom avea 
musafiri. 


— Da, cred că ar fi bine să dereticăm puţin, 
răspunse vag tatăl ei, privind în jur la maldărele 
de haine curate care zăceau peste tot, de când le 
spălase Kestrel. 

— Am putea face ordine chiar acum, propuse 
ea. Dacă eu pun hainele astea la loc, tu ai putea să 
scoţi Hoover-ul şi să aspiri, până şterg eu praful. 

Se uitară unul la altul peste masă, cu un fel de 
disperare, apoi oftară la unison. 

— Cred că n-avem încotro, spuse tatăl ei. 
Trebuie să spun că, atunci când îmi amintesc cât 
de imaculată era casa pe vremea când trăia mama 
ta, mă copleşeşte admiraţia. Mai mult, niciodată 
nu părea să facă nimic. Cred că asta e definiţia 
unei artiste - este acea persoană care face ca o 
muncă dificilă să pară uşoară. 

— Haide, tată, te cunosc. Speri să mă atragi 
într-o discuţie ca să amânăm ceasul nefast, zâmbi 
Kestrel, iar domnul Richards îi zâmbi şi el. 

— Cum ai ghicit? 

Când sosi omul de la S.R.P.P., care se numea - 
s-ar fi putut altfel? = domnul Nightingale’, casa era 
„curată ca o casă de burlac”, cum spunea Kestrel. 
Domnul Nightingale era scund, chel şi cu ochelari 
- adică, din cine ştie ce motiv, exact aşa cum se 


3  Privighetoare. (n.tr.) 


aşteptase Kestrel să arate. După o conversaţie 
preliminară, la o cafea, domnul Richards spuse: 

— Ei, bătrâne, eşti gata să mergem? Sper că 
ţi-ai adus nişte cizme - prin bălți e destul de umed. 

— A, da, sunt în maşină - mă duc acum după 
ele. Înţeleg că aici a plouat mult în ultima vreme. 

— Da, spre norocul nostru, după cum a reieşit. 
Vii şi tu cu noi, Kestrel? 

— Ăă... nu, cred că nu vin, răspunse Kestrel, 
preferând să nu-şi petreacă dimineaţa cu domnul 
Nightingale, după ce-l categorisise în minte ca pe 
un „maniac al păsărilor”. Cred că mă duc în sat să 
mă ocup de campanie. 

— Cum doreşti, replică domnul Richards. Nu 
ştiu când ne vom întoarce la masă, dar dacă venim 
înaintea ta, am să-ţi las puţină tocană în cuptor. 

— Mulţumesc, tată. Atunci, pe curând. 

Pe la ora prânzului, Kestrel aflase un lucru 
foarte important despre campanii, şi anume că 
propagandistul trebuia să aibă o capacitate 
nelimitată de a îngurgita ceai. În toate casele unde 
i se răspunsese la uşă fusese nevoită să accepte 
câte o ceaşcă, iar când ajunse la magazinul lui 
Theo simţea că mai avea puţin şi avea să dea pe 
din afară. 

— Totul e-n regulă, o anunţă Theo de cum o 


văzu. Am aranjat pentru mâine, iar Tony găseşte 
că e tocmai subiectul potrivit pentru a stârni 
interesul pe plan local. 

— O, excelent! se bucură Kestrel. Deci, cum 
facem? Vin ei aici sau mergem noi la ei? 

— Ambele, răspunse Theo. Vor nişte imagini 
cu păsările, iar în continuare un interviu cu tine, 
în studio. 

— Cu mine? întrebă Kestrel, surprinsă. De ce 
nu cu tine? 

— Fiindcă-s păsările tale, tolomaco! 

— Dacă sunt ale cuiva, sunt ale tatălui meu. 
Sau ale vicarului. De ce n-ar lua interviul unuia 
dintre ei? 

— O fată de vârsta ta, şi mai ales una drăguță 
ca tine, ar avea mai mult succes decât un bărbat 
între două vârste, oricât de ilustru. 

— Dar... 

— Ascultă, vrei să obţii sprijin pentru 
campanie, nu? Atunci nu mai face nazuri. 

— Bine, dar n-am mai apărut niciodată la 
televizor. N-aş şti ce să fac. 

— Crede-mă, spuse cu răbdare Theo, vor şti ei. 
Iar dacă o voiau pe Elizabeth Taylor, ar fi invitat-o 
pe ea. 

— Bine, răspunse Kestrel, cu o mutră cam 


abătută. Am cam înţeles. De fapt, ce se va 
întâmpla? 

— Păi, mâine dimineaţa vor trimite o echipă cu 
o cameră portabilă şi va trebui să-i duci să filmeze 
păsările. Vor veni devreme, întrucât le-am spus că 
atunci au cele mai mari şanse să le vadă, şi ca să 
aibă cât mai mult timp, în caz că nu apar. Când 
filmezi animale, trebuie să ai multă răbdare. Iar 
după-amiază veţi merge la studioul din Norwich, 
ca să înregistraţi interviul. S-ar putea să-l 
suprapună peste imaginile filmate, dacă reuşesc 
să prindă ceva care va avea nevoie de explicaţii - 
de pildă, păsările mâncând, sau clădindu-şi cuibul, 
şi aşa mai departe... 

— Deci, n-am să intru în direct? întrebă 
Kestrel, neştiind dacă să se bucure sau să-i pară 
Tău. 

— Nu, aşa că vei ajunge la timp înapoi ca să te 
vezi. 

— Bine, mă descurc eu. Şi altceva? 

— Acum nu-mi mai vine nicio idee. Dar, nicio 
grijă, o să-ţi placă. Şi-acum, mai bine ocupă-te de 
afişele pe care le-am făcut. Avem trei până acum, 
dar am să mai lucrez şi azi şi le punem mâine. Ce 
părere ai? 

Erau într-adevăr impresionante, după cum 


Kestrel i-o şi spuse, cu entuziasm. Fiecare 
reprezenta câte un erete în zbor, pe fundalul 
cerului senin. 

— Ăsta-i cerul, în caz că nu l-ai recunoscut, 
spuse Theo cu solemnitate. 

Cuvintele erau scrise cu litere stacojii, 
contrastând atrăgător cu albastrul cerului. 

— Captează privirea,  comentă Kestrel, 
privindu-le de la distanţă. Le duc chiar acum - 
unul la poştă, unul la „Câinele şi răţoiul” şi unul la 
bibliotecă, aş crede. Astea-s locurile cele mai 
importante. lar pe urmă, îşi aminti ea, am să 
mănânc ceva de prânz. 

Domnul Baldergammon acceptă imediat să 
expună afişul, spunând că aveau să vină amândoi 
la întrunirea de după vecernie. Kestrel le povesti 
despre emisiunea de la televiziune, iar cei doi 
promiseră să se uite şi să le spună şi tuturor 
celorlalţi. 

— Doamna Dorrit o să se „ingălbinească” de 
invidie, îi spuse doamna Baldergammon, pe un ton 
confidenţial. Toată ziua o ţine cu nepoţică-sa care- 
a jucat în pontomima aia de la Lowestoft, da' la 
tevelizor n-a apărut, numa' pe scena de la şcoală. 
Abia aştept să-i zic! 

Kestrel renunţă la orice încercare de a o mai 


corecta, îşi luă rămas bun şi porni prin sat, spre 
bibliotecă. Ajungând la uşă, îl văzu pe Stuart King 
înăuntru, stând de vorbă cu Laura şi râzând. Arăta 
foarte firesc, ca un element din decor, aşezat pe 
un scaun înalt, de cealaltă parte a biroului 
dickensian al Laurei. 

Un moment, Kestrel uită pentru ce venise, dar 
în clipa următoare Stuart ridică privirea, uitându- 
se la ea surprins. Laura îl privi, apoi privi spre 
uşă, iar Kestrel, cam derutată, făcu un pas înapoi, 
după care se întoarse şi o luă la fugă prin ploaie, 
spre casă. 

Ce-or fi crezut despre ea, că-i spiona aşa? Dar, 
pe sub acest gând forfoteau altele, mai negre, şi 
nu ţinea deloc să şi le analizeze. 

Zorii zilei de vineri se iviră cu un aer 
primăvăratic şi un cer albastru apos, vizibil pe 
alocuri, după care razele soarelui începură să 
răzbească printre nori. O zi capricioasă, îşi spuse 
Kestrel în timp ce se îmbrăca, dar probabil mai 
bună pentru filmare decât una cu ploaie continuă. 

Tocmai îşi terminau micul dejun, când sosi 
echipa de filmare, cu un Land Rover cam rablagit. 
Kestrel le ieşi în întâmpinare - erau doi tineri în 
canadiene şi o fată în hanorac şi cu părul ca o 
claie. Nu arătau deloc ca nişte vedete, dar Kestrel 


fu uşurată să vadă că erau uşor abordabili. 

— Sper că v-aţi adus cizme, le spuse ea, în 
timp ce coborau din maşină. E îngrozitor de umed. 

— Ni s-a spus, răspunse fata. Mă tem că eu n- 
am nicio pereche, dar pantofii ăştia sunt destul de 
solizi. 

Ridică piciorul, arătându-i-l lui Kestrel, care 
clătină din cap cu scepticism. 

— O să-ţi intre în noroi complet. Ce număr 
porţi? Poate-ţi împrumut eu o pereche. 

— Ţi-am spus eu, Doreen, zise unul dintre 
tineri, în timp ce celălalt deschidea portiera din 
spate a maşinii ca să-şi scoată cizmele şi 
echipamentele. 

— Şase cu cinci, răspunse fata. Apropo, eu 
sunt Doreen Good, şefă de producţie, iar ei sunt 
Nick şi Terry, cameramanul şi sunetistul. 

Se salutară dând din cap, iar domnul Richards 
veni să le fie prezentat şi el. 

— Cred c-ar trebui să mergem imediat, 
propuse, în caz că începe iar munca pe şantier şi 
le sperie. 

— Perfect, răspunse Terry. Arătaţi-ne drumul. 

— Întrucât echipamentele dumneavoastră par 
destul de grele, cred că ar fi bine să mergem cu 
maşina prin sat, apropiindu-ne de cuib prin 


şantier. Altfel, vă puteţi scufunda în mlaştină fără 
urmă, sub greutatea aparatelor. 

Când ajunseră la şantier era aproape ora opt, 
iar acolo se aflau deja câţiva oameni, plimbându- 
se de colo-colo şi fumând, în aşteptarea orei când 
începea oficial programul. Sub privirile lor 
surprinse, cei din maşină porniră prin noroi, spre 
mlaştină, Doreen fiind încălţată cu o pereche de 
cizme de-ale lui Kestrel, prea mici pentru ea. 

Ajunseră la ascunzătoare, cei doi tineri 
ducând între ei camera, care era destul de mare şi 
se folosea sprijinită pe umăr, „ca o bazooka”, 
explică Nick, iar Kestrel dădu din cap înţelepţeşte, 
deşi habar n-avea ce era aceea o bazooka. Îşi 
luase la ea binoclul, la fel ca tatăl ei, şi din când în 
când îl întorcea spre şantier, ca să vadă ce făceau 
oamenii. La un moment dar, în lentile apăru 
Stuart, iar Kestrel întoarse repede binoclul, 
temându-se să n-o vadă, înainte de a-şi da seama 
cât de naivă era. 

Apoi văzu ereţii. Încremeni, după care privi în 
jur, ca să vadă dacă-i observaseră şi ceilalţi. Tatăl 
ei tocmai îi arăta lui Nick, cameramanul, care 
răspundea cu degetul mare ridicat în semn de 
„O.K.”, în timp ce Terry îşi pregătea 
echipamentele de sunet, pentru cazul că păsările 


se apropiau destul de mult ca să le înregistreze 
tipetele. 

Cei doi ereţi păreau să ştie că erau filmati. 
Zburau împreună, spre cuib, apoi dădură câteva 
târcoale pe la marginea şantierului, într-un fel de 
recunoaştere aeriană, strigându-se cu glasuri 
sonore şi limpezi. În sfârşit, îşi începură dansul de 
împerechere. 

Cei cinci  privitori din ascunzătoare îi 
urmăreau fascinaţi, în timp ce ereţii dădeau un 
adevărat spectacol, ca şi cum ar fi ştiut că de asta 
depindea soarta lor. Urcau, pluteau, se 
rostogoleau ca două frunze în vânt, se opreau, 
făceau salturi mortale, cu o asemenea graţie încât 
Kestrel simţea un nod în gât de emoție. 

Când în sfârşit dansul se termină şi păsările se 
îndepărtară peste bălți, urmărite de cameră până 
dispărură, se lăsă tăcerea. Într-un târziu, Doreen 
oftă. 

— Fermecător, spuse ea. 

— Fantastic, confirmă Nick, entuziasmat. Nici 
nu îndrăznisem să sper aşa ceva. Tony va fi 
încântat - tu ai tras ceva? îl întrebă el pe Terry. 

— Nu sunt sigur până ascult banda. Cam sufla 
vântul. S-ar putea să le fi acoperit ţipetele. 

— O.K., spuse Doreen, acum mai vreau câteva 


planuri generale cu mlaştina şi un plan apropiat al 
cuibului, în relaţie cu şantierul, pentru ca 
telespectatorii să înţeleagă problema. 

— Atunci, eu dau o fugă până acasă să pun de 
cafea, spuse Kestrel, zâmbind. Tată, poţi tu să te 
ocupi de ei? O iau pe scurtătură. 

După ce înregistrară un scurt interviu cu 
domnul Richards, în sufrageria casei, îşi strânseră 
echipamentele şi se pregătiră să-şi ia rămas bun. 

— Ne vedem după-amiază, desigur, îi spuse 
Doreen lui Kestrel, în timp ce-şi strângeau 
mâinile. La studio. 

Studioul era o cameră spațioasă, puternic 
luminată, cu un şir de birouri în faţa unui perete 
plin de ecrane, pe care Kestrel îl recunoscu din 
emisiune. În capăt, pe un ecran mare, se afla mira 
emisiunii „Panoramic”, color - Kestrel n-o văzuse 
până atunci decât alb-negru. 

Restul sălii era plină de camere TV, cabluri şi 
scaune. Kestrel nu apucă să observe mai mult, 
căci un bărbat înalt şi incredibil de slab, a cărui 
cămaşă părea să atârne direct pe oase, se apropie 
cu mâna întinsă. 

— Bună ziua! Mă bucur că ai venit. Eu sunt 
Tony Flaxman, redactorul emisiunii. Vino să-l 
cunoşti pe Bill Anderson - norocosul care-ţi va lua 


interviul. 

Cu  dezinvoltura lui profesională, Tony 
Flaxman o luă de mână şi o conduse spre birouri, 
unde celebrul moderator era instalat deja. Kestrel 
avea o senzaţie ciudată, cunoscându-l atât de bine 
de la televizor încât aproape că se aştepta s-o 
recunoască. Nu mai cunoscuse niciodată o vedetă. 

Dar nu avu timp să stea pe gânduri, căci Bill 
Anderson se ridică, întinzându-i mâna peste birou, 
şi spuse: 

— Încântat! Bill Anderson - dar te rog să-mi 
spui Bill, toată lumea mă numeşte aşa. 

Kestrel îi strânse mâna, timidă, simțind că era 
pentru Bill Anderson cam acelaşi lucru cu 
pacientul pentru un medic sau un dentist - doar o 
persoană anonimă cu care urma să-şi facă 
meseria. 

— Stai te rog jos lângă Bill, Kestrel - pot să-ţi 
spun Kestrel, da? - ca să vedem cum punem 
lumina, spuse Tony Flaxman. 

Deşi pe Kestrel n-o încântau oamenii care cer 
voie să te tutuiască şi nici nu-ţi aşteaptă 
răspunsul, înţelese că totul nu era decât o formulă 
automată şi nu exista loc pentru sentimente 
personale. 

Se aşeză la celebrul birou, lângă celebrul 


moderator, privind spre un şir de aparate 
îndreptate spre ea ca nişte tunuri. 

— Uită-te la mine o clipă, da? îi ceru Bill 
Anderson, cu zâmbetul lui strict profesional. De ce 
ai un nume atât de neobişnuit? 

O clipă, Kestrel fu surprinsă, apoi îşi dădu 
seama că o ţinea de vorbă din motive tehnice. 
După ce-i răspunse, Bill privi spre camere şi 
spuse: 

— Mai redu puţin din filtre. 

Un timp, Bill Anderson, Tony Flaxman şi 
tehnicienii de imagine şi sunet se duelară în 
comentarii tehnice absconse, după care unul 
dintre ei chemă machieuza. 

— Bună, o salută fata cu vioiciune. Preferi 
ceva anume? [i-ai adus de-acasă? 

— Nu... răspunse Kestrel, surprinsă. Nu mă 
fardez niciodată. Trebuia s-o fac? 

— Cum vrei. Dacă de obicei nu-ţi dai cu nimic, 
poţi rămâne aşa. Culoarea merge, nu cred că mai 
avem ce să adăugăm. 

După o filmare de probă, Bill Anderson se 
întoarse spre aparate. 

— Cum a fost? întrebă el. 

— La mine, O.K., răspunse cineva. 

Altă voce întrebă, mai caustic: 


— Nu poate să-şi ţină la un loc mâinile alea? 

Bill Anderson se întoarse spre Kestrel şi-i 
traduse: 

— Poţi să-ţi ţii mâinile pe birou, sau în poală, 
dacă vrei? Numai să nu le mai tot mişti atâta. 

Kestrel dădu din cap, simțindu-se ca un copil 
prins cu o năzbâtie, iar Bill Anderson strigă din 
nou spre omul cel nevăzut: 

— Altfel, sunetul cum a mers? 

Primi un răspuns pe care Kestrel nu-l auzi, 
apoi spuse: 

— Bine, atunci îi dăm drumul? Putem începe 
acum? 

Kestrel se simţea atât de îngrozitor, ca o 
păpuşă mânuită de colo-colo, încât îşi spuse că, 
dacă asta însemna televiziunea, prefera să nu aibă 
nimic de-a face cu ea. Dar în clipa următoare Bill 
Anderson îi zâmbi şi-i puse aceeaşi întrebare de la 
proba filmată, cu atâta interes încât părea să fie 
cel mai important lucru din viaţa lui - deşi auzise 
răspunsul în urmă cu doar câteva minute. Kestrel 
simţi că era bine să vorbească în termeni cât mai 
variaţi, cu fraze scurte, parcă temându-se să nu-l 
plictisească, iar în următoarele câteva minute se 
chinui îngrozitor, până când îl văzu întorcându-se 
din nou spre cameră, iar beculeţul roşu de 


deasupra acesteia se stinse. Răsuflă uşurată. 

Tony Flaxman se apropie şi, după ce vorbi 
câteva momente încet cu Bill Anderson, dădu din 
cap spre Kestrel, spunându-i: 

— O.K., a fost perfect. Avem tot ce ne trebuie. 
Vrei să vii puţin aici? 

Kestrel se ridică de la birou, aşteptându-se să 
i se spună că era o jale şi nici n-aveau să transmită 
emisiunea. Dar Bill o luă deoparte şi-i şopti: 

— A fost extraordinar, îţi mulţumim mult, 
Kestrel. Acum, dacă vrei să semnezi contractul... 

— Chiar a fost bine? Mă simţeam îngrozitor de 
emoţionată şi ţeapănă, îl întrerupse Kestrel. 

— Nu, a fost formidabil, serios. Dacă vrei, poţi 
să stai aici şi să urmăreşti restul emisiunii. 
Interviul tău se va da peste câteva minute, poţi să- 
l vezi într-o cabină de vizionare, dacă vrei, 
continuă el, cu un zâmbet cam forţat, iar Kestrel, 
amintindu-şi că era prietenul lui Theo, îşi dădu 
seama că nu insista decât din amabilitate. 

— Mulţumesc mult, mai bine plec, spuse ea. 
Am să-i transmit salutări lui Theo. 

— A, da, lui Theo... mai spuse vag Tony şi se 
îndepărtă, începând deja să uite de existenţa ei. 

— Excelent, Kestrel, declară tatăl ei, când 
emisiunea se termină. le-ai comportat absolut 
firesc în faţa camerelor de luat vederi. 

— Şi mie mi-a plăcut cum se auzea glasul tău, 
povestind cum le-ai descoperit, răspunse Kestrel. 

— Mă întreb dacă s-a uitat şi cineva din 
consiliul parohiei, spuse domnul Richards, 
meditativ. 

— Foarte posibil. În fond, „Panoramic” e o 
emisiune extrem de populară. 

Aveau să afle imediat cât de populară era. 
Cam la zece minute după ce se sfârşise, sună 
telefonul şi răspunse domnul Richards. Kestrel îl 
auzi vorbind din cealaltă cameră. 

— Da... mulţumesc... foarte frumos din partea 
dumneavoastră... da, şi eu sper... Nu, dar 
duminică avem o întrunire şi... Da... Vă 
mulţumesc... Da, am să-i spun. 

Închise şi reveni, cu un zâmbet ciudat. 

— Cine-a fost, tată? întrebă Kestrel. 

— O doamnă din Ipswich, care iubeşte 
păsările şi s-a simţit datoare să sune ca să ne 
spună că e alături de noi şi speră să învingem, şi 
că să-ţi spun că ai vorbit minunat. 


— Nu zău? Ce ciudat, eu credeam... 

În acel moment, telefonul sună din nou. 

— Lasă că acum răspund eu. 

De astă dată era o tânără care fusese colegă 
de birou cu Kestrel, iar convorbirea dură mai 
mult, căci fata nu mai putea de emoție că o 
cunoştinţă de-a ei apăruse la televizor. 

Imediat ce Kestrel închise, telefonul sună din 
nou. 

Timp de o oră şi jumătate le telefonară tot 
felul de prieteni şi rude, plus câţiva străini, ca să 
le spună că văzuseră emisiunea şi voiau s-o felicite 
pe Kestrel. 

În sfârşit, apelurile se răriră, iar Kestrel şi 
domnul Richards reuşiră să se relaxeze. 

— Phii! spuse Kestrel, trântindu-se într-un 
fotoliu. Nu ştiam că-i interesează pe atât de mulţi! 
Sunt uimită că nişte oameni complet necunoscuţi 
ne caută în cartea de telefon numai ca să ne spună 
că sunt alături de noi. 

— Mă bucur că e aşa, răspunse domnul 
Richards. E încurajator să vedem că pe oameni îi 
interesează suficient de mult ca să facă într- 
adevăr ceva. Cei care ţin mai mult la construcţii 
nu par să se fi deranjat. Şi-acum, ce zici de-un 
ceai? 


— Îl fac eu, spuse Kestrel, ridicându-se, 
tocmai când telefonul suna din nou. 

Răspunse domnul Richards. Era centralista, 
care-l întreba dacă primea o convorbire cu taxa 
inversă, cu un post public din Londra. După ce 
ascultă, nevenindu-i să creadă, domnul Richards 
izbucni în râs. 

— Nu, nu primesc, spuse el, categoric. Să 
revină mâine, dacă până atunci face rost de fise. 

Opiniile locale începură să se exprime a doua 
zi dimineaţa. Domnul Richards lucra în grădină, 
iar câţiva săteni trecură „ca din întâmplare” ca să- 
i spună că văzuseră emisiunea şi să se intereseze 
despre ce era vorba. Unii aduseră şi cadouri, ca şi 
cum ar fi fost un motiv de sărbătoare. Domnul 
Richards fu foarte mişcat de atenţiile lor şi le oferi 
ceai, iar Kestrel, mai îndrăzneață, se duse în sat 
unde, fiind sâmbătă dimineaţa, străzile erau pline 
de oameni. O acostau din câţiva în câţiva metri, 
cerându-i explicaţii, astfel încât, când ajunse în 
faţa bibliotecii, avu senzaţia că găsise un liman 
salvator. Făcu ultimii paşi cu capul în piept, 
sperând să n-o mai oprească nimeni, şi se ciocni 
de cineva care ieşea de la bibliotecă. Două mâini 
puternice o apucară de umeri, ca s-o sprijine, iar 
Kestrel ridică privirea, numai pentru a vedea 


chipul lui Stuart King, care zâmbea. 

— Bună dimineaţa! o salută el. Ce-i cu graba 
asta? 

— Încercam să scap de admiratori, răspunse 
ea, cu o privire peste umăr. A trebuit să explic 
interviul de la „Panoramic” de vreo cincizeci de 
ori pe-o distanţă de tot atâţia metri şi nu mai am 
resurse. 

Apoi îşi dădu seama că era posibil ca Stuart să 
nu fi văzut emisiunea şi spuse: 

— Cred că nu te uiţi la televizor... 

— De ce crezi asta? 

Părea sincer curios să-i audă răspunsul. 
Kestrel nu-i putea spune „fiindcă te consideri 
superior”, ştiind că ar fi fost grosolană şi, 
probabil, nedreaptă. După un moment de gândire, 
răspunse: 

— Fiindcă locuieşti la hotel, nu acasă. 

— Judecând după timpul trecut până să-mi 
răspunzi, cred că nu ăsta e adevăratul motiv la 
care te gândeşti, replică el. Oamenii care stau în 
hoteluri se uită adesea la televizor mai mult decât 
acasă, tocmai fiindcă nu au altceva de făcut şi nu 
cunosc prea multă lume prin zonă. 

Ridicând privirea, Kestrel constată că Stuart 
se uita drept în ochii ei, cu o expresie care o cam 


făcea să ameţească. Simţi că roşea, apoi păli, şi un 
moment se întrebă foarte serios dacă nu cumva 
avea să leşine. 

Stuart îi eliberă umerii, continuând pe un ton 
mai destins: 

— Te-am văzut la televizor - am fost foarte 
impresionat. Păreai atât de calmă şi raţională - cu 
totul altfel decât tânăra cu care am avut una sau 
două... altercaţii. 

Făcu o pauză, apoi comentă: 

— În dimineaţa asta nu ai prea multe de spus. 
Se pare că vorbesc numai eu. E cam greu să legi o 
conversaţie, când interlocutorul nu-ţi răspunde. 

— Şi de ce-ai vrea să legi o conversaţie? 
întrebă repede Kestrel. 

— Fiindcă mi-a trecut prin minte că ar trebui 
să ştiu câte ceva despre tine. În fond, tocmai am 
fost ales inamic onorific. Facem parte din două 
tabere adverse, ca doi candidaţi în alegeri, şi abia 
dacă am schimbat două vorbe unul cu altul. 

— E necesar să-ţi cunoşti adversarul? 

— Dacă e necesar? Nu ştiu, răspunse el, 
gânditor; avea un fel ciudat de a lua în serios 
întrebările retorice şi de a le răspunde la fel de 
serios. Cred că lupta poate deveni mai 
interesantă. Oricum, lăsând la o parte 


considerentele de strictă necesitate, aş dori să te 
cunosc mai bine. Îmi stârneşti interesul. 

— Mă faci să par un... 

— Un...? 

— Un fel de specimen. 

— Ca o pasăre pe care aş studia-o? 

De astă dată, Kestrel îi percepu umorul din 
glas şi izbucni în râs. 

— Aşa mai merge, spuse Stuart, râzând şi el. 
Erai mult prea serioasă pentru ora asta, într-o 
dimineaţă de sâmbătă; iar sâmbăta nu lucrăm - şi 
nici nu facem campanii, adăugă el, pe un ton 
sever. 

Kestrel dădu din cap, umilă. 

— Atunci, ce facem? întrebă ea. 

Dintr-o dată, Stuart deveni serios. 

— lei cina cu mine diseară? 

Complet descumpănită, Kestrel deschise gura, 
dar nu ieşi niciun sunet. Numai la aşa ceva nu se 
aşteptase. Clătină din cap, temându-se că o cină în 
doi risca să degenereze în ceartă, dar Stuart păru 
să-i citească gândurile şi spuse: 

— Înainte de asta, facem un pact: nu vom 
vorbi nici despre păsări, nici despre construcţii. 
Aşa, n-o să ne certăm - decât cel mult prieteneşte, 
ca toţi oamenii. 


Cuvântul „prieteneşte” o convinse. Ideea de a 
fi prieteni i se părea atât de încântătoare, încât se 
profila în mintea ei ca o floare pe fondul unui zid 
cenuşiu. 

— Ăsta e un cu totul alt fel de zâmbet, spuse el 
încet. Aş vrea să te pot întreba la ce te-ai gândit 
adineaori, dar n-am s-o fac. Primeşti să iei cina cu 
mine? 

— Da, răspunse ea. Mi-ar face plăcere. 

— Am auzit că la Crown, în Southwick, se 
serveşte mâncare foarte bună, e adevărat? o 
întrebă Stuart. 

— Da, da, e un restaurant binecunoscut prin 
partea locului... Şi nu vom vorbi despre păsări sau 
construcţii? 

— Îți promit. Dar trebuie să-mi promiţi şi tu. 

— A, promit! se repezi Kestrel, abia 
stăpânindu-şi râsul. Mai ales despre păsări nu. 

Stuart o privi cu capul uşor înclinat, 
întrebându-se ce planuri avea, apoi spuse, cam 
nesigur: 

— La ce oră să te iau? Crezi că la şapte şi 
jumătate e bine? 

— Da, ar fi perfect, răspunse Kestrel. 

— Atunci, voi rezerva masa pentru ora opt. 

Încă nu părea prea convins. 


— Vei fi gata, nu-i aşa? 

— Sigur că voi fi gata, nu-ţi face griji. 

— Atunci, pe diseară, mai spuse el şi se 
îndepărtă. 

Kestrel îşi petrecu restul zilei ca într-un vis. 
Cu cât se gândea mai mult, cu atât totul i se părea 
mai extraordinar. lar după toate comentariile cu 
subînţeles care-i fuseseră aruncate de la sosirea 
lui în sat, se îngrozea la gândul că-i văzuse cineva 
stând de vorbă. Fără tragere de inimă, îi spuse 
tatălui ei, deşi ştia că acesta n-avea să mai spună 
nimănui. 

— La Crown, zici? fu singurul lui răspuns. 
Înseamnă că veţi lua o cină delicioasă. 

Stuart era şi el la fel de surprins. Faptul că 
pornise pe drumul pe care tot satul îl împinsese cu 
atâta îndârjire i se părea o dovadă de slăbiciune. 
Nu-şi putea explica altfel decât acceptând că 
Kestrel avea o anumită atracţie ciudată, o 
sălbăticie care-l ispitea. 

„Ei, în orice caz”, îşi spuse el în timp ce se 
bărbierea în faţa oglinzii, „în seara asta vei afla 
destule despre ea ca să nu-ţi mai pui atâtea 
întrebări.” 

Ceea ce, desigur, era o binecuvântare, căci 
Kestrel îi tulbura serios liniştea sufletească. 


Ajunse puţin mai devreme, iar domnul 
Richards îl invită în cabinet să aştepte, unde 
legară imediat o conversaţie. Discutară despre 
arhitectura bisericească, jazz, mărci de maşini şi 
canalele de televiziune care transmiteau cele mai 
reuşite comedii, iar când o auziră pe Kestrel 
coborând scara ajunseseră să aibă opinii foarte 
favorabile unul despre celălalt. 

Când Kestrel intră, Stuart se ridică, 
întorcându-se spre uşă, şi câteva momente se 
uitară unul la altul cu o intensitate aproape 
dureroasă. Stuart avea impresia că nu văzuse în 
viaţa lui o asemenea frumuseţe. Rochia i se mula 
uşor pe trup, culoarea crem contrastând cu 
nuanţa bronzată a pielii, iar părul se ondula 
mătăsos în jurul feţei cu o expresie aproape 
sfioasă. 

După câteva clipe de tăcere prelungită, timp 
în care niciunul nu ştiu ce să spună, domnul 
Richards interveni: 

— Ei, cred că ar fi timpul să plecaţi, nu-i aşa? 

Kestrel se întoarse spre el, iar sentimentele pe 
care nu şi le putea exprima faţă de Stuart se 
revărsară într-un val de afecţiune la adresa tatălui 
ei. 

— Ai să te descurci singur, nu-i aşa, tată? 


Domnul Richards păru cam surprins. 

— Sigur că da, de ce să nu mă descurc? 
Distracţie plăcută şi nu vă grăbiţi să vă întoarceţi 
prea curând. 

— Pa, tată! îşi luă rămas-bun Kestrel de la el, 
cu o îmbrăţişare strânsă şi un sărut. 

Apoi se întoarse spre Stuart. 

— Sunt gata. 

Porniră spre maşină, fără să se privească. 

Până la Southwick nu era cale lungă, dar 
Stuart nu era obişnuit să conducă noaptea pe 
şosele şi mergea încet, astfel încât drumul părea 
să se prelungească şi tăceau amândoi cam 
crispaţi, neştiind ce să spună. 

Când trecură în sfârşit prin dreptul caselor de 
la periferie, Stuart întrebă: 

— Aproape am ajuns, nu? 

— Da, e după primul colţ. Ia-o încet - uneori, 
oamenii parchează pe carosabil, deşi e interzis. 

Se lăsă din nou liniştea şi, în timp ce Stuart 
introducea maşina în parcarea restaurantului, 
tensiunea se intensifică din nou. Când trase frâna 
de mână şi opri motorul, ştia că trebuia să facă 
ceva ca s-o risipească, altfel seara avea să fie 
complet ratată. Prin urmare, când Kestrel întinse 
mâna să deschidă portiera, i-o acoperi cu a lui, 
oprind-o. 

— Unde te grăbeşti? o întrebă el. 

Glasul părea să-i sune extrem de ciudat. 
Curtea era slab luminată, dar Stuart observă 
lucirea din ochii ei, când clătină din cap, 
răspunzând cu o voce uşor surprinsă: 

— Nu mă grăbesc nicăieri. De ce? 


Stuart ridică o mână, o strecură pe sub părul 
ei, la ceafă, şi o trase spre el, uşor dar ferm. O 
simţi rezistând la început, dar deodată Kestrel 
cedă şi se lasă cuprinsă de braţele lui. Cu un 
sentiment aproape de uşurare, o sărută - ezitant, 
parcă explorând. Apoi o mai tinu un moment în 
braţe, tăcut, şi-i dădu drumul. 

Kestrel se îndreptă la loc, ridicându-şi o mână 
la păr, dar Stuart simţi că totul era în regulă. 

— Deci, asta a fost, spuse ea cu o voce din 
care se simţea mulţumirea. Mergem? 

— În orice caz. Să nu uităm de subiectele 
tabu, adăugă el, deschizând portiera. 

— Cu siguranţă. 

Stuart se întrebă de ce tonul ei suna atât de 
satisfăcut. 

— E foarte frumos aici, spuse el privind în jur, 
după ce comandă aperitivul. Nu prea pretenţios, 
dar confortabil şi de bun gust. Am auzit că şi 
mâncarea e de calitate. 

— Este, răspunse Kestrel. Anul trecut, tata m- 
a adus aici de ziua mea şi i-a comandat 
bucătarului chiar şi un tort. L-au adus la masă cu 
o sticlă de şampanie - era mic uite-atâtica şi cu 
numele meu scris pe el, lângă inscripţia „La mulţi 
ani!” 


— Ce frumos! comentă Stuart. Tatăl tău 
comandase şi şampania? 

— Da, pentru tort. 

— Pare un romantic. 

— Cred că aşa şi este. Suntem foarte 
apropiaţi. 

— Se observă. El ţi-a ales numele? 

— Da... răspunse Kestrel, cu o expresie cam 
posomorâtă. Când eram mică, a fost o pacoste pe 
capul meu - ştii cum te tachinează copiii la cea 
mai mică ciudăţenie. Dar acum m-am obişnuit şi- 
mi place. Măcar e aparte. 

— Eu găsesc că e un nume foarte frumos şi ţi 
se potriveşte, spuse Stuart, privind-o lung. Dar de 
ce tocmai Kestrel? 

— E pasărea favorită a tatălui meu. Uliii şi 
şoimii sunt specialitatea lui. Majoritatea sătenilor 
îmi spun „Kesterl”. 

Ospătăriţa le aduse cele două pahare cu vin de 
Xeres comandate la sosire, iar Stuart întrebă: 

— Şi-acum, Kestrel, ca expertă a specialităţilor 
casei, ce-ai recomanda? 

— Prefer să nu... Nu pot suferi să am 
asemenea responsabilităţi. Dar ştiu ce voi lua eu. 
Ouă umplute, urmate de fazan. 

Stuart o privi atent, dar expresia ei nu spunea 


nimic. Probabil că numai printr-o coincidenţă 
ambele feluri alese aveau legătură cu păsările. 

— Eu voi începe cu mezeluri, spuse el, hotărât 
să nu cadă în aceeaşi capcană, apoi iau un biftec, 
cred. 

Chelneriţa luă listele şi plecă, iar Stuart puse 
picior peste picior, spunând: 

— Cu asta, am trecut peste partea cea mai 
grea a serii, aşa că putem să ne relaxăm. Îmi spun 
adesea că ar fi mai bine ca restaurantele să 
servească doar un singur fel de mâncare, ca să nu 
te oblige să alegi. 

— A, nu sunt de acord, răspunse Kestrel 
veselă. După mine, citirea listei şi alegerea e 
partea cea mai plăcută. 

— Mai plăcută decât mâncatul? 

— Da, mult mai plăcută. În timp ce citeşti 
lista, poţi gusta din toate. După ce-ai ales, trebuie 
să te mulţumeşti cu un singur fel. 

— Atunci, asta îmi întăreşte argumentele. 
Dacă n-ar trebui să alegi, n-ai fi dezamăgit... 

Îşi petrecură timpul continuând cu nimicurile 
şi glumele, până sosi mâncarea. 

La întoarcere, Stuart conduse foarte încet, 
nedorind ca seara să se sfârşească atât de curând. 
Subiectul tabu, pe care îl evitaseră fără nicio 


dificultate, revenise în planul întâi, şi amândoi se 
întrebau cum aveau să continue în împrejurări 
atât de neprielnice. A doua zi urmau să facă parte 
iar din tabere adverse şi, indiferent de 
deznodământ, acest lucru risca să le strice 
prietenia. 

Când Stuart opri maşina lângă Coats Cottage, 
rămaseră tăcuţi, privind priveliştea luminată de 
lună. Mlaştinile păreau argintate, iar în depărtare 
faţada bisericii se profila misterios pe fondul 
cerului cu nori răzleţi. 

— Stuart... începu Kestrel într-un târziu, 
întorcându-se spre el, dar Stuart o opri. 

— Nu spune nimic, îi ceru el insistent. Nu 
încă. 

Şi, cuprinzând-o din nou în braţe, o sărută. 
Pentru Kestrel, însă, vraja se risipise deja. O simţi 
încercând să vorbească încă în timp ce o săruta şi, 
peste un moment, îi dădu drumul, nervos. 

— De ce nu poţi să te linişteşti? o întrebă el. 
Ştii bine că lupta asta n-are niciun rost. N-ai nicio 
şansă. De ce nu renunţi? 

— N-am să renunţ. Nu pot. Cum îmi poţi cere 
să nu mai ţin la un lucru atât de important pentru 
mine? Să fiu atât de inconstantă? Ai respecta o 
asemenea persoană? 


— Se pare că ai hotărât în numele meu ce 
trebuie să respect şi ce nu, spuse el rece, cu un 
glas care o înfioră - căci era glasul unui străin. 
Cum am putut crede că suntem prieteni? 

— Cum am putut crede că ne asemănăm? 
strigă Kestrel, înverşunată. 

— Nu ne asemănăm deloc. Suntem cu totul 
deosebiți... 

Kestrel, însă, nu-l lăsă să termine fraza. Nu-i 
distinsese amărăciunea din glas, auzise numai 
tonul rece şi tăios al orăşeanului, şi o făcu să-şi 
muşte buza cu tristeţe. 

— Atât de deosebiți, încât cred că nu mai are 
niciun rost să stăm aici, spuse ea. E târziu, ar fi 
timpul să intru în casă. Îţi mulţumesc pentru cină 
- partea aceea mi-a făcut plăcere. 

— Pentru tine, replică el, partea cea mai 
plăcută s-a terminat înainte de a începe cina. 

Voise doar să reia gluma, amintindu-i 
comentariile de la restaurant, dar Kestrel îl 
înţelese greşit şi cobori din maşină, trântind 
portiera şi intrând în casă fără o vorbă. 

Dacă după aceea plânse, în pat, Stuart n-avea 
să ştie niciodată. Şi nici Kestrel n-avea să ştie că şi 
el stătuse treaz aproape toată noaptea, privind 
afară pe fereastra camerei, cu gândul la ea. 


Munca grea este cel mai bun paliativ pentru 
problemele personale, iar Kestrel ştia destul de 
bine acest lucru. După micul dejun, deschise 
ferestrele şi făcu curăţenie în toată casa, ştergând 
praful şi lustruind cu multă energie. Domnul 
Richards îi ţinu companie spălând ferestrele, iar 
după-amiază lucrară împreună în grădină. Astfel 
încât, la ora ceaiului, Kestrel era frântă de 
oboseală - prea istovită ca să se mai gândească la 
problemele ei. Fcu o baie ca să-şi alunge durerile 
de şale, apoi îşi bău ceaiul cu tatăl ei, în cabinet. 

— Te simţi mai bine? o întrebă într-un târziu 
domnul Richards. 

Ridicând privirea spre el, Kestrel zâmbi vag. 

— Da, răspunse ea, mă simt aproape normal. 
Îmi eşti de mare ajutor, tată. 

— Mă bucur. Şi tu mi-ai fost de mare ajutor, 
ani de zile, de când a murit mama ta, aşa că acum 
mă achit de-o datorie. Şi, continuă el uitându-se la 
ceas, cred că e timpul să mă duc la sala parohială, 
ca să aranjez scaunele şi să văd ce-ar mai fi de 
făcut... 

Vecernia se bucurase întotdeauna de o 
asistenţă numeroasă în Wesslingham, însă până şi 
vicarul fu plăcut surprins de participarea din 
seara aceea. Părea să fi venit tot satul, cu excepţia 


câtorva catolici şi a ateilor înveteraţi ca familia 
Pendle, care n-ar fi venit nici dacă sunau 
trâmbiţele Judecăţii de Apoi. 

Corul se formă perechi-perechi, sopranele în 
faţă, continuând apoi, în ordinea vocilor, până la 
domnul Barrow şi Jim Cosser, başii. Kestrel era 
prima, împreună cu Mary Mayhew. Când ieşiră din 
sacristie, intrând în biserica ticsită, Kestrel aruncă 
o privire în jur, pe sub gene, ca să vadă cine 
venise. O făcea întotdeauna, dar de astă dată ochii 
îi fură atraşi direct spre ultima strană, unde stătea 
în picioare Stuart King, într-un costum închis, 
sobru, cu mâinile împreunate în faţă. Arăta 
cuviincios şi solemn, cu excepţia ochilor, care i se 
aţintiră asupra lui Kestrel cu o expresie fără nimic 
religios. Kestrel încercă să se concentreze asupra 
slujbei, însă nici ochii ei nu reuşeau să se 
desprindă de el. 

După slujbă, corul ieşi reverenţios, iar o dată 
ajunşi în sacristie coriştii începură să-şi scoată 
stiharele şi tocile, schimbându-se cu hainele de 
oraş. Doamna Dorrit, care avea pe ea o mulţime 
de catrafuse şi se mişca întotdeauna împleticit, se 
lupta disperată cu nasturii bluzei, în timp ce 
alături Kestrel se schimba cu iuţeala fulgerului. 

— Drăciile dracu', că nu mai reuşesc să le vin 


de hac! Să nu-l lăsaţi pe vicar să-nceapă fără 
mine! strigă ea, îngrozită că risca să piardă vreun 
moment interesant. De ce nu mi-oi fi luat eu bluza 
albastră, că pân-acuşa gata eram?! Să nu-nceapă 
fără mine, am zis! 

Kestrel o lăsă să se descurce, fără prea mari 
regrete, şi porni grăbită spre sala parohială. 
Ajunsă la intrare, văzu cu bucurie două maşini pe 
care nu le cunoştea, ceea ce însemna că veniseră 
şi străini. 

Una dintre maşini îi aparţinea vorbitorului de 
la S.R.P.P., care tocmai stătea de vorbă cu tatăl ei. 
Când îi auzi numele - Percy Romain - Kestrel avu 
ocazia să spună că-i citise o carte, spre marea lui 
plăcere. 

Sătenii începură să intre, ezitând să ocupe 
locurile din faţă până când nu mai avură încotro, 
după straniul obicei al spectatorilor englezi. Theo 
şi Laura sosiră împreună şi se apropiară de 
Kestrel. 

— Ai emoţii? o întrebă Laura. 

— Puțin, răspunse Kestrel, dar mai mult 
pentru rezultat, decât pentru că trebuie să 
vorbesc. Uite că vine vicarul. Cred că ar fi timpul 
să urcăm pe podium. Unde vei sta, Laura? 

— A, în rândul întâi, dacă alţii nu par să se- 


ndemne. Îmi place să văd bine. 

Domnul Truman îşi ocupă locul pe estradă şi, 
după ce ultimele murmure se stinseră, deschise 
lucrările prezentându-i pe cei de lângă el: Kestrel, 
tatăl ei, Theo şi domnul Romaine. În calitate de 
invitat, domnului Romaine i se dădu cel dintâi 
cuvântul. 

Invitatul tinu o cuvântare reuşită, care lui 
Kestrel îi dădu senzaţia că mai fusese ţinută la 
nenumărate întruniri din toată ţara. Glumele erau 
cizelate, pauzele pentru râs precis calculate, 
momentele serioase echilibrate perfect. Domnul 
Romaine vorbi despre păsări în general, despre 
importanţa lor pentru ţară, despre rolul lor în 
echilibrul ecologic şi perturbarea recentă a acelui 
echilibru prin distrugerea mediului de viaţă. Era 
un discurs profesionist şi convingător, care se 
bucură de o bună primire din partea auditoriului. 

În continuare îi veni rândul domnului 
Richards, care vorbi în calitatea lui de localnic, ca 
om din Wesslingham, insistând că era vorba de 
ereţii lor, acea specie rară care alesese calea 
întoarcerii în locurile de unde fusese alungată. Le 
expuse problema în termeni simpli şi clari, 
lăsându-i cu impresia că un lucru care le aparţinea 
lor era ameninţat de străini, că cineva încerca să-i 


jecmănească. Cuvântarea, inspirată, avu efectul 
scontat. 

Kestrel îl auzi pe vicar prezentând-o ca 
următoarea la cuvânt şi se ridică, fără să scape 
din ochi silueta întunecată din fundul sălii. 
Discursul pe care şi-l pregătise îi zbură din cap şi 
vorbi cu pasiune, sinceritate şi emoție, din toată 
inima. Era o cuvântare pătimaşă, de mare efect, 
dar nu prea utilă pentru binele cauzei. Dacă 
domnul Richards le dăduse senzaţia că ştiau ce 
anume era în joc şi totul depindea numai de ei, 
Kestrel îi lăsă cu impresia că era numai o grijă a 
sa proprie, o valoare intangibilă care nu prea avea 
cum să-i atragă pe săteni, oameni cu mentalități 
atât de practice. 

Vicarul se ridică să tragă concluziile şi să 
prezinte măsurile propuse, iar Kestrel ştiu, 
ascultându-l, că pierduseră. Spectatorii erau 
plictisiţi şi nervoşi, ridicând din umeri şi, unii mai 
din spate, chiar vorbind despre altele, fără să mai 
asculte. Când vicarul supuse la vot, câteva mâini 
se ridicară imediat, cele ale străinilor şi ale celor 
câţiva localnici iubitori ai naturii. Restul sătenilor 
aşteptau să vadă cum decurgea votul, înainte de a 
lua poziţie, ceea ce, desigur, era fatal. Alte câteva 
mâini se ridicară, fără tragere de inimă, unele 


şovăiră şi fură coborâte la loc, iar un bărbat îşi 
termină mişcarea scărpinându-se la nas. 

Când fu clar că alte mâini n-aveau să se mai 
ridice, vicarul le numără. Lui Kestrel nu-i venea să 
creadă. Îşi privi tatăl, care ridică din umeri, calm. 

Moţiunea fusese respinsă cu treizeci şi opt de 
voturi contra şi optsprezece pentru. Unii oameni 
nu votaseră deloc. 

— Mă întreb, spuse vicarul, dacă v-aţi dat 
seama cât de rară e această pasăre... 

— Haideţi, părinte, spuse cu respect cineva 
din sală, că doară-i numa' o păsărică, acolo, nu- 
aşa? 

— Slujbili-i slujbi şi căşili-i căşi, declară 
altcineva, stârnind un murmur general de 
încuviinţare. 

— E-te na, că ce, le-o omori careva? Nu le- 
omoară nime', spuse o femeie, din fundul sălii. 

În clipa următoare izbucni taifasul general, 
auditoriul declarând cu de la sine putere şedinţa 
închisă. Cei din fund se repeziră afară, iar ceilalţi 
îi urmară mai răzleţi, conversând între ei. Unii 
vorbeau despre şedinţă, lăudând-o pentru că 
fusese atât de interesantă, iar alţii despre cu totul 
altele, uitând deja de ereţi ca şi cum nici n-ar fi 
existat. 


Vicarul porni încet, discutând cu Theo ce 
puteau face în continuare, căci era un militant 
înăsprit, pentru care o luptă pierdută nu însemna 
şi pierderea războiului. Domnul Richards îl 
conducea pe domnul Romaine la maşină, vorbind 
despre păsări. Kestrel rămase pe loc, privind fix 
spre sala care se golea treptat. 

Stuart se gândi să-i spună ceva, dar îşi dădu 
seama că nu era momentul cel mai potrivit, aşa că 
se retrase pe verandă, după care porni spre Bell. 

Şi atunci, când ajunse cam la cincizeci de 
metri distanţă, avu revelaţia. Îl izbi atât de 
puternic încât se opri în loc. 

— Sigur că da! spuse el cu glas tare. Cum de 
nu ne-a venit nici unuia dintre noi ideea? 

Coti imediat spre drumul care ducea la Coats 
Cottage. În timp ce ei puneau ibricul pentru ceai, 
el urma să apară în prag, cu soluţia tuturor 
problemelor. Îşi lăsă gândul să stăruie, cu plăcere, 
îndeosebi asupra recunoştinţei cuiva anume. 


Capitolul 14 


Kestrel traversă veranda întunecoasă a sălii 
parohiale, coborând pe alee. Tatăl ei o aştepta, iar 
când ajunse lângă el o cuprinse de umeri, 
încurajator. 

— Nu-mi vine să cred că am pierdut, spuse ea. 

— Atunci nu crede. N-a fost decât primul 
obstacol, răspunse domnul Richards. 

Îl privi clătinând din cap. 

— Draga mea, continuă tatăl ei, mai există şi 
alte căi. Nu te descuraja aşa. 

Porniră împreună spre casă. 

— Ce căi să mai existe? întrebă Kestrel. Dacă 
satul nu e alături de noi, ce mai putem face? 

— Satul nu este nici împotriva noastră, îi 
aminti tatăl ei. Cei care n-au votat deloc sunt la fel 
de mulţi ca aceia care au votat împotrivă. Nue 
nevoie decât să-i convingem. 

— Dar nu mai avem timp! se tângui ea. Mâine 
e luni - constructorii vor începe cu siguranţă 
lucrul. Uite! 

Şi arătă spre luna care se înălța pe bolta 
senină, fără niciun nor. 

— Am ştiut tot timpul că vremea urâtă n-avea 
să dureze o veşnicie, replică încet domnul 


Richards. 

— Iar acum s-a terminat, spuse Kestrel. 

Nu era foarte clar ce anume considera ea că 
se terminase, şi-şi continuară un timp drumul în 
tăcere, până când paşii lui Kestrel începură să 
şovăie. 

— Tată, cred că nu vin direct acasă. Aş face o 
plimbare mai întâi, ca să-mi limpezesc puţin capul. 

— Bine, draga mea. Să nu întârzii prea mult, 
te rog, altfel îmi voi face griji. Şi nu uita, 
emisiunea de la televizor ne-a adus mult sprijin - 
mai putem face încă atâtea lucruri. Trebuie doar 
să ne gândim. 

— Da, înţeleg, tată. Pe curând. N-am să 
întârzii. 

Se despărţi de el, trecu peste un grad şi 
traversă o pajişte, până la marginea mlaştinii ei 
dragi. Dacă tatăl ei era atât de calm, ea de ce n-ar 
fi putut să fie? Doar nu putea crede că ţinea la 
ereţi mai mult decât el. 

Când văzu motocicleta vicarului rezemată de 
peretele casei, Kestrel zâmbi în sinea ei. Probabil 
că îi venise o nouă idee pentru campanie şi se 
repezise direct la Coats Cottage ca s-o discute. 

Kestrel ezită un moment în întuneric, apoi se 
apropie de fereastră ca să se uite înăuntru, 


neobservată. 

Tatăl ei se plimba prin cabinet, vorbind. 
Vicarul stătea într-un fotoliu de lângă foc, cu faţa 
aproape spre fereastră, comentând sau punând 
câte o întrebare din când în când. 

Iar de cealaltă parte a focului, cu spatele spre 
ea, stătea în fotoliu încă un vizitator, un bărbat 
tânăr şi înalt, cu păr brunet ondulat şi ceafă 
îngustă - o ceafă pe care Kestrel ar fi recunoscut-o 
oriunde. 

Dar ce căuta acolo? Primul ei impuls fu acela 
de a se repezi înăuntru, dar se abţinu. Venise să 
se împăuneze? Nu, nu s-ar fi coborât până la aşa 
ceva. Oricum, păreau să converseze prieteneşte, 
deşi cu toată seriozitatea. Ce Dumnezeu puteau 
discuta? 

Dintr-o dată, Kestrel simţi că era frântă de 
oboseală şi nu mai voia altceva decât să ajungă în 
camera ei, departe de toţi şi toate. 

— A, Kestrel, te-ai întors! exclamă domnul 
Richards, când o văzu intrând. Foarte bine. 
Domnul Truman a venit să discutăm care ar putea 
fi planul de acţiune, iar apoi am fost onoraţi cu 
încă un vizitator, continuă el, arătând spre Stuart. 

Kestrel nu se uită într-acolo. Rămânând cu 
ochii la tatăl ei, spuse: 


— Da, tată, am intrat numai ca să-ţi spun că 
m-am întors. Cred că mă duc direct la culcare, 
sunt foarte obosită. 

— A, nu încă, draga mea. Vino şi stai jos puţin, 
o chemă domnul Richards. 

Vicarul se ridicase şi el, oferindu-i locul, iar 
Kestrel îl privi vag, conştientă aproape numai de 
bărbatul înalt, în costum închis, de la marginea 
câmpului ei vizual. 

— Domnul King a venit la noi cu o idee. 
Trebuie să auzi ce are de spus. 

— Nu cred că m-ar putea interesa nimic din ce 
are de spus domnul King, răspunse Kestrel. Sunt 
foarte obosită. Noapte bună. 

Şi, înainte ce cineva să mai poată insista, se 
răsuci pe călcâie şi fugi la etaj, în camera ei. 

Cei trei bărbaţi priviră după ea, apoi se uitară 
unii la alţii, întrebători. 

— Mă tem că a suportat destul de greu 
înfrângerea, comentă vicarul. 

— Îmi prezint scuzele pentru cele întâmplate, 
îi spuse domnul Richards lui Stuart. Cred că e încă 
destul de tulburată. Mă aşteptam ca plimbarea s-o 
mai liniştească, dar... 

— Nu face nimic, îl asigură Stuart. Înţeleg. 

— Mâine va fi mai calmă. Atunci vom avea 


destule ocazii să-i spunem, continuă domnul 
Richards. Ce păcat că-şi va petrece toată noaptea 
în starea asta. Poate ar fi bine să mă duc la ea, 
mai târziu. 

— Dacă mă scuzaţi că intervin, spuse domnul 
Truman, ar fi mai bine să nu-i dăm speranţe 
înainte de a fi siguri de succes. 

— Aveţi dreptate, răspunse domnul Richards. 
Am să-i spun abia mâine. 

După o noapte agitată, Kestrel se trezi şi mai 
devreme decât de obicei. O durea capul şi se 
simţea îngrozitor, aşa că se hotări imediat să iasă 
la o plimbare. Soarele tocmai răsărea pe un cer 
perfect senin. Era ultima ei şansă de a savura acea 
zi minunată. După ora opt, vremea frumoasă avea 
să devină un blestem. 

Plimbarea o purtă pe un drum ocolit, în 
semicerc, pe măsură ce soarele urca pe cer. Nu 
avea ceasul la ea, dar ştia că trecuse de şapte şi 
încetini pasul, îndreptându-se, aproape fără să-şi 
dea seama, spre sat şi şantier. Când văzu biserica, 
tocmai bătea de opt. Împotriva propriei voințe, 
Kestrel îşi continuă drumul, atrasă de locul unde 
nu-i mai rămânea decât să vadă cum li se 
spulberau toate speranţele. 

Nu se auzea niciun zgomot de motor - poate 


că începeau mai târziu. Orologiul bisericii arăta 
acum opt şi jumătate. Şantierul apăru - acolo nu 
era nimeni. Nici muncitori, nici maşinării, numai 
stivele de cărămizi, baraca şi ţăruşii cu sfori care 
delimitau perimetrele fundațiilor. 

Kestrel se opri, nedumerită. Într-o zi atât de 
frumoasă, s-ar fi aşteptat să înceapă de dimineaţa. 
În sfârşit apăru cineva, intrând în curte din stradă. 
Kestrel simţi că inima îi tresărea în piept, când 
văzu că era Stuart. Înţelese - venise să inspecteze 
locul, ca să vadă dacă pământul era destul de 
uscat, pentru ca apoi să le telefoneze muncitorilor 
şi să-i cheme. 

Îl privi cum traversa curtea, privind în jur, 
călcând peste băltoace, fără nicio grabă. Nici 
măcar nu părea să examineze solul. Arăta mai 
mult ca un om ieşit la o plimbare, care nimerise 
întâmplător pe şantier. De fapt, venea direct spre 
ea, ca şi cum ar fi vrut s-o ia prin mlaştini. 

Kestrel se retrase spre stufăriş, dar probabil 
făcu un mic zgomot, căci Stuart întoarse imediat 
capul spre ea şi porni imediat într-acolo. Peste 
câteva momente, ajunseră faţă în faţă, la doar 
câţiva metri depărtare. 

— Kestrel... 

Prezenţa lui, numele ei pe buzele lui, îi făceau 


inima să bată necontrolat. Dar n-avea de gând să-i 
arate cât o afecta. Îşi îndreptă umerii, privindu-l 
lung. 

— De ce te ascunzi? întrebă Stuart. De ce tot 
fugi de mine? 

— Nu fug. 

Răspunsul nu părea convingător nici măcar 
pentru ea însăşi. 

— Atunci, de ce faci mutra asta nefericită? 
Doar nu mai suntem duşmani, nu-i aşa? 

— Pe-asta tu ar trebui s-o ştii cel mai bine, 
spuse ea. 

Stuart o privi întrebător. 

— Tatăl tău nu ţi-a spus? Nu, îmi dau seama 
acum... Ascultă-mă, am să-ţi spun ceva. 

— Nu vreau să aud. 

— Ba trebuie să auzi, insistă el ferm. Stai jos. 

Când Kestrel nu se supuse, o sili să se aşeze, 
blând dar categoric, ca şi cum ar fi fost un copil 
încăpățânat. 

— Am soluţia problemei, continuă Stuart. Da, 
nu mai fi aşa surprinsă, doar ştii ce vreau să spun. 
Ideea mi-a venit aseară, după întrunire. 

— Nu credeam că poate exista o soluţie fără 
ca unul dintre noi să cedeze, spuse Kestrel, gata 
să-l prevină că ea, una, nu era deloc dispusă s-o 


facă. 

— Vezi, tocmai aici e-aici. Nu găseam o soluţie 
fiindcă înţeleseserăm greşit problema. Îţi dai 
seama, e clar că oamenii care au cumpărat terenul 
ăsta pentru construcţii nu vor renunţa numai de 
dragul unor păsări. Stai, nu te repezi - lasă-mă să 
termin. Vor construi aici, şi nimic nu-i va opri, 
decât dacă s-ar dovedi că pământul e nepotrivit, 
ceea ce nu e cazul. 

— Şi-atunci? întrebă ea. Ce-am rezolvat? 

— Atunci, mi-am dat seama că tu ai cerut tot 
timpul ca proiectul de construcţie să fie anulat 
complet, definitiv. Dar păsările nu vor rămâne aici 
permanent. Am înţeles că tu de fapt nu voiai decât 
ca lucrările să se oprească atâta timp cât păsările 
îşi fac cuibul şi-şi cresc puii. De fapt, nu doreai o 
contramandare, ci numai o amânare. 

Se opri, iar pe faţa lui Kestrel se aşternu încet 
un zâmbet radios, înțelegând în sfârşit care era 
ideea. 

— Desigur! strigă ea. Ce proşti am fost! 

— Să mai zâmbeşti şi altă dată aşa pentru 
mine, vrei? întrebă încet Stuart. 

— Poftim? 

— Nimic. Aşa că m-am dus la tatăl tău, care a 
fost de aceeaşi părere - nu e nevoie decât să 


amânăm lucrările până când puii ereţilor ies din 
ouă şi învaţă să zboare. 

— Şi se poate face? întrebă Kestrel. 

— Cred că da. Dacă mă duc la şeful meu din 
Norwich, cred că-l pot convinge că pământul e 
încă prea umed şi ar fi mai bine să aşteptăm 
anotimpul uscat înainte de a începe. 

— Când ai să pleci? 

— Azi, n-are niciun rost să mai amân. Am 
suspendat deja lucrările de construcţie aşa că, 
dacă misiunea mea reuşeşte, păsările tale vor fi în 
siguranţă. 

— O, dar e minunat! exclamă Kestrel, sărind în 
sus. Şi-atunci ce mai aştepţi? Ce faci aici? 

— Am venit în primul rând ca să mă asigur că 
muncitorii au plecat, dar şi pentru că mă aşteptam 
să te văd, răspunse Stuart. Şi mă bucur că te-am 
întâlnit. 

— Bine, atunci nu mai întârzia - te rog, vreau 
să spun... Te rog, du-te imediat. Nu mai suport 
tensiunea asta. 

— Bine. Am să merg cu maşina, aşa ajung mai 
repede. 

— Şi când te-ntorci? Eu când voi şti? îl întrebă 
insistent Kestrel, conducându-l spre şosea. 

— Ar trebui să fiu înapoi azi după-amiază. Tu 


vei afla prima, îi promise el. 

Apoi ezită, privindu-i faţa însufleţită. 

— De ce nu l-ai lăsat pe tatăl tău să-ţi spună 
aseară? o întrebă el. 

— Nu mai suportam să vorbesc cu tine. Toată 
situaţia părea atât de disperată... 

— Toată situaţia? Vrei să spui... 

— Of, te rog, pleacă odată, îl imploră Kestrel. 
Vom avea timp destul pentru explicaţii, mai târziu. 

— Da, sigur că vom avea timp, răspunse încet 
Stuart. 

O mai privi o dată, lung, ca pentru a se 
alimenta cu energie înaintea plecării la drum, şi 
porni maşina. lar Kestrel, din nou plină de 
speranţă, îl privi până dispăru la cotitura 
drumului. 


Capitolul 15 


Ziua părea să nu se mai sfârşească. Neavând 
nimic altceva de făcut, Kestrel îşi petrecea timpul 
hoinărind prin sat, ca să converseze cu oamenii. 
Nu mai voia să-i evite - speranţele renăscute o 
făceau să fie vorbăreaţă, să-i iubească pe toţi. 
Umbla din loc în loc, discutând despre şedinţă şi 
viitorul campaniei, fără a menţiona noua 
întorsătură a lucrurilor, însă ascultându-i cu 
răbdare pe toţi cei care se scuzau că nu votaseră. 

Domnul  Baldergammon, care votase cu 
ambele tabere, ca să nu încapă nicio îndoială, era 
gata să vorbească şi pro şi contra moţiunii, în 
funcţie de cine intra la poştă sau dacă nevastă-sa 
îl asculta sau nu. 

Theo era plină de speranţe, vorbind despre 
extinderea campaniei, şi propuse să bea un pahar 
la Bell, că tot se apropia ora prânzului. 

Domnul Partridge, care participase la 
întrunire pentru că doamna Partridge se oferise să 
stea la bar, spuse că băiatul de la S.R.P.P. Vorbise 
frumos şi le oferi amândurora un rând din partea 
casei, în semn de scuze. 

— Oricum, spuse el, întrunirea a prins bine 
pentru vânzări. După aia, toată lumea s-a adunat 


din nou aici, ca s-o ia cu discuţiile da capo. Nimic 
nu te face să-ţi fie mai sete decât o şedinţă 
straşnică. Şi să mai vorbeşti de tradiţie - păi la Joe 
Lambert, săracu', în „Câinele şi răţoiu'” ăla al lui, 
abia dacă-ncăpeau câţiva! 

Când sosi momentul ca Theo să plece, Kestrel 
merse mai departe prin sat, până la bibliotecă, 
unde o găsi pe Laura rezistându-i eroic doamnei 
Dorrit, care se plângea că o carte pe care tocmai o 
împrumutase nu conținea „decât numa’ 
scârbăvnicii, de la prima pân-la a din urmă filă!” 

— Dar mi-aţi cerut ceva de dragoste, îi aminti 
cu blândeţe Laura. 

— Nu, că trebuia să-mi dau io seama, încă 
după copertă! bombăni doamna Dorrit. Fătuci 
care să umble cu umerii despuiaţi ca aia - şi subt 
palmieri pe deasupra, mai mare ruşinea! 

Laura sugeră că poate fata îşi dezgolise umerii 
fiindcă-i era prea cald, întrucât palmierii cresc de 
obicei în ţările cu climă tropicală. 

— Las' c-am văzut eu de la prima filă că-i o 
carte porcoasă! protestă indignată doamna Dorrit, 
iar Laura zâmbi. 

— Ei, atunci sunt sigură că nu v-aţi necăjit 
fără rost, citind-o până la capăt? 

— Păi, adică, eu... începu doamna Dorrit şi, 


negăsind altceva de spus, se repezi să declare: 
trebuie să le puie o atenţionare pe copertă, eu 
atâta zic! 

Şi ieşi, plină de demnitate. 

— Atenţiune - lectura poate dăuna la sănătate, 
comentă Kestrel în urma ei, chicotind. 

— Dacă-mi cerea dragoste şi n-o găsea, s-ar fi 
înfuriat şi mai rău, spuse Laura. Totuşi, cred că 
era cam toridă pentru ea. Mai ales pe vremea 
asta, şi cu un corset atât de strâns... 

— Taci că mă umflă râsul, răspunse Kestrel. Şi 
nu-i frumos. 

— Şi ce te face să fii aşa de generoasă în 
dimineaţa asta? se interesă Laura. 

— E o zi minunată. 

— Din câte se ştie, pentru tine numai 
minunată nu se poate numi. 

— lar constructorii nu lucrează azi. 

— A... Da, aşa se explică... 

— Ieri n-ai votat, spuse Kestrel. M-ai făcut 
curioasă. De ce? 

— Ţi-am spus şi înainte de ce - nu cred că ai 
vreo speranţă. N-am votat nici contra. 

Expresia Laurei era neutră ca întotdeauna. 

— Domnul Baldergammon a votat de două ori, 
ai observat? 


— Ipocritul, râse Kestrel, care în ziua aceea 
era dispusă să ierte pe toată lumea. 

— Şi, de fapt, când mai treci şi tu la o partidă 
de cărţi? N-ai mai fost de peste o săptămână. 
Politeţea dictează să le dai victimelor o şansă de a- 
şi mai scoate din pagubă. 

— Atunci, ce-ai zice de mâine seară? întrebă 
Kestrel. 

— Merge... Dar de ce nu astă-seară? 

— Diseară s-ar putea să fiu ocupată, răspunse 
Kestrel, încercând să-şi ascundă încântarea. 

— Cum vrei - atunci, mâine seară să fie. Vino 
la ceai. 

— Perfect. Ne vedem atunci. 

leşind din nou, mai merse un timp prin sat, 
ajungând într-un târziu pe şantier, unde se aşeză 
pe aceeaşi stivă de cherestea de dimineaţa, 
cufundându-se în visuri. Şi astfel o găsi în cele din 
urmă Stuart, când se întoarse de la Norwich. 

— Salut! Credeam că mă aştepţi acasă, spuse 
el, apropiindu-se. 

Kestrel îi adresă un zâmbet somnoros, în 
soarele după-amiezii. 

— Cum m-ai găsit? întrebă ea alene. 

— Prin telepatie. Nu mă întrebi cum a mers? 

— Nici n-am nevoie. Îmi dau seama după faţa 


ta că-mi aduci veşti bune. Cum ai reuşit? 

— l-am spus clar în ce stare e şantierul, cum 
se prezintă solul, care sunt condițiile 
meteorologice şi aşa mai departe. Vocea raţiunii, 
înţelegi. 

— Şi ce-a spus? 

— A zis că s-ar putea să am dreptate şi a 
propus să mai aşteptăm până la vară. 

Stuart se aşeză lângă ea, întinzându-şi 
picioarele. 

— Nu mă aşteptam să accepte atât de uşor, 
dar cred că a cam început să se plictisească de 
şantierul ăsta cu probleme. 

— Deci, nu se va lucra pe şantier până...? 

— Cel puţin două luni. Ajunge atât? Eşti 
mulţumită? 

— Pare să fie soluţia ideală pentru toată 
lumea, răspunse Kestrel, zâmbindu-i. Păsările vor 
fi în siguranţă. O, sunt atât de fericită! Hai să-i 
spunem şi tatei. Eşti un geniu, absolut minunat! 
Aş putea să te şi sărut! 

În clipa când sări în picioare, Stuart o apucă 
de mână. 

— Păi chiar ai putea, să ştii! 

Cu uimire, văzu că din ochii ei se stingea toată 
fericirea. 


— Ce este? Ce s-a întâmplat? întrebă el 
neliniştit. 

Kestrel clătină din cap. 

— Spune-mi! insistă Stuart. 

— Dacă lucrarea se decalează... ai să pleci, 
răspunse ea. 

O privi lung, începând să înţeleagă. 

— Şi te-ar deranja? o întrebă el cu blândeţe. 

Kestrel îşi retrase mâna, iar Stuart îi dădu 
drumul şi se aşeză privind-o, contemplându-i faţa 
frumoasă şi nărăvaşă, ochii strălucitori, poziţia 
mândră a trupului. 

— Ştii, am putea să ne mai întâlnim din când 
în când, spuse el. Până în Norwich nu e mult de 
mers. 

— Da, cred că am putea, răspunse rece 
Kestrel, hotărâtă să nu cerşească. Oricum, să nu 
ne batem capul cu asta acum. Hai să-i ducem 
tatălui meu... vestea cea bună! 

Porniră împreună spre drum, unde Stuart îşi 
lăsase maşina. 

— Kestrel, spuse el deodată, tocmai mi-a 
trecut prin minte... 

— Da? 

— N-am văzut niciodată păsările astea, numai 
la televizor. Ar fi posibil să mi le arăţi? Mă iei şi pe 


mine o dată, când sunt aici? 

Kestrel uită de orice mândrie, bucuroasă că 
avea ocazia să mai stea cu el, înainte de a pleca 
definitiv. 

— Da, desigur. De ce nu diseară? Cel mai bine 
e pe la apusul soarelui şi se pare că va fi o noapte 
senină. Ce ciudat... 

Se întrerupse. 

— Ce anume? 

— Tocmai mi-am dat seama. Nu mai am 
motive să-mi pară rău că e vreme frumoasă. Parc- 
a trecut o veşnicie de când n-am mai putut spune 
„e o zi minunată!” 

— Cred că întotdeauna am să-mi aduc aminte 
de tine pe ploaie, spuse Stuart. Ori de câte ori te 
vedeam, umblai cu capul gol printr-o ploaie 
torențială. 

— Ciufulită, murdară şi deloc sofisticată, 
adăugă Kestrel, pe un ton cam tăios. 

— Mă rog, dacă tu aşa te consideri... 

— Tu cum ai spune, altfel? 

— A, nu, nu umbla după complimente! 

Kestrel îşi muşcă buzele. Nu trebuia să se 
certe cu el - putea fi ultima lor ocazie de a sta 
împreună şi, cu toate principiile ei, voia să profite 
la maximum. 


— Vino să iei ceaiul la noi, îi spuse ea repede, 
iar apoi mergem împreună să vedem ereţii. 

— Mulţumesc, spuse el politicos. Mi-ar face 
plăcere. 

Desigur, domnul Richards era încântat de 
deznodământ, deşi întrebă imediat dacă Stuart 
avea să plece. 

— Trebuie să mă întorc la Norwich, spuse 
acesta, iar de-acolo am să fiu trimis unde este 
nevoie de mine. Totuşi, niciodată nu mă deplasez 
prea departe - nu-s genul care să facă mereu 
naveta până în Sahara şi-napoi. Toate locurile 
mele de muncă sunt în Norwich şi prin 
împrejurimi. 

— Deci, nu vă vom pierde de tot? întrebă 
domnul Richards. 

— Numai dacă ţineţi cu tot dinadinsul... 

— În ceea ce mă priveşte, aş fi foarte încântat 
să mai treceţi pe la noi, în vizită, ori de câte ori 
puteţi - şi nu mă îndoiesc că şi Kestrel e de 
aceeaşi părere. 

O priviră amândoi pe Kestrel, care replică 
deznădăjduită: 

— Mai vrea cineva ceai? 

Nu voia ca Stuart să mai treacă pe la ei din 
când în când - voia să rămână cu ea tot timpul; 


dar, dacă nu avea şi el asemenea sentimente, la ce 
bun să şi-o dorească? 

Domnul Richards era un om plin de tact, iar 
când Kestrel sugeră că era timpul să se ducă să 
vadă ereţii le oferi binoclul lui, refuzând să-i 
însoţească. 

— Mai am de făcut unele lucruri, de scris 
câteva însemnări, până nu-mi trece dispoziţia, 
explică el. Duceţi-vă voi doi. Noi vom mai avea 
destule ocazii să-i vedem. S-ar putea să merg şi 
eu, mai încolo. 

Kestrel şi Stuart plecară în tăcere, luând-o pe 
scurtătura dintre bălți. 

— Va fi un asfinţit roşu ca sângele, spuse după 
un timp Stuart, ca să închege o conversaţie. Ăsta 
ar trebui să fie un semn bun, nu-i aşa? 

— Da, răspunse  maşinal Kestrel. Când 
amurgu-i sângerat, stă ciobanul împăcat, cum se 
spune. Şi de obicei se şi potriveşte. 

— Deci, multe dintre vechile zicători populare 
au baze ştiinţifice solide, comentă el. Îmi amintesc 
că, în copilărie, puneam pânze de păianjeni peste 
câte o tăietură ca să nu mai sângereze - iar pânza 
de păianjen e practic penicilină pură, aşa că era 
firesc să dea rezultate. 

Kestrel îl privi surprinsă. 


— Mă mir că ştii asta. 

— Ei, nu-s nici eu chiar atât de ignorant pe cât 
mă credeai, replică Stuart. 

— Şi totuşi, ai spus că nu ştii nimic despre 
păsări. 

— Nici nu ştiu. Pe mine m-au interesat 
întotdeauna insectele, arahnidele - artropodele în 
general. La zece ani aveam o colecţie de păianjeni 
de toată frumuseţea. 

Kestrel râse, speriind o mierlă dintr-un tufiş 
învecinat. Pasărea îşi luă zborul, cu un țipăt 
alarmat. 

— Niciodată nu vei înceta să mă uimeşti, 
spuse ea. 

— Nici nu sper, răspunse Stuart, oprindu-se 
din râs, cam intimidat, neştiind prea bine cum s-o 
ia. 

În timp ce se apropiau de şantier, Kestrel văzu 
în faţă unul dintre ereti. 

— Ar fi bine să ocolim, spuse ea. În seara asta 
nu prea bate vântul şi fiecare sunet ajunge până 
departe. Nu trebuie să-i speriem. 

Descriseră un semicerc larg, ajungând la 
ascunzătoarea domnului Richards fără a fi 
deranjat pe nimeni. Kestrel se uită prin binoclu, 
iar după un moment i-l oferi lui Stuart. 


— Uite, femela e în cuib. 

Stuart privi. 

— Care-i el şi care-i ea? întrebă el în şoaptă. 

— Femela are capul mai deschis la culoare, 
răspunse Kestrel, luând din nou binoclul. Mă 
întreb dacă deja cloceşte... 

Şi atunci, sub privirile lor, păsările îşi reluară 
baletul aerian, minunatul spectacol de acrobație 
pe care-l prezentaseră pentru camerele de 
televiziune. Stuart privea fascinat, fără a se mai 
osteni să ia binoclul de la Kestrel. 

Reprezentaţia se sfârşi, femela reveni în cuib, 
iar masculul se opri pe un stâlp de gard, la 
marginea şantierului părăsit. Stuart luă din nou 
binoclul şi privi prin ocular, reglând claritatea 
pentru a vedea cât mai bine pasărea. Părea să se 
afle atât de aproape, încât avea senzaţia că i-ar fi 
putut ciufuli penele cu mâna - dacă ar fi îndrăznit. 
Îi studie capul mândru, arcuirea feroce a ciocului, 
ochii aurii strălucitori, mereu atenţi, care puteau 
distinge cea mai mică mişcare a unui şoarece de 
câmp, de la înălţimea şi din viteza zborului. 
Penajul cafeniu bogat, picioarele curbate şi 
puternice - totul era atât de desăvârşit, sălbatic şi 
liber, încât Stuart putea să înţeleagă de ce era 
nepreţuii. 


Fără tragere de inimă, lăsă binoclul jos, 
întorcând capul spre Kestrel. 

— M-aş putea uita la ei o veşnicie, spuse el. 
Acum înţeleg de ce-ţi sunt atât de dragi, de ce ţii 
atât de mult la ei. 

Kestrel îl privi bucuroasă. 

Soarele  apusese, lăsând să înceapă 
crepusculul prelungit din mlaştini. 

— Mă bucur, spuse ea. Întotdeauna am 
considerat nefiresc faptul că nu-ţi puteai da 
seama. Un om ca tine trebuie să ţină la tot ceea ce 
e frumos. Şi în special la păsări - în special la 
ereţii mei. 

— Ţin la toate lucrurile frumoase, spuse el. 
Dar există o fiinţă a cărei frumuseţe mi-e mai 
dragă decât a tuturor celorlalte. 

— O pasăre? întrebă Kestrel, cu ochii luminoşi 
în penumbră, deşi ştia deja răspunsul. 

— Oarecum. Pasărea inimii mele, zâmbi 
Stuart. Nu ştiu ce să fac... nici nu ştiu dacă pot 
îndrăzni să te ating... 

Drept răspuns, Kestrel făcu un pas spre el, 
ajungând în braţele lui. 

— Nu vreau să pleci, spuse ea, disperată. Nu 
voiam să ţi-o spun, dar nu mă pot stăpâni. 

— De ce nu voiai să mi-o spui? întrebă el, 


sărutând-o tandru pe frunte. 

— Fiindcă am impresia că nu-ţi pasă. 

— Cum să nu-mi pese? Nici eu nu vreau să te 
părăsesc, dar păreai atât de ostilă... Cred că ăsta e 
felul tău de-a fi. Eşti o mică sălbăticiune, nu-i aşa? 

— O sălbăticiune liberă, ca ereţii? Nu, n-aş 
crede... nu mai sunt. 

Următoarele cuvinte îi fură înăbuşite la 
pieptul lui. 

— Nu vreau decât să fiu cu tine. Altceva nici 
nu-mi mai doresc, de când... de-atunci de când ne- 
am întâlnit în magazinul lui Theo. 

Stuart o strânse şi mai tare, făcând-o să se 
desfete în îmbrăţişarea lui. Altceva nici nu părea 
să-şi mai dorească, pentru toată viaţa. 

— Dar ce vom face? întrebă Kestrel după 
câteva clipe, spiritul practic revenindu-i ca de 
obicei. Va trebui să pleci. 

— Nu putem face decât un singur lucru, 
răspunse el, eliberând-o doar atât cât s-o poată 
privi. Să ne căsătorim. 

— Şi pe urmă? întrebă ea, cu buzele 
tremurătoare, într-o şoaptă abia auzită. 

— Ne vom găsi o locuinţă - pe-aici pe undeva, 
în apropierea mlaştinii. Pot face naveta la Norwich 
- nu-i un drum prea lung. 


— Nu te va deranja să locuieşti la ţară? 

— În niciun caz, prostuţă mică! 

— Dacă nu ne mutăm prea departe, tata o să 
se bucure, mai spuse ea. Te place mult. 

— Şi tu? Tu mă placi? 

— Nu, zâmbi Kestrel, eu te iubesc. 

Ridică faţa spre el, iar buzele lui răcoroase se 
coborâră peste ale ei, făcând timpul să se 
oprească în loc. Niciunul dintre ei nu văzu ereţii 
luându-şi zborul, nici ultima geană de roşeaţă 
ştergându-se de pe cer, la apus; nu simţiră prima 
atingere de rouă, nici nu observară un viezure 
curios care-şi croia drum prin păpuriş, prin 
apropierea lor. 

Iar când în sfârşit se putură desprinde unul de 
celălalt suficient ca să-şi înceapă drumul spre 
casă, tot cerul era plin de stele. Kestrel ridică 
privirea, de lângă umărul ocrotitor al lui Stuart, 
privind cu uimire. 

— Mâine va fi din nou o zi minunată, spuse ea. 


Sfârşit 


